FAM ge raeesakah Bassam hovavaifi\nއެފްއޭއެމްގެ ރައީސަކަށް ބައްސާމް ހޮވައިފި\nއެމްއޭއެމްގެ ރައީސްއަކަށް ބައްސާމް ވަނީ 14 ވޯޓުން އިންތިހާބުވެފައި - އަވަސް ފޮޓޯ: އަހުމަދު ޝުރާއު\nމިއަދު ބޭއްވި އެފްއޭއެމްގެ އިންތިހާބުގައި އެ އިދާރާގެ ރައީސް ކަމަށް މިހާރުގެ ޖެނަރަލް ސެކެޓްރީ ބައްސާމް އަދީލް ޖަލީލް އިންތިހާބު ކޮށްފިއެވެ. ބައްސާމަށް 14 ވޯޓް ލިބުނު އިރު އަހުމަދު ތޯރިގު (ޓޮމް) އަށް ލިބުނީ 11 ވޯޓެވެ. މިއަދު މި އިންތިހާބުގެ ވޯޓް ނެގުން ބާއްވާފައި ވަނީ ސްޓެލްކޯ ސެމިނާ ރޫމްގައެވެ.\nދެ ކެނޑިޑޭޓުން ވެސް އިންތިހާބަށް ކުރިމަތި ލެއްވީ ޓީމަކާއެކު އެވެ. އެކްސްކޯގައި ތިއްބަވާނީ އިންތިހާބު ކާމިޔާބު ކުރެއްވި ޓީމުގައި ހިމެނޭ ބޭފުޅުންނެވެ. -- ބައްސާމް އިންތިހާބު ކާމިޔާބު ކުރި އިރު މިއީ މިއަހަރު ބޭއްވި އެފްއޭއެމްގެ ދެ ވަނަ އިންތިހާބެވެ.\nބައްސާމް ހޮވުނު އިރު އޭނާގެ ސީނިއާ ވައިސް ޕްރެޒިޑެންޓަކީ ރައްޔިތުންގެ މަޖިލީހުގެ މެމްބަރު ހުސެން މުހައްމަދު ލަތީފެވެ. ވައިސް ޕްރެޒިޑެންޓަކީ އައިޝަތު ނާޒިމާ އެވެ. ދެން ތިއްބަވަނީ މުހައްމަދު ޝިފާއު އާއި އަބުދުﷲ އަހުމަދާއި މުއާޒް މުހައްމަދު ރަޝީދާއި މުހައްމަދު އަލީ އާއި އަލީ ޝާހު އާއި ސައިން ޝަހުދީ އެވެ.\nދެ އަހަރަށްވުރެ ގިނަ މުއްދަތަކަށްފަހު މިދިއަ މެއި މަހު 31 ވަނަ ދުވަހު ބޭއްވި އިންތިހާބުގައި ރައީސް ކަމަށް ވަޑައިގެންނެވީ އަހްމަދު ތޯރިގް އެވެ. ނަމަވެސް ދެ ވަނަ އިންތިހާބެއް ބާއްވަން ޖެހުނީ އޯގަސްޓް މަހު ޓޮމްގެ އެކްސްކޯގައި ހިމެނޭ ފަސް މެންބަރުން އޭނާގެ ނިންމުންތަކާ މެދު ހިތްހަމަނުޖެހޭ ކަމަށް ބުނެ އެކްސްކޯގެ މެންބަރުކަމުން އިސްތިއުފާ ދިނުމުން ރައީސް ކަމުގެ މަސްއޫލއްިޔަތުތައް ގެއްލުމުންނެވެ.\nއެފްއޭއެމްގެ އިންތިހާބު އެފްއޭއެމް ބައްސާމް އަދީލް ޖަލީލް


Evves Member eh, Evves Audit report eh kiyaalibaa!\nއެއްވެސް މެމްބަރެއް، އެއްވެސް އޮޑިޓް ރިޕޯޓެއް ކިޔާ ލިބާ!\nމިހާރު ހިނގަމުންދާ 18 ވަނަ ރައްޔިތުންގެ މަޖިލިސް ނިމެންދާއިރު، މިމަޖިލީހުން ނިންމަންޖެހޭ ވަރަށް ގިނަ ކަންކަން އެބަހުއްޓެވެ. އެކަންކަން ކުރުމުގައި މަޖިލިސް ފެއިލްވެފައިވާ މިންވަރު މީގެކުރިން ހިނގާފައިވާ ކަންކަމުގެ އިތުރުން މިހާރު ބާއްވަމުންދާ މަޖިލީހުގެ ޖަލްސާތަކުން ވެސް ވަރަށް ރަނގަޅަށް އެބަ ހާމަ ވެއެވެ.\nމިހާރު ހިނގަމުންދާ 18 ވަނަ ރައްޔިތުންގެ މަޖިލީހަކީ 2014 ވަނަ އަހަރުގެ މެއި މަހުގެ 28 ވަނަ ދުވަހު މެމްބަރުން ހުވާކޮށް، އެކުލަވާލެވުނު މަޖިލީހެކެވެ. އެހެންކަމުން އެމަޖިލީހުގެ ދައުރު މި އޭޕްރީލް މަހުގެ ނިޔަލަށް ނިމޭނެ އެވެ. މިހާރު ހިނގަމުންދާ 18 ވަނަ ރައްޔިތުންގެ މަޖިލީސް ނިމެން ދެ ހަފްތާއަށް ވީއިރު، މަޖިލީހުގައި ފުނި ޖެހިފައިވާ ބިލްތަކާއި އޮޑިޓް ރިޕޯޓްތައް ނިންމަން މިހާރު މަޖިލީހުން އެވަނީ ހިފާފަ އެވެ.\nމިހާރު ހިނގަމުންދާ 18 ވަނަ ރައްޔިތުންގެ މަޖިލީހަކީ ދިވެހިރާއްޖޭގެ ބަރުލަނީ ހަޔާތުގައި އެންމެ "ކަޅު" އަނދިރި ދުވަސްތައް ގެނުވި މަޖިލިސް ކަމަށް ބުނުމަކީ ދޮގަކަށް ނުވާނެ އެވެ. އޮއްޓަރު ހުރި ރައްޔިތުންނަށް ފައިދާހުރި މަސައްކަތްތަކެއް ކުރާތަން ނުފެނުނުއިރު، މުޅިންވެސް ސަރުކާރުން ބޭނުންވާ ކަންކަން ކުރުމުގައި މަޖިލިސް ވެފައިވަނީ ސަރުކާރުން ބުނިހާކަމެއް ކުރަން އޮތް "ރަބާ ސްޓޭންޕް" އެއްގެ ގޮތުގައެވެ.\nސަރުކާރާ ދެކޮޅު މަޖިލިސް މެމްބަރުންނަށް ދުއްތުރާތައްކޮށް، މަޖިލީހުގެ ގޭޓު މަތިން މެމްބަރުން އުކައި، މެމްބަރުންނަށް މަޖިލީހަށް ނުވަދެވޭގޮތަށް ގޭޓްތައް ތަޅުލުމަކީ މިހާރު ހިނގަމުންދާ 18 ވަނަ މަޖިލީހުން ކޮށްފައިވާ ވަރަށް ދަށުދަރަޖައިގެ ކަންކަމެވެ. މީގެއިތުރުން ދިވެހިރާއްޖޭގެ އަސްކަރިއްޔާއިން މަޖިލީހުގެ ސެކިއުރިޓީ ބަލަހައްޓާ މަޖިލިސް އިދާރާ ވެފައިވަނީ އަލިފާނުގެ ގިނަ ހާދިސާތައް ހިނގާފައިވާ ތަނެއްގެ ގޮތުގަ އެވެ. މަޖިލީހުގެ ޖަލްސާތައް މެދުކަނޑާލުމުގެ ބޭނުމުގައި ބަޔަކު ރާވައިގެން ހިނގާފައިވާ އަމަލުތަކެއްގެ ގޮތުގައި ބައެއް ސިޔާސީ ބޭފުޅުން އެކަން ސިފަކުރައްވަނީ އެފަދަ މުހިއްމު މުއައްސަސާއެއްގައި އަލިފާނުގެ ހާދިސާތައް ހިނގާލެއް ގިނަވެފައި، ފުލުހުންނަށާއި ސިފައިންނަށް އެކަމުގެ ހަގީގަތް ހާމަކޮށްލަން ނުކުޅެދިފައިވާތީ އެވެ.\nމަޖިލީހުގެ ޖަލްސާތައް އޭރު މަޖިލީހުގެ ރައީސްކަމުގެ މަގާމުގައި ހުންނެވި ފުވައްމުލަކު ދެކުނު ދާއިރާގެ މެމްބަރު އަބްދުﷲ މަސީހު މުހައްމަދުގެ ހުދުމުހުތާރުގެ ކަމުގެ ދަށުން ބާއްވަނީ އޭނާ ހިތައްއެރި ގޮތަކަށެވެ. ފަހުގެ ތާރީހުގައި މަޖިލީހުގެ ޖަލްސާތައް އެންމެމަދުން ބާއްވައި ކުރާނެ މަސައްކަތެއް ނެތިގެން މަޖިލީހުގެ ޖަލްސާތައް މެދުކަނޑާލާފައި ބޭއްވިއިރު، މިއަދު މަޖިލީހުން ނިންމަންހުރިކަންކަން ނުނިންމިގެން މަޖިލިސް ތެޅި ފޮޅޭތައް އެބަފެނެ އެވެ.\nމަޖިލީހުގެ ޖަލްސާތައް ދޭތެރެދޭތެރެއިން ބޭއްވަމުންއައިސް މިހަފްތާގެ ހޯމަ ދުވަހު މަޖިލީހަށް 102 ރިޕޯޓެއް އެޖެންޑާ ކޮށްފައިވެއެވެ. މަޖިލީހުގެ ގައުމީ ސަލާމަތުގެ ކޮމެޓީން ނިންމި ބޭރުމީހުންނަށް ރާއްޖެއިން ބިން މިލްކު ކުރެވޭގޮތަށް ގާނޫނުއަސާސީއަށް ކުރީގެ ސަރުކާރުން ގެނެސްފައިވާ އިސްލާހު ބާތިލު ކުރުމަށް ނިންމި ނިންމުން ފިޔަވާ ދެން އޮތް 101 ރިޕޯޓަކީ ދައުލަތުގެ އެކި އިދާރާތަކުގެ އޮޑިޓް ރިޕޯޓްތަކެވެ.\nއެ 101 އޮޑިޓް ރިޕޯޓަކީ 2007 ވަނަ އަހަރާއި 2013 ވަނަ އަހަރާ ދެމެދުގެ އޮޑިޓް ރިޕޯޓްތަކެކެވެ. މިއީ 2019 ވަނަ އަހަރެވެ. އެ އޮޑިޓް ރިޕޯޓްތައް ކޮމެޓީގައި ބާއްވައިގެން މާލިއްޔަތު ކޮމެޓީގެ ކުރީގެ މުގައްރިރު، އަދި މަޖިލީހުގެ ކުރީގެ މެޖޯރިޓީ ލީޑަރު އަހުމަދު ނިހާނު ހުސައިން މަނިކުކުރީ ކީއްތޯ އެވެ. މަސީހު މަޖިލިސް ހިންގެނީ ކިހިނެއްތޯ އެވެ. އަމިއްލަ ވިޔަފާރި ކުންފުންޏެއް ހިންގާހެން ދައުލަތުގެ އެންމެ މުހިއްމު މުއައްސަސާ ހިނގަމުންދިޔަ އިރު ލަދެއް ހަޔާތެއް ވެސް ނެތެވެ.\nމިއަދު މިބުނާ 101 އޮޑިޓް ރިޕޯޓް މަޖިލީހުގެ ތަލުމަށް ހުށަހެޅިއިރު، އެ ރިޕޯޓަށް ބަހުސް ކޮށްލާނެ، މެމްބަރަކުވެސް މަޖިލީހުގައި ނެތެވެ. ނަމަވެސް ކޮންމެ މީހަކު "އަނގަފުޅާކޮށްފައި" ދައުލަތުގެ ފައިސާއަށް ހިޔާނާތްތެރިވާ ވަހަކަ ދައްކަމުންދާއިރު، އެކަން އެންމެ ރަނގަޅަށް އެނގޭނީ އޮޑިޓް ރިޕޯޓްތަކުން ނޫން ތޯ އެވެ. އެއިން އޮޑިޓް ރިޕޯޓެއް ކިޔާލި މެމްބަރެއް ރައްޔިތުންގެ މަޖިލީހުގައި ނެތުމަކީ ހިތާމަ ހުރި ކަމެއް ނޫންތޯ އެވެ. ކޮންމެ ކޮންމެ ރައްޔިތަކަށް އެ އޮޑިޓް ރިޕޯޓް ނުކިއިދާނެ އެވެ. ނަމަވެސް މެމްބަރުން އޮޑިޓް ރިޕޯޓުން ފާހަގަކޮށްލެވޭ ތަންތައް "ހައިލައިޓް" ކޮށް، ވާހަކަ ދައްކާ ބަހުސް ކޮށްލިނަމަ، ރައްޔިތުން އެވާހަތައް އަޑުއަހަން ތިބޭނެ އެވެ. އެވާހަކަތައް މީޑިއާތަކާއި ސޯސަލް މީޑިއާގައިވެސް ތިލަވެގެންދާލެއް ފަސޭހަވާނެ އެވެ. ރައްޔިތުންނަށް އޮޅުން ފިލާލެއްވެސް ފަސާހަ ވެގެންދާނެ އެވެ.\nނަމަވެސް ދައުލަތުގެ އެކި އިދާރާތަކުގެ 101 އޮޑިޓް ރިޕޯޓް ހުށަހަޅައި އެނިންމާލީ އެވެ. އޭގައި އޮތް އެއްޗެއް އެނގޭ މެމްބަރެއް ވެސް ނެތެވެ. އެރިޕޯޓްތަކަށް ބަހުސް ކޮށްލާނެ މެމްބަރެއްވެސް ހަމަނެތީ ތޯ އެވެ.


"Souvenir Safari" ge namugai Airport gai maurazeh baahvaifi - vNews.mv\n"ސުވެނިއާ ސަފާރީ"ގެ ނަމުގައި އެއާޕޯޓުގައި މައުރަޒެއް ބާއްވައިފި\nމަރްޔަމް ލީން 10 January 2020, 12:50\n"ސުވެނިއާ ސަފާރީ"ގެ ނަމުގައި އެއާޕޯޓުގައި މައުރަޒެއް ބާއްވައިފި އެވެ.\nފަންނުވެރި އަންހެނުންގެ މަސައްކަތްތައް ވިއްކުމަށް ވެލާނާ އިންޓަނޭޝަނަލް އެއާޕޯޓުގައި ބޭއްވި މި މައުރަޒަކީ މޯލްޑިވްސް އެއާޕޯޓްސް ކޮމްޕެނީ ލިމިޓެޑް، އެމްއޭސީއެލް އާއި ވިމެން އެންޓްރަޕްރެނިއާސް އެސޯސިއޭޝަން އޮފް މޯލްޑިވްސް ގުޅިގެން ބޭއްވި މައުރަޒެކެވެ.\n"ސުވެނިއާ ސަފާރީ" ގެ ނަމުގައި ބުރާސްފަތިދުވަހު ބޭއްވި މި މައުރަޒުގައި ގިނަ އަދަދެއްގެ އަންހެނުން ބައިވެރިވެ އެމީހުންގެ އުފެއްދުންތައް ޑިސްޕްލޭ ކޮށްފައިވެއެވެ.\nއެއާޕޯޓު ވޯޓާ ފްރަންޓް ތިރީގައި އޮތް މި މައުރަޒުގެ އުފެއްދުންތައް ގަންނަން ބޭނުން މީހުންނަށް އެއްޗެހި ގަތުމުގެ ފުރުސަތުވެސް އޮތެވެ.\nނޫސްވެރިންނަސް މައުލޫމާތުދެއްވަމުން އެމްއޭސީއެލްގެ އެސޯސިއޭޓް ޖެނެރަލް މެނޭޖަރު ކޯޕަރޭޓް ކޮމިޔުނިކޭޝަންސް ހަސަން އަރީފް މި މައުރަޒަށް ވަރަށް ރަނގަޅު ތތަރުހީބެއް ލިބުނުކަމަށެވެ. އެމްއޭސީއެލްއިން ބޭނުންވަނީ މުސްތަގްބަލްގައި މިފަދަ ގިނަ މައުޒަރުތައް ބޭއްވުންކަމަށްކަމަށް އޭނާ ވިދާޅުވިއެވެ.\n"މިއެއާޕޯޓުގެ ޕަސެންޖާ އެކްސްޕީރިއެންސް އެންހޭންސް ކުރުމަށް ބައިވަރު ކަންކަން ހަމަ އަޅުގަނޑުމެން ކުރަމުންދާނަން. މީ އޭގެ އެއްކަންތައް. އަޅުގަނޑުމެން ވަރަށް އުފާކުރަން އެންޓްރަޕްރެނިއާސް އެސޯސިއޭޝަންއިން އިސްނަގައިގެން މިފަދަ ކަމެއްކުރާތީ. އެބޭފުޅުންގެ ޕްރޮޑަކްސްތައް ވިއްކޭނެ މިތާ އަދި އޭގެން ނަފާވެސް ލިބޭނެ."\nއެމްއޭސީއެލްގެ އެސޯސިއޭޓް ޖެނެރަލް މެނޭޖަރު ކޯޕަރޭޓް ކޮމިޔުނިކޭޝަންސް ހަސަން އަރީފް\nމިއީ އެއް ޕްލެޓްފޯމަކުން އޯތެންތެޓިކް ދިވެހި އުފެއްދުންތައް ދައްކާލުމަށް ދިވެހި އަންހެނުންނަށް ހާއްސަކޮށްގެން ބޭއްވި މައުރަޒެކެވެ.


Maafushi jalugai hamanujehun hingai, Fuluhun thayaaree haalathah\nހަމަނުޖެހުން ތަކެއް ހިނގި ކަމަށް ބައެއް މީޑިއާ ރިޕޯޓްތައް ބުނޭ\nއޮޕަރޭޝަން ތައް ހިންގަނީ ކަރެކްޝަނަލް ސަރވިސް އިން\nކ. މާލެ 25 ޖޫން 2019 | އަންގާރަ 01:39 13,886\nފުލުހުން ތިބީ ތައްޔާރި ހާލަތުގައި - ޕޮލިސް\nމާފުށި ޖަލުގައި މިހާރު ކުރިޔަށް ގެންދާ އޮޕަރޭޝަން ގެންދަނީ މޯލްޑިވްސް ކަރެކްޝަނަލް ސަރވިސް ( އެމްސީއެސް) އިން ކަމަށާއި، އެ ސަރވިސްގެ އެދުމުގެ މަތިން ''ބެކް އަޕް'' ޓިމެއް ތައްޔާރީ ހާލަތުގައި ތިބި ކަމަށް ފުލުހުން ބުނެފިއެވެ.\nމިރޭ މާފުށީ ޖަލުގައި ހަމަނުޖެހުން ތަކެއް ހިނގައި ގައިދީން ތިބި ގޮޅި ތަކަކަށް ކަރުނަ ގޭސް ޖަހާފައިވާ ކަމަށް މީޑިއާ ގައި ދަނީ ރިޕޯޓް ކުރަމުންނެވެ. ކަރުނަ ގޭސް ޖެހީ އެސްއޯ ފުލުހުން ކަމަށް ބައެއް މީޑިއާ ތަކުން ވަނީ ރިޕޯޓް ކޮށްފައެވެ.\nއެވާހަކަ ތަކާއި ގުޅިގެން ފުލުހުން މިރޭ ބުނީ، ޖަލުގައި ކުރިޔަށް ގެންދާ އޮޕަރޭޝަންތައް ހިންގާނީ ކަރެކްޝަނަލް ސަރވިސް އިން ކަމަށެވެ. އެހެން ނަމަވެސް އެ ސަރވިސްގެ އެދުމަށް ފުލުހުން ތިބީ '' ސްޓޭންޑް ބައި'' ގައި ކަމަށެވެ.\nކަރެކްޝަނަލް ސަރވިސްގެ މީޑިއާ އޮފިސަރު ފޯނަށް ޖަވާބު ނުދެއްވާތީ އިތުރު މައުލޫމާތު ސާފުވާގޮތެއް ނުވެއެވެ. މާފުށީ ޖަލުގެ ހާލަތު ގޯސްވެގެން މި އުޅޭނީ ދާދީ ފަހުން ޖަލުގެ ގައިދީން ތަކަކާއި ޖަލު ބަލަހައްޓާ އޮފިސަރުންތަކަކާއި ދެމެދު ހިނގި ކުރިމަތިލުން ތަކެއްގައެވެ.\nއެ ކުރިމަތިލުންތަކުގައި އޮފިސަރުން ގައިދީން ގައިގައި ތަޅާއި، ޕެޕަރ ސްޕްރޭ ވަނީ ޖަހާފައެެވެ. އެ ހާދިސާ ހިނގަން މެދުވެރިވީ އޮންނަ އުސޫލާއި ހިލާފަށް އޮފިސަރުން އަމަލުކުރުމުން ކަމަށް ކޮމިޝަނަރ އޮފް ޕްރިޒަން އަބްދުﷲ މުއާޒް ވަނީ ވިދާޅުވެފައެވެ.\nގައިދީންނާއި މެދު އިންސާނީޔާތާ ހިލާފު އަމަލުކުުރުމަށް ފަހު އެކަން ފޮރުވަން އުޅުނު ކަމަށް ބުނެ އިދިކޮޅު ފަރާތްތަކުގެ ފާޑުކިޔުން ދަނީ ސަރުކާރަށް އަމާޒުވަމުންނެވެ.


Real Madrid ah bodu molheh, Barcelona anekkaaves evvaru | Mihaaru\nރޭގެ މެޗުގައި ހެޓްރިކެއް ހެދި ރެއާލުގެ މަރިއާނޯ ބޯޅަ ފޮނުވާލަނީ.-- ފޮޓޯ: އޭއެފްޕީ\nރެއާލަށް ބޮޑު މޮޅެއް، ބާސެލޯނާ އަނެއްކާ ވެސް އެއްވަރު\n01 ޑިސެމްބަރ 2016 - 10:532comments\nމެޑްރިޑް (ޑިސެމްބަރު 1) - ސްޕެނިޝް ކަޕުގެ ގަދަ 32 ޓީމު ވާދަކުރާ ބުރުގައި ރޭ ލިއޮނެސާ އަތުން 6-1 އިން ރެއާލް މެޑްރިޑް ބޮޑު މޮޅެއް ހޯދިއިރު، ރަށުން ބޭރުގައި ސްޕެނިޝް ތިން ވަނަ ޑިވިޝަންގެ ހާކިއުލެސްއާ ދެކޮޅަށް ކުޅޭ ބާސެލޯނާ 1-1 އިން އެއްވަރުވެއްޖެ އެވެ.\nސްޕެއިނުގެ ތިން ވަނަ ޑިވިޝަންގެ ލިއޮނެސޭއާ ދެކޮޅަށް ރެއާލުން ގިނައިން ބޭނުންކުރީ ޔޫތު ކުޅުންތެރިންނެވެ. ރޭގެ މެޗުގައި ރެއާލުން ޖެހި ހަތް ލަނޑުގެ ތެރެެއިން ތިން ލަނޑުގެ ޖެހީ މަރިއާނޯ ޑިއާޒް އެވެ. އަނެއް ތިން ލަނޑުގެ ތެރެއިން ދެ ލަނޑު ކާމިޔާބުކުރީ ރެއާލްގެ ކޯޗު ޒިދާންގެ ދަރިފުޅު އެންޒޯ ޒިދާން އާއި ޖޭމްސް ރޮޑްރިގޭޒް އެވެ. ދެން ޖެހި ލަނޑަކީ ލިއޮނެސޭގެ ސެސާ މޮގާޑޯ އަތުން ބައިކޮޅަށް ވަން ލަނޑެކެވެ.\nލިއޮނެސޭގެ ހަމައެކަނި ލަނޑު މި މެޗުގައި ކާމިޔާބުކުރީ ޔެރާއެ ގޮންޒާލެޒް އެވެ. ލިއޮނެސޭގެ މަައްޗަށް ދެ ލެގުން ރެއާލުން ކުރިހޯދީ 13-2 ގެ އެގްރިގޭޓް ނަތީޖާއަކުންނެވެ.\nއަންނަ ހޮނިހިރު ދުވަހު އޮތް ކްލަސިކޯ މެޗަށް ވިސްނުމަށް ފަހު ރޭ ހާކިއުލެސްއާ ދެކޮޅަށް ބާސެލޯނާ އިން އެ ޓީމުގެ އެއްވެސް މުހިއްމު ކުޅުންތެރިޔަކު ބޭނުމެއް ނުކުރެ އެވެ.\nރޭގެ މެޗުގައި ފުރަތަމަ ލަނޑު ޖެހީ ހާކިއުލެސް އިންނެވެ. މެޗުގެ 52 ވަނަ މިނިޓްގައި މި ލަނޑު ކާމިޔާބުކުރީ ޑޭވިޑް މައިންޒް އެވެ. އޭގެ ހަ މިނިޓް ފަހުން ބާސެލޯނާ އަށް އެއްވަރުކޮށްދިނީ ޑޭވިޑް އަލޭނާ އެވެ. މީގެ އިތުރުން ވެސް ލަނޑު ޖަހަން ބާސެލޯނާ އަށް ގިނަ ފުރުސަތުތަކެއް ލިބުނު ނަމަވެސް ބޭނުމެއް ނުކުރެވުނެވެ.\n"މިއީ ފުރަތަމަ ލެގު ކަމަށްވުމުން މާޔޫސްވާން ނުޖެހޭ. ކުރިއަށް އޮތް މުހިއްމު މެޗަށް ބަލާފައި ކުޅުންތެރިން ބޭނުން ނުކުރީ. އަމިއްލަ ދަނޑުގައި ނަތީޖާ ބަދަލުކޮށް ދެން އޮތް ބުރަށްދެވޭނެ ކަމުގެ ޔަގީންކަން އެބައޮތް،" ރޭގެ މެޗަށް ފަހު ބާސެލޯނާގެ ކޯޗު ލުއިސް އެންރީކޭ ބުންޏެވެ.


އިގިރޭސި ޕްރިމިއަރ ލީގުގެ 2008-2009 ސީޒަން ރޭ ނިމިއްޖެ\nއިގިރޭސި ޕްރިމިއަރ ލީގުގެ 2008-2009 ސީޒަން ރޭ ނިމިއްޖެ\n25 މޭ 2009\nނިއު ކާސަލް ކޯޗް އެލަން ޝިއަރާ\nއިގިރޭސި ޕްރިމިއަރ ލީގުގެ 2008-2009 ވަނަ އަހަރު ސީޒަން ގެ ރޭ ނިމިއްޖެ އެވެ.\n20 ޓީމު ވާދަ ކުރި ލީގުގައި ރޭ 10 މެޗް ކުޅެފައިވެ އެވެ. ރޭގެ މެޗުތަކުގެ ތެރެއިން އެންމެ ފާހަގަ ކޮށްލެވުނީ ނިއު ކާސަލް އާއި އެސްޓަން ވިލާ ބައްދަލުކުރި މެޗެވެ. އިގިރޭސި ޕްރިމިއަރ ލީގުގައި ގިނަ އަހަރުތަކެއް ވަންދެން ކުޅުނު ނިއު ކާސަލް ޔުނައިޓެޑް 1-0 ލަނޑުން ބަލިވެ ވަނީ ޕްރިމިއަރ ލީގާއަލްވަދާއު ކިޔާފަ އެވެ.\nމީގެ އިތުރުން ރޭ މިޑްލްސްބްރޯ އާއި ވެސްޓްބްރޮމްވިޗް ވެސް ވަނީ އިގިރޭސި ޕްރިމިއަރ ލީގާ އަލްވަދާއު ކިޔާފަ އެވެ. މިޑްލްސްބްރޯ ވަނީ ރޭ ވެސްޓަމް ޔުނައިޓެޑާ ބައްދަލުކޮށް 2-1 ލަނޑުން ބަލިވެފަ އެވެ. އަދި ވެސްޓްބްރޮމްވިޗް ވަނީ ބްލެކްބާން އާ ބައްދަލުކޮށް ލަނޑެއް ނުޖެހި އެއްވަރުވެފަ އެވެ.\nމި ލީގުގައި ރޭ ކުޅުނު އިތުރު މެޗުތަކަށް ބަލާއިރު އާސެނަލް ވަނީ ސްޓޯކްސިޓީގެ މައްޗަށް 4-1 ލަނޑުގެ ކުރިއެރުމެއް ހޯދާފަ އެވެ. ފުލަމް އާއި އެވަޓަން ބައްދަލުކުރި މެޗް 2-0 ލަނޑުން ކާމިޔާބު ކުރީ އެވަޓަން އެވެ. މުހިއްމު ގިނަ ކުޅުންތެރިން ނުލާ ކުޅުނު މެސްޗެސްޓަރ ޔުނައިޓެޑު ވަނީ ހަލްސިޓީ 1-0 ލަނޑުން ބަލިކޮށްފަ އެވެ. ލިވަޕޫލް ވަނީ 3-1 ލަނޑުން ޓޮޓެންހަމް ބަލިކޮށްފަ އެވެ. މެންޗެސްޓަރ ސިޓީ އާއި ބޯލްޓަން ބައްދަލު ކުރި މެޗް 1-0 ލަނޑުން ކާމިޔާބު ކުރީ ސިޓީ އެވެ. ސަންޑަލޭންޑާއި ޗެލްސީ ބައްދަލު ކުރި މެޗް 3-2 ލަނޑުން ކާމިޔަބު ކުރީ ޗެލްސީ އެވެ. އަދި ވިގަން އާއި ޕޯރޓްސްމައުތު ބައްދަލު ކުރި މެޗް 1-0 ލަނޑުން ކާމިޔާބު ކުރީ ވިގަން އެވެ.\n— އިބްރާހީމް ޝަހީދު\nއޭދަފުށިން ގޯއްޗަށް އެދި 650 އަށްވުރެ ގިނަ މީހުން ކުރިމަތިލައިފި\n13 ފެބްރުއަރީ 2020\nއަތޮޅު ފުޓްބޯޅަ ޕްރޮޖެކްޓް ހިންގަން ކްލަބް އޭދަފުއްޓަށް


ބާނީ ޔޫސުފު ފުޅު- ދެއްވި އިނާމުގެ ހަނދާނާއި ޒިކުރާ |\nބާނީ ޔޫސުފު ފުޅު- ދެއްވި އިނާމުގެ ހަނދާނާއި ޒިކުރާ\nއެއީ އެކިއެކި މުބާރާތްތަކަށް އިނާމު ހުށަހަޅުއްވައިގެން ދިވެހީންގެ ހިތްތަކުގައި ބިންވަޅު ނެގުނު ނަމެކެވެ. އަޅުގަނޑުގެ ހިތުގައި ވެސް ވަރަށް ކުޑައިރުއްސުރެ އެ ޝަޚުޞިއްޔަތު އޮތީ ބިންވަޅު ނެގިފައެވެ. ފުރަތަމަ ރޭޑިޔޯއިން އެ ނަން އަޑު އިވިއިވިއެވެ. މާލޭގައި އެ ދުވަސްވަރު ބޭއްވި ގިނަ ކުޅިވަރު މުބާރާތްތަކާއި އަދަބީ މުބާރާތްތަކުގެ ނަތީޖާ ފާޅުކުރާއިރު ތަކުރާރުކޮށް އެންމެ ގިނައިން އިވޭ ނަމަކީ އެއީއެވެ.\n"އަލްފާޟިލް ބާނީ ޔޫސުފު ފުޅު ދެއްވާ އިނާމު" ނުލިބޭނަމަ އެ ދުވަސްވަރު އެއީ ވަނައެއް ލިބޭވަރަށް ޤައުމީ ފެންވަރުގައި ކަމެއް ކުރެވިފައި ނެތީއެވެ. އެހާ ވެސް ގިނައިން އޭނާ މުބާރާތްތަކުގެ ވަނަތަކަށް އިނާމު ހުށަހެޅުއްވިއެވެ. އެއީ 1980ގެ އަހަރުތަކެވެ.\nފުޅާ ދާއިރާއެއްގައި ދިގު މުއްދަތަކަށް އިނާމު ހުށަހެޅުއްވި ބާނީ ޔޫސުފު ފުޅު އެކަން ކުރެއްވީ ކީއްވެގެންތޯއެވެ؟ ދުނިޔޭގައި ހުންނެވިއިރު "އުފަލަކަށް ކޮށްލާ ކަމެއް" ކަމަށް ބުނުއްވައި އެވަރުން ފުއްދާލައްވައެވެ. އެކަން ކުރެެއްވި ހަގީގީ މަގުސަދާއި ނިޔަތަކީ އޭނާއާއި ހެއްދެވި ފަރާތާ ދެމެދުގައި އޮތް ސިއްރެކެވެ. އެންމެ ގާތް މީހުންނަށް ވެސް އެނގޭ ކަމަކީ ބާނީ ޔޫސުފު ފުޅުގެ އެންމެ ބޮޑު ލޯތްބަކީ އިނާމު ހުށަހެޅުވުން ކަމާއި އެއީ ވަރަށް ކުރާ ހިތުން ކުރެއްވި ކަމެއްކަމެވެ. ބާނީ ޔޫސުފު ފުޅު އެވަނީ ކޮންމެ ގޮތަކަށް ބެއްޔަސް "ޤައުމީ ރެކޯޑު ފޮތުން" ޖާގައެއް ހޯއްދަވާފައެވެ. ދިވެހީންގެ ތެރޭގައި އެހާ ގިނައިން އިނާމު ހުށަހެޅުއްވި އެހެން ޝަޚުޞިއްޔަތެއް ނެތެވެ.\nބާނީ ޔޫސުފު ފުޅު އެހާ ގިނަ އިނާމު ހުށަހެޅުއްވިޔަސް އެއީ މުއްސަންޖެއް ނޫނެވެ. އަދާކުރެއްވީ ސަރުކާރުގެ ވަރަށް އާދައިގެ ވަޒީފާތަކެވެ. އިނާމު ހުށަހެޅުއްވީ ޕެންޝަނާއި މުސާރައަށް ލިބިލައްވާ މަދު ފައިސާކޮޅުންނެވެ. ސަރުކާރުގެ ވަޒީފާތަކުގެ ތެރެއިން އަދާކުރެއްވީ ވެސް އެންމެ އާދައިގެ ވަޒީފާތަކެވެ. ބާނީ ޔޫސުފު ފުޅު ދިގު މުއްދަތެއްގައި ރިޔާސީ ގަނޑުވަރުގައި ވަޒީފާ އަދާކުރެއްވިއެވެ.\nބާނީ ޔޫސުފު ފުޅުގެ ޝަޚްޞިއްޔަތު ބުނެދެނީ ހަމައެކަނި އޭނާ ހުށަހެޅުއްވި ގިނަގުނަ އިނާމުތަކަކުން ނޫނެވެ. އެއީ ދިވެހި ދައުލަތަށް 40 އަހަރު ޚިދުމަތް ކުރެއްވި ޑަބަލް ޕެންޝަނަރެކެވެ. އެ ކަމުން އޭނާގެ ކެތްތެރިކަމާއި ސާބިތުކަން އަދި ޤައުމަށް ޚިދުމަތްކުރެއްވުމުގެ ރޫޙު ހާމަކޮށްދެއެވެ. ބާނީ ޔޫސުފު ފުޅު ސިފަކުރެވެނީ ޤައުމަށް އަގުހުރި ޚިދުމަތެއް ކޮށްދެއްވި ޚިދުމަތްތެރިއެއްގެ ގޮތުގައެވެ. އޭނާގެ ފެންވަރާއި މިންވަރުންނެވެ. އެތައް ދަރިވަރުންތަކަކަށް އަދި އެތައް ޒުވާނުންތަކަކަށް އޭނާ އެ ވަނީ ހިތްވަރު ދެއްވާފައެވެ. އަގުވަޒަން ކުރައްވާފައެވެ. ގިނައިން ހުށަހަޅުއްވާފައި ހުރީ ލިޔެކިޔުމަށް ބޭނުންކުރާ ސާމާނެވެ.\nބާނީ ޔޫސުފު ފުޅުގެ އެ އަގުހުރި ޤައުމީ ޚިދުމަތުގެ މަތިން މި ޤައުމު ހަނދާން ނައްތާލީ ހެއްޔެވެ؟ "އަލްފާޟިލް ބާނީ ޔޫސުފު ފުޅު ދެއްވާ އިނާމު" ލިބުނު އޭރުގެ ކިޔެވި ކުދިންނާއި ކުޅިވަރުގެ ޝަޚުޞިއްޔަތުން މިއަދު ކޮބައިބާވައެވެ؟ އޭނާގެ ހަނދާނާއި ޒިކުރާ ފޮހެވި ދިޔައީ ހެއްޔެވެ؟ އޭނާގެ އެ އަގުހުރި ޚިދުމަތް އޭނާއާއެކު ކަފުން ކުރެވުނީ ބާވައެވެ؟\nނޫނެކެވެ. އެހެނެއް ނުވާނެއެވެ. އިޚްލާޞްތެރި ކަމާއެކު ޤައުމަށް ކޮށްފި ޚިދުމަތެއްގެ އަޑެއް ދުވަހަކު ވެސް ނުކެނޑޭނެއެވެ. އާވެ އާލާވޭވޭ އޮންނާނެއެވެ. އެ ޒިކުރާ ޤައުމުގެ ވިންދުގައި ނުޖަހައެއް ނުދާނެއެވެ. ކޮންމެވެސް ގޮތަކުން އެ ޝުޢޫރު ޤައުމުން ނީވިއެއް ނުދާނެއެވެ. ދޭތެރެ ދޭތެރެއިން މީސް މީޑިއާގައި އެ ޝަޚްޞިއްޔަތުގެ ހަނދާންތަކާ ޒިކުރާތައް މީހުން އާކުރަނީ އެހެންވެއެވެ. އަޅުގަނޑުމެން ކަހަލަ ޢާއިލީ ގުޅުމެއްނެތް، އަދި ދުވަހަކު ބައްދަލުވެފައި ވެސް ނެތް މީހުންގެ ހިތަށް މިފަދަ ލިޔުންތައް ލިޔަން ރޭގަނޑުގެ ހަމަހިމޭންކަން އެ ބުނެދެނީ އެހެންވެއެވެ. "ބާނީ ޔޫސުފު ފުޅުގެ އިނާމު ހުށަހެޅުން" މިސާލު ބަހެއްގެ ގޮތުގައި ކިޔާތީ އިވެއެވެ. މިފަދަ މިސާލު ބަސްތައް އުފެދިގެން އައުމުން ލިޔުންތެރިން ފޮތްތަކުގައި ލިޔެއެވެ. ވާހަކަ ދެއްކުންތެރިން އެ ބޭފުޅުންގެ ވާހަކަފުޅުގައި ހިމަނުއްވައެވެ. އެއީ ވެސް ހަނދާނާއި ޒިކުރާ އާކުރެވޭ ގޮތްގޮތެވެ.\nކުޅިވަރާއި އިޖުތިމާޢީ ހަރަކާތްތަކުގައި އިނާމު ހުށަހަޅުއްވައިގެން ބާނީ ޔޫސުފު ފުޅު މަޝްހޫރުވީވަރަށް މަޝްހޫރުވި ދިވެއްސަކު ނެތެވެ. އެއީ ރާއްޖޭގައި ކުޅިވަރު މުބާރާތްތައް ސުޕޮންސަރ ކުރަން ނުފަށާ ޒަމާނެވެ. އޭރު ބާނީ ޔޫސުފު ފުޅުގެ ނަން އެ އިވުނު ގޮތަށް މިޒަމާނުގައި އިވޭނަމަ މިހާރުގެ ކުދިންނަށް ހީވާނީ ހުރިހާ ބޮޑެތި މުބާރާތްތަކެއް ސުޕޮންސަރ ކުރައްވަނީ ބާނީ ޔޫސުފު ފުޅު ހެންނެވެ. ޚާއްޞަކޮށް މަޖީދިއްޔާ ސްކޫލާއި އަމީނިއްޔާ ސްކޫލުގައެވެ. އޭރު މާލޭގައި ހުރި އެންމެ ބޮޑު އެ ދެ ސްކޫލުގެ ހުރިހާ މުބާރާތްތަކަކަށް ހެން އޭނާ އިނާމު ހުށަހެޅުއްވިއެވެ.\nބާނީ ޔޫސުފު ފުޅަކީ ގިނަ ބަޔަކު ދަންނަ އެކުވެރި ރަޙުމަތްތެރިއެކެވެ. ނުފެނުނަސް، ބައްދަލު ނުވިޔަސް ހިތުގައި ބިންވަޅު ނެގިފައިވާ ފަރިތަ ނަމެކެވެ. ގިނަ ބަޔަކަށް އޭނާ ފާހަގަ ވެފައިވަނީ މަޑުމައިތިރި އަޚްލާޤު ރަނގަޅު، ހިތްހެޔޮ ބޭކަލެއްގެ ގޮތުގައެވެ. އުމުރުން 86 އަހަރުގައި ނިޔާވުމާ ހަމައަށް ވެސް އޭނާގެ ޤައުމީ ޚިދުމަތުގެ ރެކޯޑް މުގުރައެއް ނުލެވުނެވެ. އަޅުގަނޑު ގަބޫލުކުރާ ގޮތުގައި އިނާމު ހުށަހެޅުމުގައި އަދިވެސް އެ ރެކޯޑް އޮތީ އޭނާގެ އަތުގައެވެ. ހަމައެކަނި އަމިއްލަ އުފަލަށް ޓަކައި އިނާމު ހުށަހަޅާ މީހަކު ނެތީތީއެވެ.\nބާނީ ޔޫސުފު ފުޅު ނިޔާވީ 2016 ވަނަ އަހަރުގެ މާރިޗު މަހުގެ7ވަނަ ދުވަހުއެވެ. އެ މަރުޙޫމަށް ސުވަރުގޭގެ ދާއިމީ ރަޙުމަތާއި ނިޢުމަތް މިންވަރު ކުރައްވާށިއެވެ. އަދި އޭނާ ކުރެއްވި ޤައުމީ ޚިދުމަތުގައި ބަރަކާތްލައްވާށިއެވެ. އާމީން!


SunOnline: Jalah etherekurumah thahyaarukohfai huri saamaanuthakakaaeku6meehaku hayyarukoffi\nޖަލަށް އެތެރެކުރުމަށް ތައްޔާރުކޮށްފައި ހުރި ސާމާނުތަކަކާ އެކު ހަ މީހަކު ހައްޔަރުކޮށްފި\nމުއާވިޔަތު އަންވަރު 28 Jan 2022, 20:33\nޖަލަށް ވައްދަނަ އުޅުނު ކަމަށް ބެލެވޭ ތަކެތި --- ފޮޓޯ: ފުލުހުން\nޖަލަށް އެތެރެކުރުމަށް ތައްޔާރުކޮށްފައިހުރިކަމަށް ބެލެވޭ ގިނަ އަދަދެއްގެ މަނާ ތަކެއްޗާއެކު ހަ މީހަކު ހުޅުމާލެ ދެވަނަ ފިޔަވަހިން ހައްޔަރުކޮށްފިއެވެ.\nއެ މީހުން ހައްޔަރުކޮށްފައިވަނީ ހުޅުމާލެ ޕޮލިހުން މިއަދު ހެނދުނު ހިންގި އޮޕަރޭޝަނެއްގައެވެ.\nފުލުހުންގެ މީޑިއާ އިން ބުނީ އެތަކެތި އަތުލައިގަނެފައިވަނީ ހުޅުމާލެ ދެވަނަ ފިޔަވަހި ޕެޓްރޯލް ކުރަމުންދިޔައިރު ތިޖޫރީއެއް ހިފައިގެން އުޅުނު ދެ މީހަކު ހައްޔަރުކޮށް ކުރިއަށް ގެންދިޔަ އޮޮަޕަރޭޝަނެއްގެ ތެރެއިން ކަމަށެވެ.\nއެގޮތުން، ތިޖޫރީއެއް ހިފައިގެން ދެވަނަ ފިޔަވަހީގެ ޓަވަރަކަށް އެރި ދެ މީހުންނަށް ފުލުހުން ފެނުމުން ތިޖޫރީ އެއްލާލައި އެ މީހުން ފިލަން މަސައްކަތްކޮށްފައިވެއެވެ. ފުލުހުން އެ ދެ މީހުން ހުއްޓުވައި އެ މީހުން ގެންގުޅުނު ތިޖޫރީއާއި އެ ދެ މީހުން ބަލައި ފާސްކުރިއިރު އެއްވެސް އެއްޗެއް ފެނިފައެއް ނުވެއެވެ.\nއެ މީހުންނާ ސުވާލުކޮށް އިތުރަށް ކުރިއަށް ގެންދިޔަ އޮޕަރޭޝަނުގައި، އެ ތިޖޫރީއަށް އަޅައިގެން ގެންގުޅުނު ކަމަށް ބެލެވޭ ތަކެއްޗާއެކު ހަތަރު މީހަކު ދެވަނަ ފިޔަވަހީގެ އެޕާޓްމަންޓަކުން ފުލުހުންގެ ބެލުމުގެ ދަށަށް ގެންގޮސްފައިވެއެވެ.\nއަތުލައިގަތް ތަކެތީގެ ތެރޭގައި ހިމެނެނީ 18 މޯބައިލް ފޯނާއި، 28 ޗާޖަރާއި، 28 ހެޑްސެޓާއި، 10 މެމޮރީ ކާޑުގެ އިތުރުން 12 ސިމް ކާޑެވެ. އަދި އެހެނިހެން ތަކެތި ވެސް އެ އެޕާޓްމަންޓުން ފެނިފައިވާ ކަމަށް ފުލުހުން ވަނީ ބުނެފައެވެ.\nފުލުހުން ބުނީ އެ ތަކެއްޗަކީ ޖަލަށް އެތެރެކުރުމަށް ތައްޔާރުކޮށްފައިހުރި ތަކެތި ކަމަށް މިހާތަނަށް ބެލިބެލުމުން އެނގިފައިވާކަމަށެވެ.\nއެ މައްސަލައާ ގުޅިގެން ހައްޔަރުކޮށްފައިވަނީ 18 އަހަރުގެ މީހަކާއި 20 އަހަރުގެ ހަތަރު މީހެއްގެ އިތުރުން 24 އަހަރުގެ މީހެކެވެ.\nއެ މައްސަލަ ހުޅުމާލެ ޕޮލިސް ސްޓޭޝަނުން ދަނީ އިތުރަށް ތަހުގީގު ކުރަމުންނެވެ.


Hageegee Kuru vahaka : Saalih Saeedh\nހަޤީޤީ ކުރު ވާހަކަ: ޞާލިޙު ސަޢީދު\nނޯޓް: މިއީ ޑޮކްޓަރ އަލީ އަލް އަމްރީ ގެ އަރަބިކް ސްޓޯރީއެއްގެ މައްޗަށް ބަލައިގެން ލިޔެފައިވާ ހަގީގީ ވާހަކައެއް.\nސަޢީދުއް ނައުރަސީއަކީ ޢުޘްމާނީ ޚިލާފަތުގެ ދުވަސްރު މިލާދީން އަށާރަސަތޭކައިގެ ފަހުކޮޅު އުފެދުނު މަޝްހޫރު ދީނީ މުފައްކިރެކެވެ. އެންމެ ތުއްޕުޅު އުމުރުގައިވެސް މިކަލޭގަފާނަކީ ޢިލްމަށާއި ޙިކްމަތްތެރިކަމަށް އަރައި ހުނެވި ބޭކަލެކެވެ.\nސަޢީދުއް ނައުރަސީ ޕްރައިމަރީ ތަޢުލީމު އުނގެނިވަޑައިގަތީ އިޞްޠަންބޫލުގެ މަދަރުސާއަކުންނެވެ. ޢިލްމު އުނގަންވައިދެއްވި އުސްތާޛުންނަށް މިކަލޭގެ ފާނުގެ ކިބައިން އެންމެފާހަނަގަ ކުރެވުނު ޞިފައަކީ މިކަލޭގެފާނުގެ ހިތް އަލިކަމާއި ހިތުދަސްކުރުމުގެ ކުޅަދާނަކަމެވެ. ތުއްޕުޅު ޢުމުރުގައި ވަނީ ބޮޑެތި ޢިލްމީ ފޮތްތަށް ހިތުންދަސްކުރައްވާފައިވެއެވެ.\nސަޢީދު އާއިމެދު ކިޔަވައިދެއްވި އުސްތާޛުން އެންމެ ހައިރާންކުރުވި ޙާދިޘާއަކީ މަދަރުސާގެ އިންޓަވަލްގަޑީގައި ކުދިންނާއި އެކު ކުޅިވަރު ކުޅެނިކޮށް ކުދީންގެ މެދުގައި ހިނގި ޒުވާބެއް މަސަލަސްކުރަން އުސްތާޛަކު ކައިރުވުމުން އެއުސްތާޛަށް އިޝާރާތް ކުރައްވައި ސަޢީދު ދެންނެވި ” މިއީ އަހަރެމެންގެ އެތެރޭގެ މައްސަލައެކެވެ. މިކަން އަހަރަމެން ވާހަކަ ދައްކައި ޙައްލު އެބަ ކުރަމެވެ. ” ޢުމުރުން އެންމެ ހަތް އަހަރުގެ ކުއްޖެއްގެ ވާހަކަ އެމޭރުމުން ހުރުމުން އުސްތާޛަށް ލިބުނު ހައިރާންކަން އިތުރުވެގެން ދިޔައެވެ.\nސަޢީދަށް ކިޔަވައިދެއްވާ މުޢައްލިމުން ސަޢީދުގެ ތޫނުފިލިކަމާއި ވިސްނުން ތޫނުކަމާއި އަޚްލާޤުގެ ރަނގަޅުވާހަކަ މުޢައްލިމުންގެ މަޖްލީހެއްގައި އެއްދަވަހަކު ދެއްކިއެވެ. މިވާހަކަ ދެކެވުނު މަޖްލީހުގައި ސަޢީދުގެ އުސްތާޛަކު ހުންނަވާފައި ވިދާޅުވި . ހަމަ ޔަޤީނުންވެސް ސަޢީދުއާއި އެހެން ދަރިވަރުންނާއި ދެމެދުގައި މިހައި ބޮޑެ ތަފާތުތަކެއް ހުރުމުން އެނގި ބަޔާންވެގެން ދަނީ ސަޢީދުގެ މައިންބަފައިން މިކުއްޖާ ތަރުބިއްޔަތުކުރުމުގެ ގެންގުޅޭ އުސްލޫބުގައި ފޮރުވިފައިވާ ސިއްރުތަކެއް ވާކަކަމެވެ . އަހަރެން މާދަން ސަޢީދުގެ މައިންބަފައިންނާ ބައްދަލުކޮށް މިކުއްޖާއަށް ތަރުބިއްޔަތު ދިނުމުގައި އެމީހުން އެގެންގުޅޭ ޚާއްޞަ އުސްލޫބަކީ ކޮބައިކަން ހޯދައި ބަލާނަމެވެ.\nކޮންމެއަކަސް މިއުސްތާޛު ޖެހިގެން އައިދުވަހު ސަޢީދުގައި މައިންބަފައިންނާއި ބައްދަލުކުރިއެވެ. އެގޮތުން އެންމެފުރަތަމަ އަމިއްލައަށް ތަޢާރަފުވެ ސަޢީދުގެ އުސްތާޛެއްގެ ޙައިސިއްޔަތުން އެކުއްޖާގެ އަޚްލާޤާއި ވިސްނުން ތޫނުކަމުގެ ވާހަކަ ސަޢީދުގެ މަންމަގެ ގާތުގައި ދެއްކުމަށްފަހު ސުވާލު ކުރި ” މިކުއްޖާއަށް މިޞިފަތަށް މިލްކުވުމުގެ ސިއްރަކީ ކޮބައި ހެއްޔެވެ.” އެހިނދު އެމަންމަ ޖަވާބު ދިން “އަހަރެންގެ މި ދަރިފުޅަށް ބަލިވެއިން ދުވަހުން ފެށިގެން ދަރިފުޅު ވިހަންދެން އަބަދުވެސް ވުޟޫގެ މަތީގައި ހުރެވޭތޯ މަސައްކަތް ކުރީމެވެ.” އެހިނދު އުސްތާޛަށް ފުރަތަމަ ސިއްރު އެނގި ބަޔާންވެގެން ދިޔައެވެ. އެއީ ސަޢީދުގެ މަންމައަކީ އަޅުވެރި ޞާލިޙު އަންހެނެއްކަމާއި އަދި ބަލިވެ އިނީއްސުރެ އޭނާގެ އުއްމީދަކީ ޞާލިޙު ރަނގަޅު ދަރިއަކު ދެއްވުކަން އެނގި ހާމަވުމެވެ.\nސަޢީދުގެ ބައްޕައާއި ބައްދަލުކުރަން އުސްތާޛު ދިޔައިރު ބައްޕަ ހުރީ ތުން ބަދެފައިވާ ގެރި ބަކަރިތަކެއްގެ ކައިރީގައެވެ. މިގެރި ބަކަރީގެ ތުންބަދެފައިވަނީ ކީއްވެގެންތޯ ބައްޕަގެ ގާތުގައި އެހުމުން ޖަވާބުދިން ” މިޖަނަވާރުތަކަށް ކާންދޭން ގެންދާމަގުމަތީގައި އެހެންމީހުންގެ ބަގީޗާތަކާއި ދަނޑުތަކުން ކައިހަދާތީ މިކަން ހުއްޓުވުމަށް އަޅުގަނޑު ކޮށްފައިވާ ކަމެކެވެ.” ސަޢީދުގެ ބައްޕަގެ ވާހަކަ އިތުރަށް ކުރިޔަށް ގެންދަމުން ބުނި ” ޙަރާމް ގޮތުގައި ހޯދާ އެއްޗެއް އަހަރެންގެ ނަފްސަށާއި އަނބިދަރީންނަށް އަހަރެން ހޭދައެއް ނުކުރަމެވެ. އަދި ނުބައިގޮތުގައި ހޯދާ އެއްޗަކުން އަހަރެންގެ ދަރިފުޅުގެ ހަށިގަނޑު ހެދިބޮޑުވުމަށް އަހަރެން ނޭދެމެވެ.\nމިޖަވާބު އަޑު އިވުމުން ސަޢީދުގެ އުސްތާޛަށް ސަޢީދުގެ މަންމައާއި ބައްޕަ ޞާލިޙު ސަޢީދު ތަރުބިއްޔަތުކުރުމުގައި ގެންގުޅުނު ސިއްރަކީ ކޮބައިކަން ހާމަވެ ބަޔާންވެގެން ދިޔައެވެ.


Sun siyam ge6vana resort "iru fen" anna aharu hulhuvanee | Mihaaru\nސަން ސިޔާމްގެ ރިސޯޓެއް-- ފޮޓޯ: ސަން ސިޔާމް\nސަން ސިޔާމްގެ ހަ ވަނަ ރިސޯޓު "އިރު ފެން" އަންނަ އަހަރު ހުޅުވަނީ\n22 ޑިސެމްބަރ 2019 - 11:28 10 comments\nސަން ސިޔާމް ކުންފުނިން ނ. ދިގުރަށުގައި ތަރައްގީ ކުރާ "ސަން ސިޔާމް އިރު ފެން" ރިސޯޓު އަންނަ އަހަރު ހުޅުވަން ތައްޔާރުވެއްޖެ އެވެ.\nފަނަރަ ކެޓަގަރީއަކަށް ބަހާލައިގެން ވޯޓާ ވިލާ އާއި ބީޗް ވިލާ އަދު ސުއިޓްތައް ހަދާފައިވާ މި ރިސޯޓަކީ މަތީ ފަންތީގެ ޓޫރިސްޓުންނަށް ހާއްސަކޮށްގެން ހަދާފައިވާ ރިސޯޓެކެވެ. އެކަނި ޗުއްޓީ ހޭދަ ކުރަން ބޭނުންވާ މީހުންނަށާއި އާއިލާއާ އެކު ނުވަތަ ރައްޓެހިންނާ އެކު ޗުއްޓީ ހޭދަ ކުރުމަށް ބޭނުންވާ މީހުންނަށް މި ރިސޯޓަކީ އެންމެ ފުރިހަމަ މާހައުލު ކަމަށް ސަން ސިޔާމް ކުންފުނިން ބުންޏެވެ.\nސަން ސިޔާމް ރިސޯޓެއްގެ ޓުރިސްޓުންތަކެއް ކެނޯ ދުއްވަނީ-- ފޮޓޯ: ސަން ސިޔާމް\nވެލާނާ އިންޓަނޭޝަނަލް އެއަޕޯޓުން ސީ ޕްލޭނުގައި 45 މިނެޓުން ދެވޭ މި ރިސޯޓުގައި ތަފާތު އުމުރުގެ މީހުންނަށް ހާއްސަކޮށްގެން ހަރަކާތްތައް ކުރިއަށްދާނެ އެވެ. މީގެ ތެރޭގައި ވޯޓާ ސްޕޯޓްސް އާއި ޑައިވިން ފަދަ ހަރަކާތްތައް ހިމެނެ އެވެ. އަދި ކުޑަ ކުދިންނަށް ހާއްސަކޮށްގެން "ކިޑްސް ވިލެޖް" އެއް ވެސް މި ރިސޯޓުގައި ވަނީ ހަދާފަ އެވެ.\nމީގެ އިތުރުން ދުނިޔޭގެ ފެންވަރުގެ ސްޕާ އަކާއި ވެލްނެސް ސެންޓަރެއް ވެސް މި ރިސޯޓުގައި ވަނީ ހަދާފަ އެވެ.\nސަން ސިޔާމް ކުންފިުނިން މިހާރު ވެސް އަންނަނީ ރާއްޖެއާ ލަންކާގައި ފަސް ރިސޯޓު ހިންގަމުންނެވެ. މީގެ ތެރޭގައި "ދަ ސަން ސިޔަމް އިރުފުށި" އާއި "ސަން އެކުއާ ވިލު ރީފް" އާއި އޮޅުވެލި ބީޗް އެންޑް ސްޕާ" އަދި "ސަން އެކުއާ އިރު ވެލި" އާއި ލަންކާގެ ރިސޯޓު ކަމުގައިވާ "ސަން އެކުއާ ޕަސިކުޑާ" ހިމެނެ އެވެ.\nއިތުރު ލިޔުންތައް ޓޫރިޒަމް ރިސޯޓްތައް މެމްބަރު އަހުމަދު ސިޔާމް މުހައްމަދު (ދ. މީދޫ)


Apple airTag hack koffi\nއައިޓީ ސެކިޔުރިޓީ އިންޖިނޭރަކު އެޕަލް އެއާޓެގް ހެކްކޮށްފި\nއެޕަލް އެއާޓެގް ތަޅުދަނޑިފުލުގައި - އައިޓީ ސެކިޔުރިޓީ އިންޖިނޭރަކު ވަނީ އެއާޓެގް ހެކްކޮށްފައި\nއެޕަލް އެއާޓެގް ހެކްކުރެވިދާނެ ކަމަށް އައިޓީ ސެކިޔުރިޓީ ރިސާޗަރަކު ބުނެފި އެވެ. އޭނާ ޓްވީޓާގައި ބުނެފައިވާ ގޮތުން އެއާޓެގްގެ މައިކްރޮކޮންޓްރޯލާއަށް އޭނާ ވަނީ ވަދެފަ އެވެ. މާނައަކީ އެޕަލްއިން ގަސްދުކޮށްފައި ނެތް ކަމެއް އެއާޓެގް ބޭނުންކޮށްގެން އޭނާ އަށް ކުރެވިދާނެ ކަމެވެ.\nއެއާޓެގްގެ ބޭނުމަކީ ފަސޭހައި ގެއްލިދާނެހެން ހީވާއެއްޗެއްގައި އަޅުވާލުމެވެ. ތަޅުދަނޑިފައްޗާއި އަތްދަބަސް އަދި ދަތުރުމަތީގައި ގެންގުޅޭ އެހެނިހެން ތަކެތީގައި އެއާޓެގެއް އަޅުވާފައި ބޭއްވުމުން ފައިންޑް މައި އެޕްގެ އެހީގައި އެއެއްޗެއް އޮތް ތަން ދެނެގަނެވެ އެވެ.\nއެއާޓެގްގެ މައިކްރޮކޮންޓްރޯލާ އަލުން ޕްރޮގްރާމްކުރެވޭ ގޮތެއް ހެކަރުން ހޯދުމަކީ އެޕަލް ސިހޭނެ ކަމަކަށް ވާނެ އެވެ. އެއީ އެއާޓެގަށް އޮޅުވާލައި ގަސްދުގައި ނެތް ބަދަލެއް ގެނުވައި އެހެން މީހެއްގެ އެއްޗެއް/ ދަބަހެއް ވެރިމީހާ ނޫން މީހަކު ގެންދިއުމަކީ ވެސް އެކަށީގެންވާ ކަމަކަށް ވާތީ އެވެ.\nއެއާޓެގަކީ ވަޔަލެސްކޮށް، އެންއެފްސީ އަދި އަލްޓްރާ ވައިޑް ބޭންޑް ޓެކްނޮލޮޖީ ސަޕޯޓްކުރާ ޑިވައިސްއެކެވެ. މިއީ ވެސް އެއާޓެގެއްގެ ތެރެއަށް ހެކަރުން ވަދެވާނެ ދޮރެކެވެ. އެއާޓެގްގެ ވެރިޔާއަށް އެޕަލްއިން ފޮނުވާ ނޮޓިފިކޭޝަން އޮޅުވާލުމަކީ ވެސް ހެކަރުންނަށް މިހާރު ކުރެވިދާނެ ކަމެއްކަން މިއޮތީ ފެންނާށެވެ.\nއެޕަލް އައިފޯން އެންޑްރޮއިޑް\nޝޯމީގެ އާ އިއާބަޑް މެއި 13 ގައި\nމައިކްރޮސޮފްޓްގެ ކޯޓާނާ ގެއްލިއްޖެ\nކްލަބްހައުސް އެންޑްރޮއިޑް ފޯނުތަކަށް\nރޭގަނޑު ފޯނު ޗާޖްކުރުން ރަނގަޅެއް ނޫން\nހިޔާ ފްލެޓަށް 40 އަށްވުރެ ގިނަ އާއިލާ\nއަންހެނުން ލިޒޭލް 40 ކިލޯ ހިކުނީމަ އެންމެ އުފާވީ ރޭމޯ\nފައުޒިއްޔާ އާއި މަރިޔަމް ރަޝީދާގެ ބަޔާން ނެގުމަށް އިންޑިއާ ޓީމެއް އަންނަނީ


އެ ހިސާބުން އެކަކަށް ވެސް ގުޑުމެއްއަރުވައިލާކަށް ނުކެރުނެވެ. ކުއްތާ އޮތްގޮތުން ހީވަނީ ދެންމެދެންމެ ފުންމައިގެން އަތުވެދާނެހެންނެވެ. ކަރުގެ ކޮންމެވެސް ހިސާބަކުން ބިރުވެރި އަޑެއް މަޑުމަޑުން އިއްވަމުން އެހާމެ މަޑުމަޑުން ކުއްތާ ކުރިޔަށް ފިޔަވަޅެއްއެޅިއެވެ. އެ ސޮރުގެ ކޮޅު ތޫނު ދަތްތައް ނޫން އެއްޗެއް އަހަންނަކަށް ނުބެލެއެވެ. ވިސްނެމުންދިޔައީ، އަތުގައި ދަތްއަޅައިފި ނަމަ ދެން އުޅެންޖެހޭނެ ހާލާ މެދުގައެވެ. ލަފާކުރެވޭ ގޮތުގައި އަހަރުމެން އެންމެންގެ ސިކުނޑި މަސައްކަތްކުރީ އެއްގޮތަކަށެވެ. އެއީ، މަޑުމަޑުން ފަހަތަށް ޖެހެމުން ގޮސް އެ ތަނުން ނުކުތުމެވެ. ނާދަންއަކާ ނާދަންއެކެވެ. އަހަރުމެން ބޭނުންވީ ސަލާމަތުން އެ ތަނުން ނުކުންނާށެވެ. ފަހަތަށްޖެހުމުން ސިޑިޔާ ހަމައަށް ގޮސްފައި އަހަރުމެން ހުއްޓުނީމެވެ. ކުއްތާއަށް ފުރަތަސްނުދީ އަހަރުމެންނަކަށް ސިޑިޔަކުން ނޭރޭނެއެވެ. ދެން ހަދާނީކިހިނެއް ހެއްޔެވެ؟\n“މަޑުމަޑުން އެނބުރިފައި ސިޑިންއަރާ،” އިޖުލާލު ސިއްރުސިއްރުން ބުންޏެވެ. “އެކަކު ވެސް ފަހަތްނުބަލާތި!”\nވަރަށް އުނދަގޫ ނިންމުމެކެވެ. އެހާމެ ނުރައްކާތެރި، ބިރުވެރި ނިންމުމެއް ވެސް މެއެވެ. އެހެންނަމަވެސް އެހެން ގޮތެއް ނެތެވެ. އަހަރުމެން އެނބުރުނީމެވެ. މަޑުމަޑުން ސިޑިންއެރީމެވެ.\n“އެކަކު ވެސް ފަހަތްނުބަލާތި! ކުރިޔަށް ހިނގާ!” އިޖުލާލު ލަފާދިނެވެ.\nއަހަންނަކަށް ނުހުރެވުނެވެ. ކުއްތާ އޮތީ އަހަރުމެންނާ ކިހާ ކައިރީގައިތޯ ބަލައިލަން ބޭނުންވިއެވެ. މަޑުމަޑުން ފަސްއެނބުރި ބަލައިލީމެވެ. އަހަންނަށް ލިބުނީ ސިހުމެކެވެ. ކުއްތާއެއް ނެތެވެ.\n“ކޮބާ އެ ގޮލާ؟” އަހަންނަށް ބުނެވުނެވެ.\nއެންމެން ފަހަތްބަލައިލިއެވެ. އެކަކަށް ވެސް ކުއްތާއެއް ނުފެނުނެވެ. ދެން ހަދަންވީ ކިހިނެއް ހެއްޔެވެ؟ އަނެއްކާ ސިޑިން ތިރިޔަށް ފައިބަންވީ ހެއްޔެވެ؟ އެހެން ހިތަށްއެރި ވަގުތު ކުއްތާއެއްގެ އަޑު އިވުނެވެ. ތަންކޮޅެއް ދުރުންނެވެ.\n“ދެން ހިނގާ ދަމާ!” އަހަރެން ބުނީމެވެ.\nއަހަރުމެން އައީ ހޮޓަލަށެވެ. ހޮޓަލުގެ އިސްތިގުބާލުން ބުނި ގޮތުގައި އަހަންނަށް ފޯނުކޯލެއް އައެވެ. ވާހަކަދެއްކީ ފިރިހެނެކެވެ. އިނގެރޭސިބަހުންނެވެ.\n“ނަމެއް ނުބުނި،” އިސްތިގުބާލުގައި އިން ކުއްޖާ ބުންޏެވެ. “އިނގެރޭސިން ވާހަކަދެއްކީ. ބުނި ފަހުން ގުޅާނަމޭ.”\nފަހުން އަންނާނެކަމަށް ބުނެފައި ދީމާއާއި އިޖުލާލު ދިޔުމުން އަހަރުމެން ވަނީ ކޮޓަރިއަށެވެ. ދެން ހަދާނެގޮތަކާމެދު ވާހަކަދައްކަން ތިއްބައި ކޮޓަރިއަށް ކޯލެއްއައެވެ. އެއީ ހޮޓަލުގެ އިސްތިގުބާލުން ރައްދުކުރި ކޯލެކެވެ. ވާހަކަދެއްކީ ޒުހުދާއެވެ.\n“ކީއްވެ ނުވަދެ ތި އައީ؟” ނާދަން ސުވާލުކުރިއެވެ.\n“އަހަރުމެން ގޮސް ވަންތަނާ ފާޑެއްގެ ކުއްތާއެއް ފެނިގެން..” ޒުހުދާއަށް ބުނެވުނީ އެ ހިސާބަށެވެ.\n“އާނ! އެއީ ފާޑެއްގެ ކުއްތާއެއް!” ނާދަން ވަރަށް ހަމަޖެހިލައިފައި ބުންޏެވެ. “އެކަމަކު އަސްލު ކުއްތާއެއް ނޫން. މި ގެ ހުންނާނީ ޖަނަވާރުންނަށް ބަންދުކޮށްފަ. އެއީ ސިހުރުވެރިޔާ ފޮނުވި ޖިންނިޔައެއް. ވަރަށް ގާތް މީހަކު ކަލެއަށް ސިހުރުހަދަނީ. އޭނަ މިހާރު ހުންނާނީ ވަރަށް އުފަލުން. އޭނައަށް އެނގުނީ މި ގެއަށް ކަލޭމެން އަންނަންއުޅޭކަން. ބޭނުމިއްޔާ މާދަމާ ހަމަ އެ ގަޑިއަށް އާދޭ! ދެން އެ ސޮރަށް ވެސް ނުވަދެވޭގޮތް ހަދާފަ ބަހައްޓާނަން.”\nނާދަން ދެއްކި ވާހަކަ ގަބޫލުކުރާކަށް އަހަރުމެންނަކަށް އެހާ ފަސޭހައެއް ނުވިއެވެ. ހިތަށްއެރިއެވެ. ނާދަންއަކީ ވެސް އެހެން ސިހުރުވެރިން ކަހަލަ ސިހުރުވެރިއެކެވެ. ކަމަކު މީހަކު އަތުވެއްޖެއްޔާ އެ މީހަކަށް ކޮންމެވެސް މީހަކު ސިހުރުހަދާކަމަށް ތުހުމަތުކުރުމަކީ ސިހުރުވެރިންގެ އާދައެކެވެ. ކޮންމެ އެއްޗެއް ނާދަން ކިޔަސް، އަހަރުމެން އެންމެނަށް ވެސް ފެނުނީ ކުއްތާއެކެވެ. ރޯމާ ދުވާލެވެ. އެއީ ހަމަ އާދައިގެ ކުއްތާއެއް ފިޔަވައި އެހެން އެއްވެސް އެއްޗެއް ނޫނެވެ. އެކަމަކު، އެ ކުއްތާ ތަންކޮޅެއް ބޮޑުހެން ހީވެއެވެ. އެ ނޫން ކަމެއް ނެތެވެ. ޒުހުދާއާއި އަހަރެން މަޝްވަރާކޮށް، ދެން ނާދަންގެ ގެއަށް ނުދާން ނިންމިތަނާ އަހްސަންގެ ކޯލެއް އައެވެ.\n“މިއަދު ކޮންތާކު އުޅުނީ؟ ކޮންތާކަށް ދިޔައީ؟ ހޮސްޕިޓަލަށޭ ކިޔައިފައި މުޅި ލަންކާ ކުޑައަށްލާ ދުއްވަނީ ދޯ؟” އަހްސަން ސުވާލުތައް ފައްޗަކަށް އަމުނައިލިއެވެ. “ހޮސްޕިޓަލުން ކުރާކަމެއް ކޮށްގެން އަންނަންއުޅޭ! ހޮސްޕިޓާ ނޫން ތާކަށް ގޮސްގެން ނުވާނެ!”\nއަހަރެންގެ ވާހަކައެއް އަޑުއެހުމަކާ ނުލައި، ބުނާނެ އެއްޗެއް ބުނެފައި އަހްސަން ފޯނު ކަނޑައިލިއިރު ހީވަނީ އަހްސަނަށް ހުރިހާ އެއްޗެއް އެނގޭހެންނެވެ. އެ ހިސާބުން ޒުހުދާގެ ހިތުގައި ޝައްކުއުފެދުނެވެ.\n“ބައްޕަ ދޯ ސިހުރުހަދަނީ؟” ޒުހުދާ ބުންޏެވެ. “ނާދަން ބުންޏެއްނު ވަރަށް ގާތްމީހެކޭ..”\nއަހްސަން ސިހުރުހަދާކަން ކުރިން އެނގިފައިވާތީ އަހަރެން ހައިރާނެއް ނުވިއެވެ. އެކަމަކު ދަރިފުޅުގެ ކުރިމަތީގައި ބައްޕަ އަގުވެއްޓޭކަށް އަހަރެން ބޭނުމެއް ނުވިއެވެ.\n“އެކަމަކު ދަރިފުޅާ! ބައްޕައަށް ތި ކަހަލަ ޝައްކެއްކުރަންވާނީ ހެއްކާ..” އަހަންނަށް ބުނެވުނީ އެ ހިސާބަށެވެ.\n“މި ފަހަރު ހެކި ހޯދާނަން،” ޒުހުދާގެ ރާގާއި ވިސްނުން ބަދަލުވިއެވެ. “މިވީގޮތުން ދެން ނާދަން ގާތަށް ނުގޮހެއް މާލެއަކަށް ނުދާނަން. ނާދަންއަކީ މޮޅު މީހެއްކަން މި އެނގުނީ. ބައްޕައަކީ މަކަރުހަދާ މީހެއް.”\nނާދަން ގާތަށް ގޮއްސިއްޔާ އަހްސަން ބޭޒާރުވާނެކަން، ޔަގީނާ ގާތަށް އަހަންނަށް އެނގުނެވެ. އޭރުން އަހްސަނަށް ޒުހުދާ ކުރާނީ ކޮން ގަދަރެއް ހެއްޔެވެ؟ އިތުރު ކިތައް މައްސަލަ ކުރިމަތިވާނެ ހެއްޔެވެ؟ ނާދަން ގާތަށް ނުދާން އަހަރެން ލައްކަ ވާހަކަދެއްކީމެވެ. ޒުހުދާ ގަބޫލެއް ނުކުރިއެވެ.\n“މަންމަ ނުގޮއްސިއްޔާ މަ އެކަނި ވިޔަސް ދާނަން.” ޒުހުދާ އަހަރެން ބިރުގަންނަވައިލިއެވެ.\nޖެހިގެންއައި ދުވަހު އަހަރުމެން އަނެއްކާ ވެސް ނާދަންގެ ގެއަށް ދިޔައީމެވެ. އެފަހަރު ކުއްތާއެއް ނުދެކެމެވެ. އެކަމަކު އަހަރުމެން ބަލަހައްޓަން ކާޅުތަކެއް ގޮވަގޮވައިފައި އުޅުނެވެ. އަހަރުމެންގެ ފަސްފަހަތުން އެއްގަހުން އަނެއް ގަހަށް ކާޅުތައް އައިކަން އަހަރުމެންނަށް ފާހަގަވިއެވެ. އެއީ ދެފައިތިލަ ފިނިކޮށް، އަހަރުމެންގެ ލޯލިތައް ކޮޅަށްޖެއްސި ކަމެކެވެ. ކާޅުތައް ދިޔައީ ނާދަން ދޮރުހުޅުވައިފައި ކާޅުތަކަށް އިޝާރާތެއް ކޮށްފައި ކޮންމެވެސް އެއްޗެއް ބުނީމައެވެ. އެއީ ފުރަތަމަ ފަހަރަށް ނާދަން ފެނުނު ފަހަރެވެ. އޭނައަކީ އިސްކޮޅުން ކުރު، ކަޅު މީހެކެވެ. ބޯ ހުރީ ތުނިކޮށް ކޮށައިފައެވެ. އޭނަ ލައިގެން ހުރީ ހުދު މުންޑުކެވެ. ކޮނޑުގައި ރީނދޫކުލައަކަށްދާ ފޮށައެއް އޮތެވެ.\n“ތީ ދޯ އަސްލު މީހަކީ؟” އަހަންނަށް އިޝާރާތްކޮށްފައި އާދައިގެ އިނގެރޭސި ބަހުން ނާދަން ސުވާލުކުރިއެވެ.\nއަހަރެން ބޯޖަހައިލުމުން އެންމެން ވަނުމަށް ނާދަން އެދުނެވެ. އަހަރުމެން ވެއްދީ ކުޑަ ކޮޓަރިއަކަށެވެ. އެ ތަނުގައި ކުޑަ މޭޒަކާއި ދެތިން ގޮނޑި ހުއްޓެވެ. އޭގެ ބިއްދޮށް ހުންނަނީ ބޮޑު ފޮތިގަނޑަކުން ނިވާކޮށްފައެވެ. ފަރުދާގެ ފަހަތްއޮތީ ކިހިނެއްކަމެއް ނޭނގެއެވެ. މޭޒު ކައިރީގައި ހުރި ގޮނޑީގައި އިށީނުމަށް އަހަންނަށް އިޝާރާތްކޮށްފައި އަހަންނާ ކުރިމަތިވާ ގޮތަށް، މޭޒުގެ އަނެއް ފަރާތުގައި ނާދަން އިށީނެވެ. ނާދަން ވާހަކަދެއްކީ އިނގެރޭސިބަހާއި އެހެން ބަހެއް މަސްހުނިކޮށްގެންނެވެ. ދީމާއާއި އިޖުލާލަށް ނާދަން ވާހަކަދައްކާ ދެވަނަ ބަސް ވެސް އެނގެއެވެ. ވީމާ، އަހަންނަށް ވަރަށް ފަސޭހަވިއެވެ.\n“ދެއަތްތިލަ މޭޒުމަތީގަ ބަންޑުން ބާއްވާ!” ނާދަން އެދުނެވެ.\nއަހަރެން ދެއަތް ބޭއްވުމުން އަތްތިލަ މަތީގައި ނާދަންގެ ދެ އަތްތިލަ ބޭއްވިއެވެ. ބޭއްވުމާއެކު ނާދަން ދިޔައީ ސިއްސައިގެންނެވެ. އޭނަ ސިހުނުލެއް ބޮޑުކަމުން އަހަރުމެން އެންމެނަށް އެ ކަން ފާހަގަވިއެވެ. އަނެއްކާ ވެސް ނާދަންގެ ދެއަތްތިލަ އަހަރެންގެ އަތްތިލައިގެ ފުށަތުގައި ބާއްވަމުން ނާދަން އިސްޖަހައިލިއެވެ. އޭގެ ފަހުން ނާދަންގެ ނަޒަރު ހުރީ މޭޒަށެވެ. އަހަންނާ ދިމާއަކަށް ނުބަލައެވެ.\n“ލެޔެއް ނެތެއްނު!” ނާދަން ބުންޏެވެ. “ލޭ ތިހިރީ ހުސްވެފަ!”\nނާދަން އެހެން ބުނިއިރު އަހަންނާ ބެހޭގޮތުން ނާދަންއަކަށް އެކައްޗެއް ވެސް ނޭނގޭނެއެވެ. އަހަރުމެން އެއްވެސް މައުލޫމާތެއް ނާދަންއަކަށް ނުދެމެވެ.\n“އާނ!” ޒުހުދާ ޖަވާބުދިނެވެ. “ޑޮކްޓަރު ވެސް ބުނި ތިހެން.”\n“ކަރުތެރޭގަ ހީވަނީ ބިހެއް އޮންނަހެން ދޯ؟” ނާދަން އެހިއެވެ. “ކަރުގައަޅައިގަނެއެއްނު! އެއްޗެއް ނުދިރެއެއްނު!”\nއަހަންނަށް ވުރެ ކުރިން ޒުހުދާ އެއްބަސްވިއެވެ. އަހަރެން ވަރަށް ހައިރާންވިއެވެ. އެހެން މީހުން ވެސް ހައިރާންވިއެވެ. އަހަރެން ކަރުގައިއަޅައިގަންނަކަން ނާދަނަށް އެނގޭނީ ކިހިނެއް ހެއްޔެވެ؟\n“ވަރަށް ގަދަޔަށް ބޮލުގަރިއްސައެއްނު!” އަހަރެންގެ އަތްމަތިން އަތް ނަގަމުން ނާދަން ބުންޏެވެ. “ނޭވައެއް އުނދަގޫ ވެސް ކުރާނެ.”\nއަހަރެން ވަރަށް އުފާވިއެވެ. ވާނުވާ އެނގޭ މީހަކާ ދިމާވީމައެވެ. އެ ހިސާބުން އަހަރެން ރަނގަޅުވެދާނެކަމުގެ އުންމީދެއް ލިބުނެވެ. އަހަރެން ހިތަށްއެރިއެވެ. ބަލިމީހާ ނުބުނަނީސް އޭނަގެ ބަލި އެނގޭ މީހަކަށް ވުރެ މޮޅަށް ބަލި ފަސޭހަކުރެވޭނެ މީހަކު ނުހުންނާނެއެވެ.\n“ކޮބާ އުފަންދުވަހަކީ؟” ނާދަން އެހިއެވެ.\nނާދަން ދިން ކަރުދާސްކޮޅެއްގައި އަހަރެން ތާރީހު ޖެހީމެވެ. ހިތަށްއެރިއެވެ. ހުރިހާ އެއްޗެއް އެނގުނުއިރު އުފަންދުވަސް ނޭނގުނީ ކީއްވެގެން ހެއްޔެވެ؟\n“އުފަންދުވަސް ނޭނގޭތީއެއް ނޫން މި އެހީ،” ނާދަން ބުންޏެވެ. “ބޭނުންވީ އަހަރެންގެ ސުވާލުތަކަށް ތެދަށް ޖަވާބުދޭތޯ ބަލައިލަން. މޫނިސާ ދޯ ކިޔަނީ؟ ވަރަށް އެހެން ކަހަލަ ވާހަކަތަކެއް ދައްކަން މި ޖެހެނީ. އެހެންވެ މި ސުވާލު ވެސް ކޮށްލަން އެބަޖެހޭ! ގާތުގަ މި ތިބީ މޫނިސާއަށް އިތުބާރުކުރެވޭ ބަޔެއްތަ؟”\nނާދަންގެ ކުޅަދާނަކަމާ މެދު އަހަރެން އަންތަރީސްވިއެވެ. މީހާ ފެންނައިރަށް އޭނަގެ ނަން ބުނެވޭނީ ކިތައް މީހުންނަށް ހެއްޔެވެ؟ އަހަރުމެން އެކަކުއަނެކަކުގެ މޫނަށް ބަލައިލީމެވެ. ޒުހުދާއަކީ އަހަރެން ދަރިފުޅެވެ. އޭނަގެ ގޮތް އަހަންނަށް އެނގެއެވެ. ދީމާއާއި އިޖުލާލު ވެސް އަހަންނަށް ދެރަގޮތެއް ނޭދޭނެކަން އެނގެއެވެ. ޔަގީންކޮށް ބުނާކަށް ނޭނގެއެވެ.\n“އާނ!” އަހަރެން ބުނީމެވެ. “އެންމެންނަށް ވެސް ވަރަށް އިތުބާރުކުރެވޭ!”\n“މިހާރު ކިރިޔަކިރިޔާ މޫނިސާ މަރުނުވެ ތިހިރީ،” ނާދަން ބުންޏެވެ. “ކިތަންމެ ވަރަކަށް ޑަކުޓަރަށް ދެއްކިޔަސް މޫނިސާއަކަށް ލުޔެއް ނުލިބޭނެ. ތީ ވަރަށް ގާތް މީހަކު ހަދާފަހުރި ސިހުރެއް. އެ މީހަކީ މޫނިސާގެ ކެއުންބުއިމާ، އަންނައުނާ، ހަށިގަނޑުގަ ވެސް އަތްލެވޭ ހިސާބުގަހުރި މީހެއް. މިހާރު އެނގޭނެ އެއީ ކާކުކަން.”\nއެއީ ކާކުކަން ނާދަން އިތުރަށް ބުނެދޭކަށް ނުޖެހެއެވެ. އަހަންނަށް އެންމެ ފުރަތަމަ އެ ސިހުރު ޖެހުނު ދުވަސްވަރު ވެސް ނާދަން ބުންޏެވެ. ތާރީހު ބަރާބަރަށް ދިމާވެއެވެ.\n“މީ ގޭގެ ދަހިވެތިކަމުގަ މޫނިސާ މަރާލަންވެގެން ހަދާފަހުރި އެތިފަހަރެއް،” ނާދަން ޔަގީންކަމާއެކު ބުންޏެވެ. “މިހާރު ވެސް ކުރަމުންދާ ކަމެއް. މޫނިސާ މަރުނުވެތިހުރީ މޫނިސާގެ ދީނާ މޫނިސާއާ ދެމެދުގަ އޮންނަ ގުޅުން ވަރުގަދަކަމުން.”\nނާދަން ދެން ދެއްކި ވާހަކައަކުން އަހަރެން މާ ބޮޑަށް ހައިރާންވިއެވެ.\nރައީސް ޔާމީން މިއަދު ފުލުހަށް ހާޒިރުކުރާތީ އިދިކޮޅު ފަރާތްތަކުން ކަންބޮޑުވުން ފާޅުކުރަނީ


BREAKING: Nasheed Majilis ge Mahchangoalhi medhu dhaairaa ah vaadha kuravvanee\nނަޝީދު މައްޗަންގޮޅި މެދު ދާއިރާއަށް ވާދަ ކުރައްވާކަން ހާމަކުރައްވައިފި\nރައީސް ނަޝީދު، މަޖިލީހަށް ވާދަ ކުރައްވާކަން ހާމަ ކުރަން ބޭއްވި ހަފުލާގެ ތެރެއިން - މުހައްމަދު އަފްރާހު | އަވަސް\nކުރީގެ ރައީސް މުހައްމަދު ނަޝީދު ރައްޔިތުން މަޖިލީހުގެ އިންތިހާބުގައި މައްޗަންގޮޅި މެދު ދާއިރާއަށް ކުރިމަތިލައްވަން ނިންމަވައި، އެކަން މިރޭ ރަސްމީކޮށް އިއުލާން ކުރައްވައިފި އެވެ.\nރައީސް ނަޝީދު މަޖިލީހަށް ވާދަ ކުރައްވާނެކަން އިއުލާން ކުރައްވާފައިވަނީ މިރޭ މައްޗަންގޮޅިގައި މަޖިލިސް ކެމްޕެއިން ހަރަކާތްތައް ފެށުމަށް ބޭއްވި ރަސްމިއްޔާތުގައި އެވެ. މި ރަސްމިއްޔާތުގައި ރައީސް އިބްރާހިމް މުހައްމަދު ސޯލިހް ވެސް ބައިވެރިވެވަޑައިގެންފައިވެ އެވެ. އަދި ރައްޔިތުންގެ މަޖިލީހުގެ ރައީސް ގާސިމް އިބްރާހިމް ވެސް ބައިވެރިވެވަޑައިގެންނެވި އެވެ.\nކުރީގެ ރައީސް މުހައްމަދު ނަޝީދު ރައްޔިތުން މަޖިލީހަށް ވާދަކުރައްވާނެކަން އިއުލާން ކުރެއްވީ އެމަނިކުފާނު މަޖިލީހަށް ކުރިމަތިލައްވަން އުުޅުއްވާ ކަމުގެ އަޑުތައް ގަދަވެފައި ވަނިކޮށެވެ.\nރައީސް ނަޝީދު މައްޗަންގޮޅި މެދު ދާއިރާއަށް ކުރިމަތިލައްވާއިރު މިހާރު ވެސް އެ ދާއިރާއަށް އެހެން ބޭފުޅަކު ދަނީ ކެމްޕެއިން ކުރައްވަމުންނެވެ. އާޝިޔަތު އަލައިކާ އަދުނާން އެ ދާއިރާއަށް ރަސްމީކޮށް ކެމްޕެއިން ކުރައްވައި އެމްޑީޕީގެ ޓިކެޓް ހޯއްދަވަން މަސައްކަތް ކުރަމުންދާއިރު އޭނާ ވަނީ ތާއިދު ފޯމް ވެސް ހަމަކޮށްފަ ކަމަށްވެ އެވެ.\nރައީސް ނަޝީދު ގެންދަވަނީ ރާއްޖެއަށް ބަރުލަމާނީ ނިޒާމް ގެނައުމުގެ މަަސައްކަތްތައް ކުރައްވަމުންނެވެ. އެމަނިކުފާނު އެ ނިޒާމަށް ތާއިދު ކުރައްވާއިރު މަޖިލީހަށް ވާދަ ކުރައްވަނީ ބޮޑު ވަޒީރަކަށް ވެވަޑައިގަތުމުގެ އުއްމީދާއި އަޒުމުގައި ކަމަށްވެ އެވެ. ބަރުލަމާނީ ނިޒާމެއްގައި ސަރުކާރެއް އުފެދިގެން ދާނީ މަޖިލީހުގެ ތެރެއިންނެވެ. އާންމުކޮށް ރައީސްގެ މަގާމަކީ ރަމްޒީ މަގާމެކެވެ. މިހާރު ރާއްޖޭގައި އޮތީ ރައީސްގެ އަތުގައި ބާރުތައް އޮންނަ ރިޔާސީ ނިޒާމެވެ.


Male swimming track gai diving platform eh qaaim kohdheyne bayaku hoadhanee - AO News\nމާލޭ ސްވިމިންގ ޓްރެކް މަރާމާތުކުރުމުގެ ތެރެއިން - ފޮޓޯ: ސްވިމިންގ އެސޯސިއޭޝަން\nމާލޭ އިރުދެކުނު ފަރާތުގައި ޤާއިމްކޮށްފައިވާ ސްވިމިންގ ޓްރެކްގައި ޑައިވިންގ ޕްލެޓްފޯމެއް ޤާއިމްކޮށްދޭނެ ފަރާތެއް ހޯދަން އިޢުލާންކޮށްފިއެވެ.\nސްވިމިންގ އެސޯސިއޭޝަން އޮފް މޯލްޑިވްސް އިން މިއަދު ކުރި އިޢުލާނެއްގައި ބުނެފައި ވަނީ މާލޭ އިރުދެކުނު ފަރާތުގައި ޤާއިމްކޮށްފައިވާ ސްވިމިންގ ޓްރެކްގައި ޑައިވިންގ ޕްލެޓްފޯމެއް ހަދަން ބޭނުންވާތީވެ، އެކަމަށް ޝަރުޠުހަމަވާ ހުރިހާ ފަރާތްތަކަށް ބީލަން ހުށަހެޅުމުގެ ފުރުޞަތު ހުޅުވާލާފައިވާ ކަމަށެވެ. އެ މަސައްކަތަށް ކުރިމަތިލާ ފަރާތްތަކުގައި ހުންނަންޖެހޭ ޝަރުތުތައް ބީލަންފޮތުގައި ބަޔާންކުރެވިފައިވާނެ ކަމަށްވެސް އެ އިޢުލާނުގައި ވެއެވެ.\nމީގެ އިތުރުން އެ ޕްރޮޖެކްޓްގައި ރަޖިސްޓްރީ ކުރުމަށް 2020 އޮކްޓޫބަރު 19 ން 2020 އޮކްޓޫބަރު 21 ގެ ނިޔަލަށް މި ލިންކު މެދުވެރިކޮށް “ރަޖިސްޓްރީ ފޯމް” ފުރިހަމަކޮށް ރަޖިސްޓްރީ ކުރުމަށް ވަނީ އަންގައިފައެވެ. އަދި ބީލަން ހުށަހެޅޭނީ މިމުއްދަތުގައި ރަޖިސްޓްރީ ކުރާ ފަރާތްތަކަށް ކަމުގައިވެސް އެ އެސޯސިއޭޝަނުން ބުންޏެވެ.\nއެ ޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ 2020 އޮކްޓޫބަރު 22 ވަނަ ދުވަހުގެ 14:00 ގެ ކުރިން [email protected] އަށް އީމެއިލް މެދުވެރިކޮށް ފޮނުވަންޖެހޭނެއެވެ. އަދި ސައިޓް ބަލަން ބޭނުންވާ ފަރާތްތަކަށް އެފުރުޞަތު އޮންނާނީ 2020 އޮކްޓޫބަރު 24 ވާ ހޮނިހިރު ދުވަހުގެ 11:00 ގައި މާލޭ އިރުދެކުނުފަރާތު ސްވިމިންގ ޓްރެކްގައެވެ.\nއެ ޕްރޮޖެކްޓްގެ ބިޑް ސެކިއުރިޓީގެ ގޮތުގައި 20000 (ވިހިހާސް) ރުފިޔާ ހުށަހަޅަންވާނެއެވެ. ބިޑް ސެކިއުރިޓީގެ މުއްދަތަކީ ބިޑް ހުޅުވާ ތާރީހުން ފެށިގެން 30 ދުވަހެވެ. ބިޑް ސެކިއުރިޓީ ހުށަހަޅަންޖެހޭ ގޮތް ބީލަން ފޮތުގައި ބަޔާންކޮށްފައި ވާނެއެވެ.\nސްވިމިންގ އެސޯސިއޭޝަނުން ހާމަކުރާ ގޮތުގައި ބީލަން ހުށަހެޅުމާއި ބީލަން ހުޅުވުން އޮންނާނީ 2020 އޮކްޓޫބަރު 27 ވަނަ ދުވަހުގެ 11:00 ގައިސްވިމިންގ އެސޯސިއޭޝަން އޮފް މޯލްޑިވްސްގެ މީޓިންގ ރޫމް ގައެވެ.\nމާލެ ސިޓީސްވިމިންގ އެސޯސިއޭޝަން


ފަންނު އެކްސްޕޯ 2019 އަށް ކަލާފާނު ސްކޫލްގައި ބެހެއްޓިފައި ހުންނަ ސްޓޯލްތައް އޮޕަރޭޓްކުރަން ބޭނުންވާ ފަރާތްތަކަށް އެފުރުސަތު ހުޅުވައިލުން (މުޅިން ހިލޭ)\nމިނިސްޓްރީ އޮފް ޓްރޭޑް އެންޑް އިކޮނޮމިކް ޑިވެލޮޕްމަންޑުން (އެމް.އީ.ޑީ) މިއަހަރު ބާއްވާ ދިވެހި އުފެއްދުންތެރިކަމުގެ ޤައުމީ މަޢުރަޒު "ފަންނު އެކްސްޕޯ 2019" ބޭއްވުމަށް ހަމަޖެހިފައިވަނީ ނޮވެމްބަރު މަހުގެ 22 އިން 28 ގެ ނިޔަލަށް ދަރުބާރުގޭގައި އެވެ. މި މައުރަޒު ބާއްވާ ސަރަހައްދުގެ ކޮންސެޕްޓް ޑިޒައިނާއި އޮގަނައިޒިންގ ވަނީ އެމް.އީ.ޑީ އާއި ބިޒްނަސް ސެންޓަރ ކޯޕަރޭޝަން (ބީ.ސީ.ސީ) އާއި ދެމެދު ވެވުނު އެމް.އޯ.ޔޫ އެއްގެ ދަށުން ބީ.ސީ.ސީއާއި ހަވާލުކުރެވިފައިއެވެ. މި މަޢުރަޒުގެ މަޤްސަދަކީ ދިވެހި އުފެއްދުންތައް އިތުރުކޮށް، އެފަދަ އުފެއްދުންތަކަށް ރަނގަޅު މާކެޓެއް ހޯދައިދީ، ފަތުރުވެރިންނަށާއި އާއްމުންނަށް އެއްތަނަކުން ދިވެހި އުފެއްދުންތައް ފެނިގެންދާނެ މާހައުލެއް ޤާއިމުކޮށްދިނުމެވެ. މިގޮތުން މިއީ ދިވެހިރާއްޖޭގައި ބޭއްވޭ މިފަދަ އެންމެ ބޮޑު މައުރަޒުކަންވެސް މަޢުލޫމާތައްޓަކައި ދަންނަވާލަމެވެ.\nމިމައުރަޒާއި ގުޅިގެން ކަލާފާނު ސްކޫލްގައިވެސް ބައެއް ހަރަކާތްތަކެއް މައުރަޒު ބާއްވާ ހަތް ދުވަހު، ހިންގުމަށް ވަނީ ރޭވިފައިއެވެ. މިގޮތުން "ފަންނު އެކްސްޕޯ "2019 ކުރިއަށްދާއިރު ކަލާފާނު ސްކޫލްގައި ބެހެއްޓިފައި ހުންނަ ސްޓޯލްތައް އޮޕަރޭޓްކުރަން ބޭނުންވާ ފަރާތްތަކަށް އެފުރުސަތު ހުޅުވައިލަމެވެ.\nކަލާފާނު ސްކޫލްގައި މި ހަރަކާތްތައް ހިންގުމަށް ރޭވިފައިވަނީ ހަތް ދާއިރާއަކަށް (ތީމް) ބަހާލައިގެންނެވެ. އެއީ:\n1- މޯލްޑިވިއަން ހީލާޒް (ދިވެހި ބޭސްވެރިން / ބޭސްވެރިކަން)\n2- އެމް.ވީ ޓެކް ޕެރެޑައިސް (އައި.ސީ.ޓީ ދާއިރާގައި ދިވެހިން)\n3- ހޭންޑީ މޯލްޑިވިއަންސް (ދިވެހި އަތްތެރިން / އަތްތެރިކަން)\n4- މޯލްޑިވްސް ހޭޒް ގޮޓް ޓެލެންޓް (ފޮޓޯގްރަފީ / ކުރެހުން / ޕެއިންޓިންގ)\n5- ސްޕެޝަލް ޓެލެންޓް ޝޯވ (ހާއްސަ އެހީއަށް ބޭނުންވާ ކުދިންގެ ހުނަރުތައް)\n6- މޯލްޑިވިއަން ކިޗެން ރެސިޕީސް (ދިވެހި ރަހަތައް)\n7- ދި ބުކް ބާޒާރު (ދިވެހި އަދަބިއްޔާތު / ލިޔުންތެރިކަން)\nމިކަމަށް ޝައުގުވެރިވާ ފަރާތްތަކުން ތިރީގައިވާ ޔޫ.އާރް.އެލް މެދުވެރިކޮށް މިކަމަށް ކުރިމަތިލެއްވުމަށް އެދި ދައުވަތު އަރުވަމެވެ.\nމި ސްޓޯލްތަކަކީ އެއްވެސް އަގެއް ނެގުމަކާއި ނުލައި މައުރަޒު އިންތިޒާމް ކުރާ ފަރާތުން ކަނޑައަޅާ އުސޫލެއްގެތެރެއިން ހިލޭ ފޯރުކޮށްދޭ ސްޓޯލްތަކެކެވެ. މިކަމަށް ކަނޑައެޅިފައިވާ ސުންގަޑިއަކީ 31 އޮކްޓޯބަރ 2019 ވާ ބުރާސްފަތި ދުވަހުގެ 15:00 އެވެ.\nބީ.ސީ.ސީގެ ހެޑް އޮފީހުގެ އެޑްރެސް ތިރީގައި މިވަނީއެވެ. އިތުރު މަޢުލޫމާތު އީމެއިލް މެދުވެރިކޮށް ނުވަތަ ފޯނުގެ ޒަރިއްޔާއިން ނުވަތަ ހެޑް އޮފީހުންވެސް ލިބިވަޑައިގަންނަވާނެއެވެ.\nބިޒްނަސް ސެންޓަރ ކޯޕަރޭޝަން\n3 ވަނަ ފަންގިފިލާ، ސަކީނާމަންޒިލް\nމެދުޒިޔާރަތްމަގު، މާލެ، ދިވެހިރާއްޖެ\nސުންގަޑި: 31 އޮކްޓޫބަރު 2019 1500


އައްޝައިޚް މުޙައްމަދު ޓިމް ހަމްބަލް ފުރާވަޑައިގެންފި – ޖަމްޢިއްޔަތުއް ސަލަފް\nއައްޝައިޚް މުޙައްމަދު ޓިމް ހަމްބަލް ފުރާވަޑައިގެންފި\nތާރީޚް: 9:16 06 އޯގަސްޓް 2018\nޖަމްޢިއްޔަތުއްސަލަފްގެ ދަޢުވަތަކަށް ރާއްޖެވަޑައިގެންނެވި އިނގިރޭސިވިލާތުގެ މަޝްހޫރު ޢިލްމުވެރިޔާ އައްޝައިޚް މުޙައްމަދު ޓިމް ހަމްބަލް މިއަދު ފުރާވަޑައިގެންފިއެވެ.\nޖަމްޢިއްޔަތުއްސަލަފުގެ ފަރާތުން މިއަހަރު ބޭއްވި ’ދަކޯލް 2018‘ ގައި ބައިވެރިވުމަށް ރާއްޖެވަޑައިގެންނެވި ޝައިޚް ޓިމް ހަމްބަލް ފުރާވަޑައިގެންނެވީ މިއަދު ހެނދުނު އެވެ.\nއޯގަސްޓް 1 އިން5އަށް ކުރިއަށްދިޔަ ’ދަކޯލް 2018‘ ގައި ވަރަށްގިނަ ދީނީ ޙަރަކާތްތައް ބޭއްވިއިރު އެހުރިހާ ހަރަކާތްތަކެއްވެސް ޝައިޚް ގެންގޮސްދެއްވާފައިވަނީ ވަރަށް ފުރިހަމައަށެވެ. އޭގެތެރޭގައި އުޚްތުންނަށް ޚާއްޞަކޮށްގެން ދެ ދުވަހުގެ މުއްދަތައް ކުރިއަށްދިޔަ ’ރުޤްޔާ‘ ވޯކްޝޮޕް‘ ، ޔުނިވާސިޓީ ދަރިވަރުންނަށް ޚާއްޞަކޮށް ބޭއްވި ’ސަކްސެސް‘ ދަރުސް، މާލޭގައި ބޭއްވި ’ދަ ޕީ-ފެކްޓާ‘ ދަރުސް، ހިޖްރަ ކޭމްޕް، އދ.މަހިބަދޫގައި ބޭއްވި ދަރުސް އަދި ޖަމްޢިއްޔަތުއްސަލަފުގެ ސްޓޫޑިއޯއިން ރޭ ލައިވްކޮށް ގެނެސްދިން ރުޤްޔާ ސުވާލާއި ޖަވާބު ޕްރޮގްރާމު ފާހަގަކޮށްލެވެއެވެ.\n’ދަކޯލް 2018’ގެ އިވެންޓުތައް ކާމިޔާބުކަމާއެކު ނިންމާލެވިފައިވާ ކަމަށާއި މިއީ ކުރެވުނު މުޅިން އައު ތަޖުރިބާއެއްކަމަށް ކޯލް ގެ ކޯޑިނޭޓަރު އަދި ޖަމްޢިއްޔަތުއްސަލަފުގެ ހިންގާކޮމެޓީގެ މެމްބަރު އަލްއަޚް މުޙައްމަދު ސުޖާއު ވިދާޅުވިއެވެ.\n”އަލްޙަމްދުލިﷲ. ހުރިހާ އިވެންޓުތަކެއްވެސް ﷲގެ ރަޙްމަތުން ވަރަށް ކާމިޔާބުކަމާއެކު މި ނިންމާލެވުނީ. މީ ވަރަށް ގިނަ ބައެއްގެ މަސައްކަތް. ޚާއްޞަކޮށް އިވެންޓަށް ފައިސާގެ ގޮތުން އެހީތެރިކަން ފޯރުކޮށްދިން ފަރާތްތައް، އ.ދ މަހިބަދޫ އަލް ބައްޔިނަ ޖަމްޢިއްޔާ، މޯލްޑިވްސް ޕޮލިސް ސާވިސް އިން ދެއްވި ސެކިއުރިޓީ އަދި ވޮލުންޓިއަރުންގެ މަސައްކަތް ފާހަގަކޮށްލަންޖެހޭ. ﷲ އެފަރާތްތަކަށް ހެޔޮ ޖަޒާ ދެއްވާށި. އަދި ވަރަށް ބުރަކޮށް އުޅުއްވަމުންވެސް ދަތުރުގައި ބައިވެރިވެ ވަޑައިގަތުމަށް ރާއްޖެ ވަޑައިގެންނެވި އައްޝައިޚް މުޙައްމަދު ޓިމް ހަމްބަލް އަށްވެސް ޝުކުރުއަދާކުރަން.“ އިވެންޓް ކޯޑިނޭޓަރ ޝުޖާޢު ވިދާޅުވިއެވެ.\nމާލޭގައި ބޭއްވި މައި ދަރުސް ނިންމާލަމުން ސުޖާއުވަނީ މިއަންނަ އަހަރުވެސް ’ދަކޯލް‘ ބޭއްވުމަށް މަސައްކަތް ކުރައްވާނެކަމަށް ވިދާޅުވެފައެވެ.


Veterans Cup: New aai Sifainge match ehvaru | Mihaaru\nދިވެހި ސިފައިންގެ ކްލަބާއި ނިއު ކުޅުނު މެޗުގެ ތެރެއިން.-- ފޮޓޯ: ނިޝާން އަލީ/ މިހާރު\n19 މެއި 2018 - 23:462comments\nކުރީގެ ކުޅުންތެރިންނަށް ހާއްސަކޮށްގެން ކޮންމެ ރޯދަ މަހަކު ބާއްވާ ވެޓްރަންސް ކަޕް ފުޓްބޯޅަ މުބާރާތް މި އަހަރަށް ހުޅުވައިދިނީ ރާއްޖޭގެ ފުޓްބޯޅަ އަށް ގިނަގުނަ ހިދުމަތްތަކެއްކޮށްދީފައިވާ ސްރީލަންކާގެ ކޯޗު ސުމިތު ވަލަޕޮލާ އެވެ.\nމިއަދު ޓާފް އެއް ނަންބަރު ދަނޑުގައި ކުޅުނު މެޗުގައި ފުރަތަމަ ލަނޑު ޖެހީ ނިއު އިންނެވެ. އެ ޓީމުގެ ލަނޑު ކާމިޔާބު ކޮށްދިނީ ކުރިއަށް ކުޅޭ އަލީ ޝަމީމް (އައްޔަ) އެވެ. ދިވެހި ސިފައިންގެ ކްލަބަށް ނަތީޖާ ހަމަހަމަ ކޮށްދިނީ މެޗުގެ މޮޅު ކުޅުންތެރިޔަކަށް ހޮވުނު ހަސަން ފަޔާޒު އެވެ.\nމޮޅު ކުޅުންތެރިޔާގެ މަގާމު ހޯދި ފަޔާޒަށް ޓްރޮފީ ހަވާލުކޮށްދެއްވީ އެފްއޭއެމްގެ ރައީސް ބައްސާމް އަދީލް ޖަލީލް އެވެ.\nނިއު އަކީ މި މުބާރާތުގެ އެންމެ ފަހުން ދެ ފަހަރުގެ ޗެމްޕިއަން ޓީމެވެ. މި ފަހަރު އެ ޓީމުން ޖެހިޖެހިގެން ތިން ވަނަ ފަހަރަށް މުބާރާތުގެ ތަށި އުފުލާލުމުގެ އަމާޒުގައި މުބާރާތަށް ނުކުތްއިރު، އެ ޓީމުގައި ކުރިން ކުޅުނު ކުޅުންތެރިން އެބަތިއްބެވެ. އޭގެ ތެރޭގައި މައުސޫމް އަބްދުލް ގަފޫރު (މާސޭ)، އަޝްރަތު ލުތުފީ (ސަމްޕަތު) އަދި މުހައްމަދު ނިޒާމް (ތޮއްޑޫ) ހިމެނެ އެވެ.\nމި ފަހަރުގެ މުބާރާތުގައި ހަތް ޓީމު ވާދަކުރެ އެވެ. ހަތް ޓީމު ދެ ގްރޫޕަށް ބަހާލާފައިވާއިރު، ގްރޫޕް އޭގައި އޮތީ ނިއު އާއި ސިފައިންގެ އިތުރުން ވިކްޓަރީ އެވެ. ގްރޫޕް ބީގައި ހިމެނެނީ ވެލެންސިއާ، އީގަލްސް، ޕޮލިސް އަދި މާޒިޔާ އެވެ.\nކޮންމެ ގްރޫޕަކުން އެންމެ ރަނގަޅު ނަތީޖާ ނެރޭ ދެ ޓީމެއް ދެ ވަނަ ބުރަށް ދަތުރުކުރާއިރު، ދެ ވަނަ ބުރުގެ ފަހު ޖާގަ ލިބޭނީ ގްރޫޕް އެކެއްގެ ތިން ވަނަ ޓީމާއި ދޭއްގެ ތިން ވަނަ ޓީމު ބައްދަލުކުރާ ޕްލޭއޮފް މެޗުން މޮޅުވާ ޓީމެކެވެ. ގްރޫޕް ދޭއްގެ އެންމެ ފުލަށްދާ ޓީމު ކަޓާނެ އެވެ.\nދެ ވަނަ ބުރު ލީގު އުސޫލުން ކުޅުމަށް ފަހު އެއް ވަނަ އަށްދާ ޓީމަކަށް ފައިނަލުގެ ސީދާ ޖާގަ ލިބޭއިރު، އަނެއް ޖާގަ ލިބޭނީ ދެ ވަނަ އާއި ތިން ވަނަ ކުޅޭ ސެމީ ފައިނަލް މެޗުން މޮޅުވާ ޓީމަކަށެވެ.\nކުރިން އެފްއޭއެމުން މި މުބާރާތް ބޭއްވި ނަމަވެސް ފަހަކަށް އައިސް މި މުބާރާތް ބޭއްވީ އެކި ފަރާތްތަކުންނެވެ. މީގެ ކުރިން ސޮކަ ވެޓެރަންސް އެސޯސިއޭޝަން އޮފް މޯލްޑިވްސް އިން ބޭއްވިއިރު، މި މުބާރާތް ފާއިތުވި އަހަރުތަކުގައި ބާއްވާފައިވަނީ މޯލްޑިވްސް ސޮކަ މޭޓްސް އިންނެވެ. މި މުބާރާތުގެ އެންމެ ކާމިޔާބު ޓީމަކީ ވެލެންސިއާ އެވެ. އެ ޓީމު ވަނީ މި މުބާރާތުގެ ތަށި ހަތަރު ފަހަރު އުފުލާލައިފަ އެވެ.\nމުބާރާތުގައި މާދަމާ ކުޅޭ މެޗުގައި ވެލެންސިއާ ނުކުންނާނީ އީގަލްސްއާ ދެކޮޅަށެވެ. މެޗު ފަށާނީ ހަވީރު 16:30 ގަ އެވެ.


Kudakuhjakah jinsee goanaa kuri meehaku hoadhan photo aanmukohfi – Iru\nއަމީތާބް ބުނަނީ މައިކަލް ޖެކްސަން އަށް ވާން އުޅެގެން ވީ ފެއިލް ކަމަށް!\nބިގް ބޮސް 14: ނިކީ އަށް 1 މިލިއަން ފޮލޯވަރުން!\nކުޑަކުއްޖަކަށް ޖިންސީ ގޯނާ ކުރިކަމަށް ތުހުމަތު ކުރެވޭ މައްސަލައެއްގައި ފުލުހުންގެ ތަޙްޤީޤަށް މީހަކު ހާޒިރު ކުރުމަށް އޭނާ އަށް ޗިޓް ރައްދު ނުކުރެވުމުން އޭނާ ފުލުހަށް ހާޒިރުވާން އަންގައި ފުލުހުން އިއުލާނެއް ކޮށްފިއެވެ.\nފުލުހުން ބުނީ ތ. ތިމަރަފުށި ޕޮލިސް ސްޓޭޝަނުން ތަހުގީގު ކުރަމުންދާ މައްސަލައެއްގެ ތަހުގީގަށް މީހަކު ހާޒިރުކުރުމަށް ބޭނުންވެ، އުޅޭ ވަކިތަނެއް ނޭނގުމުގެ ސަބަބުން ތަހުގީގަށް ހާޒިރުވުމަށް ޗިޓް ރައްދުކުރެވިފައިނުވާތީ، ޖިނާއީ މައްސަލަތައް ތަހުގީގުކުރުމުގައި ފުލުހުން އަމަލުކުރާ އިޖުރާއަތުގެ ގަވާއިދުގެ 27 ވަނަ މާއްދާގައި ވާގޮތުގެ މަތިން ތަހުގީގަށް ހާޒިރުވުމަށް އަންގައި އިއުލާނު ކުރާ ކަމަށެވެ.\nފުލުހުން އާންމު ކޮށްފައިވާ ފޮޓޯގައި ހުރީ ތ. ތިމަރަފުށި/އަސަރީގެ، ހަސަން ނިޒާރު (59އ) އެވެ. އޭނާ ހާޒިރު ކުރަނީ ކުޑަކުއްޖަކަށް ޖިންސީގޯނާކޮށްފައިވާކަމަށް ތުހުމަތުކުރެވޭ މައްސަލައިގެ ތަހުގީގަށް ކަމަށް ފުލުހުން ވަނީ ބުނެފަ އެވެ.\nއަދި އަންނަ އޮކްޓޫބަރު މަހުގެ ތިން ވަނަ ދުވަހުގެ 10:00 އަށް ތިމަރަފުށި ޕޮޒލިސްޓޭޝަނަށް ހާޒިރުވުމަށް ފުލުހުން ވަނީ އޭނާ އަށް އަންގާފަ އެވެ.


Ihavandhoo gai alah Net Metaring Usoolun Sorla Hakatha Beynunkuran Fashaafi - Ihavandhoo\nJul 05, 2021 16:27\nއިހަވަންދޫގައި އަލަށް ނެޓްމީޓަރިންގެ އުސޫލުން ގެއެއްގައި އިއާދަކުރަނިވި ހަކަތަ ބޭނުންކުރަން ފަށައިފި\nއިހަވަންދޫގައި އަލަށް، ގެއެއްގެ ސޯލާ ސިސްޓަމް ފެނަކައިގެ ކަރަންޓް ގްރިޑަށް ގުޅައި ނެޓްމީޓަރިން އުސޫލުން ހިދުމަތް ހޯދަން ފަށައިފިއެވެ. މިކަމާއި ގުޅިގެން ފެނަކަ އިހަވަންދޫ ބްރާންޗްގެ ޑެޕިއުޓީ މެނޭޖަރު މުހައްމަދު ސަމީރު ވަނީ އިހަވަންދޫއިން މިހިދުމަތް ފުރަތަމަ ބޭނުންކުރަންފެށި، ފަހިވާގެއަށް މަރުހަބާ ކިޔާފައެވެ.\nސަމީރު ވިދާޅުވީ އިޔާދަކުރުވަނިވި ހަކަތައިން ނެޓްމީޓަރިން އުޞޫލުން ކަރަންޓް ބޭނުންކުރަންފެށުމުން ކަރަންޓް ބިލަށް އޭގެ ބަދަލު އަންނާނެ ކަމަށެވެ. އަދި މިއީ ހިދުމަތް ހޯއްދަވާ ފަރާތްތަކުގެ ޖީބަށް އިތުރު ލުއިކަމެއް ގެނެސްދޭނެ މަގެއްކަމުގައެވެ. މައުލޫމާތު ލިބިފައިވާގޮތުގައި މިހިދުމަތް ބޭނުންކުރަންފެށި ފަހިވާ ގޭގައި ހަރުކޮށްފައިވަނީ3ކިލޯ ވޯޓްގެ ސޯލާ ސިސްޓަމެކެވެ.\nއާންމުން ގޭގޭގައި ހަރުކުރާ އިޔާދަ ކުރެނިވި ހަކަތައިން ކަރަންޓް އުފައްދާ ނިޒާމުތައް، ކަރަންޓް ޚިދުމަތްދޭ ކުންފުނި ތަކުގެ ގްރިޑަށް ގުޅަން ޖެހޭނީ ނެޓް މީޓަރިން އުސޫލުންނެވެ. ނެޓްމީޓަރިން އުސޫލުން ކަރަންޓުގެ ޚިދުމަތް ލިބިގަތުމުން، ކަރަންޓުގެ ޚިދުމަތް ލިބިގަންނަ ފަރާތްތަކުން ބޭނުންވާ ޖުމްލަ ކަރަންޓު، ނުވަތަ ކަރަންޓުން ބައެއް އިޢާދަކުރަނިވި ހަކަތައިގެ ވަސީލަތެއް ބޭނުންކޮށްގެން އަމިއްލައަށް އުފައްދާ ކަރަންޓުން، އެ އުފެއްދި ކަރަންޓުން ބޭނުންނުކޮށް އިތުރުވާބައި، ކަރަންޓުގެ ޚިދުމަތްދޭ ފަރާތުގެ ޑިސްޓްރިބިއުޝަން ވިއުގައަށް ފޮނުވުމުގެ ފުރުޞަތު ކަރަންޓުގެ ޚިދުމަތް ލިބިގަންނަ ފަރާތްތަކަށް ލިބޭނެއެވެ. އެގޮތުން ވިއުގައަށް ފޮނުވޭ ކަރަންޓުގެ ޔުނިޓްގެ އަދަދު ބިލުން އުނިކުރެވިގެންދާނެއެވެ. އަދި އަމިއްލައަށް އުފައްދާ، ވިއުގައަށް ފޮނުވާ ކަރަންޓު ޔުނިޓްގެ އަދަދު ބިލުން އުނިވެގެން ދިޔުމުން، ނެޓްމީޓަރިން އުސޫލުން ކަރަންޓުގެ ޚިދުމަތް ލިބިގަންނަ ފަރާތްތަކުގެ ބިލަށް ފައިސާ ދައްކާ މިންވަރު ކުޑަވެގެންދާނެއެވެ. އަދި އެ ޚިދުމަތް ހޯދާ ފަރާތްތަކުން ބޭނުންވާ ޖުމްލަ ކަރަންޓް އަމިއްލައަށް އުފެއްދޭނަމަ މި ޚިދުމަތްހޯދާ ފަރާތްތަކުން ކަރަންޓު ބިލަށް ފައިސާ ދައްކާކަށްވެސް ނުޖެހޭނެއެވެ.\nއެކަމަށް މޯލްޑިވްސް އެނާޖީ އޮތޯރިޓީއިން އެކުލަވާލާފައިވާ ގަވާއިދުގައި ވާގޮތުން، ކަރަންޓުގެ ޚިދުމަތް ދިނުމަށް މޯލްޑިވްސް އެނާޖީ އޮތޯރިޓީއިން ހުއްދަ ދޫކޮށްފައިވާ ފަރާތްތަކުން ފޯރުކޮށްދޭ ކަރަންޓުގެ ޚިދުމަތް ލިބިގަންނަ ފަރާތްތަކުން، ޚިދުމަތް ދޭ ފަރާތުގެ ވިއުގައަށް ނެޓް މީޓަރިންގެ އުސޫލުން ގުޅުމަށް ހުއްދަ ކުރެވޭނީ ހަމައެކަނި އިރުގެ އަލިން ކަރަންޓު އުފައްދާ ނިޒާމުތަކެވެ.\nއެ ގަވާއިދުގައި ބުނާގޮތުން ޚިދުމަތްދޭ ފަރާތުގެ ގްރިޑާ ސޯލާސިސްޓަމް ގުޅަންވާނީ އެނާޖީ އޮތޯރިޓީއިން ހުއްދަ ދީފައިވާ އެކަމަށް ޚާއްސަ މީޓަރެއް މެދުވެރިކޮށެވެ. އަދި ސޯލާ ސިސްޓަމު ގްރިޑަށް ގުޅޭނީ އެނަޖީ އޮތޯރިޓީއިން ހުއްދަ ލިބިފައިވާ ކަރަންޓް މަސައްކަތް ކުރުމުގެ ލައިސަންސްގެ ގިންތީގެ ތެރޭން އެންމެ މަދުވެގެން A,B,C,E ގިންތި ތަކުގެ ހުއްދަ ލިބިފައިވާ އިންޖިނޭރެއްގެ ބެލުމުގެ ދަށުން ކަމަށް ގަވާއިދުގައި ބުނެފައި ވެއެވެ.\nމިގޮތަށް ސޯލާސިސްޓަމް ގްރިޑަށް ގުޅުމުގެ ކުރިން އެނާޖީ އޮތޯރިޓީއިން ކަނޑައަޅާފައިވާ އެއްބަސްވުމުގައި ޚިދުމަތް ދޭފަރާތާއި ޚިދުމަތް ލިބިގަންނަ ފަރާތުން ސޮއިކުރަން ޖެހެއެވެ.\nކަރަންޓް ޚިދުމަތް ފޯރުކޮށްދޭ ފަރާތުގެ ގްރިޑަށް ސޯލާ ސިސްޓަމް ގުޅާއިރު މިދެސިސްޓަމް ޕެރެލެލްވާން ޖެހެއެވެ. މިގޮތުން އެފަދަ ސިސްޓަމެއް ހަރުކުރެވޭއިރު ކަރަންޓް ގްރިޑަށް ދިމާވާ އާދަޔާ ޚިލާފު މައްސަލަތައް ދެނެގަނެވޭނެ ވަސީލަތްތައް ހަރުކޮށްފައި ހުރުމާއެކު މިފަދަ މައްސަލައެއް ދިމާވެއްޖެ ޙާލަތެއްގައި އެ ނިޒާމު ކަރަންޓު ގްރިޑުން ވަގުތުން ގުޅުން ކެނޑެން ޖެހެއެވެ.


ވަގުތީ ކުލާސްރޫމްތައް މަރާމާތުކުރުމާއި، ކުލާސްރޫމްތަކުގެ ފަންކާ ބަދަލުކުރުން\n1. މި ސްކޫލްގެ ވަގުތީ ކުލާސްރޫމްތައް މަރާމާތުކުރުމާއި، ކުލާސްރޫމްތަކުގެ ފަންކާތައް ބަދަލުކުރުމުގެ މަސައްކަތް ކޮށްދޭނެ ފަރާތެއް ހޯދުމަށް ދެވަނަ ފަހަރަށް ކުރެވުނު ނަންބަރު (IUL)GS-90/PRIV/2019/2އިޢުލާނަށް އެކަށީގެންވާ ތަރުޙީބެއް ލިބިފައި ނުވާތީ، މި މަސައްކަތަށް ޝަރުތުހަމަވާ ފަރާތްތަކަށް ބީލަން ހުށައެޅުމުގެ ފުރުސަތު ހުޅުވާލަމެވެ.\n2. މި މަސައްކަތަށް ކުރިމަތިލާ ފަރާތްތަކުގައި ހުންނަންޖެހޭ ޝަރުތުތައް ބީލަންފޮތުގައި ބަޔާންކުރެވިފައިވާނެއެވެ.\n- ވަގުތީ ކުލާސްރޫމްތައް މަރާމާތުކުރުމާއި، ކުލާސްރޫމްތަކުގެ ފަންކާތައް ބަދަލުކުރުން.\n3. މިބީލަންތަކުގައި ބައިވެރިވާން އެދޭ ފަރާތްތަކުން، 2019 ޖެނުއަރީ 13 ން 2019 ޖެނުއަރީ 15 އަށް ބަންދުނޫން ކޮންމެ ދުވަހަކު 9:00 އިން 13:00 އަށް ނަންނޯޓް ކުރެއްވުން އެދެމެވެ.\n4. މިބީލަންތަކާ ބެހޭގޮތުން އެއްވެސް ސުވާލެއްވާނަމަ 2019 ޖެނުއަރީ 15 ވާ އަންގާރަ ދުވަހުގެ 10:00ގެ ކުރިން ތިރީގައިވާ އެޑްރެހަށް ލިޔުމުން ފޮނުއްވުންއެދެމެވެ.\n5. މިޕްރޮޖެކްޓާ ބެހޭގޮތުން ބާއްވާ މަޢުލޫމާތު ދިނުމުގެ ބައްދަލުވުން 2019 ޖެނުއަރީ 15 ވާ އަންގާރަ ދުވަހުގެ 10:00 ގައި ނޮޅިވަރަމު ސްކޫލްގެ ކޮމްޕިއުޓަރު ލެބްގައި އޮންނާނެއެވެ.\n6. ބިޑް ހުޅުވުން އޮންނާނީ 2019 ޖެނުއަރީ 20 ވާ އާދީއްތަ ދުވަހުގެ 10:00 ގައި ނޮޅިވަރަމު ސްކޫލްގެ ކޮމްޕިއުޓަރު ލެބްގައެވެ.\n8. ނަންނޯޓް ކުރުމާއި، އިތުރު މަޢުލޫމާތު ތިރީގައިވާ އެޑްރެހުން ލިބިވަޑައިގަންނަވާނެއެވެ.\nކޮޕީ އީ-މެއިލް: 6520555@gmail.com\nޕަބްލިޝްކުރި ގަޑި: 2217\nސުންގަޑި: 15 ޖަނަވަރީ 2019 1000


South Asian Games ge Thaareekhu gai Raajje ah Libunu Furathama Ran Madal | Mendhuru Online\nމިހާރު ކުރިއަށްދާ ސައުތު އޭޝިއަން ގޭމްސް ގައި ފުރަތަމަ ފަހަރަށް އެ ގޭމްސްގެ ތާރީހުގައި ވެސް ރާއްޖެއަށް ލިބުނު ފުރަތަމަ ރަން މެޑަލް ދިވެހި ދުވުންތެރިޔާ ހަސަން ސާއިދު ހޯދައިފިއެވެ.\nއޭޝިއަން ގޭމްސް އަށް 35 ފުރިފައިވާއިރު ވެސް އަދި މިހާތަނަށް އެއްވެސް ކުޅިވަަރަކުން ރަން މެޑަލް އެއް ރާއްޖެއަކަށް ނުހޯދެެއެވެ. އެހެން ނަމަވެސް، ސާޢިދު މިވަނީ ދިވެހި ތާރީޚުން ޖާގަ ހޯދާފައެވެ.\nނޭޕާލުގައި ކުރިއަށް ދާ ސައުތު އޭޝިއަން ގޭމްސް ގައި ސާއިދު ރަން މެޑަލް ހޯދީ 10.49 ސިކުންތުން ދުވެގެންނެވެ. ސާއިދު އާއި އެންމެ ކައިރިކުރީ އެންމެ ފަހުގެ ގޭމްސްގައި ރަން މެޑަލް ހޯދި ސްރީ ލަންކާގެ ހިމާޝާ އީޝާން އެވެ. ހިމާޝާ ނިއްމީ 10.50 ސިކުންތެވެ.\n2015 ވަނަ އަހަރުގެ އިންޑިއަން އޯޝަން އައިލެންޑް ގޭމްސް ގޭމްސްގައި ވެސް ސާއިު ވަނީ ތާރީހީ ވަނައެއް ހޯދާފައެވެ. އެއީ ބައިނަލް އަގްވާމީ މިފަދަ ގޭމަކުން ފުރަތަމަ ފަހަރަށް ދިވެއްސަކު ރަން މެޑަލް ހޯދި ފުރަތަމަ ފަހަރެވެ.


ކެންސަރު ޖެހުމަށް މަގުފަހިވާ ކަމަށް ސައިންސްވެރިން ބުނާ ބައެއް ކަންކަން! – Dhen.mv\nކެންސަރު ޖެހުމަށް މަގުފަހިވާ ކަމަށް ސައިންސްވެރިން ބުނާ ބައެއް ކަންކަން!\nJune 17, 2020 - 8:57 am\nކެންސަރަކީ މުޅި ދުނިޔެއަށް ބެލި ކަމުގައި ވިޔަސް އެންމެ ގިނަ ބަޔަކަށް ޖެހޭ އެއް ބައްޔެވެ.\nހިތުގެ ބަލިތަކަށްފަހު، އެމެރިކާގަަައި ވެސް މިއީ އެންމެ ގިނައިން ޖެހެމުން އަންނަ އެއް ބައްޔެވެ.\nކެންސަރު ޖެހުމުން ހަށިގަނޑުގެ އެތެރޭގައި ހުންނަ ސެލްތަކަށް އަސަރު ކުރެއެވެ.\nކެންސަރު ޖެހިދާނެ ކަމަށް ބައެއް ސިއްޙީ މާހިރުން ބުނެފައިވާ ކަންތައްތަކެއް ނުވަތަ ކެންސަރާއި ގުޅުވާފައިވާ ކަންތައްތަކެއް ވެއެވެ.\nއޭގެތެރެއިން ފަސް ކަމަކީ:\nސައިންސްވެރިން ބުނެފައިވާ ގޮތުގައި މާގިނައިން ހަކުރު ބޭނުން ކުރުމަކީ ހަކުރުބަލި ޖެހުމަށް މަގުފަހިވާ ކަމެއްގެ އިތުރުން ކެންސަރައް ވެސް މަގުފަހިވާ ކަމެކެވެ. އަލަށް ހެދި ދިރާސާތަކުން ދައްކާގޮތުގައި މާގިނައިން ހަކުރު ބޭނުންކުރުމަކީ ހަަށިގަނޑުގައި ޓިއުމަރު އުފެދި ބޮޑުވުމުގައި ވަރަށް އިސްރޯލެއް އަދާކުރާ ކަމެކެވެ.\n▪ ދަޅުތަކުގައި ބަންދުކޮށްފައި ހުންނަ ގެރިމަސް/ކުކުޅުމަސް\nފަސޭހައިން ބާގަރ އެއަ ނުވަތަ ސޭންޑްވިޗެއް ތައްޔާރުކޮށްލަން، ބަންދު ކޮށްފައި ހުންނަ މަސްދަޅު ކެއުމަކީ ވަރަށް ގިނަ މީހުން ކުރާ ކަމެކެވެ.\nފްރާންސްގެ ސައިންޓިސްޓުންތަކެއް ބުނެފައިވަނީ މިފަދަ މަސްދަޅު ކެއުމަކީ ސިއްޙަތައް ގެއްލުންހުރި ކަމެއް ކަމަށާއި އެތަކެއްޗަކީ ކެންސަރު ޖެހުމަށް ވަރަށް ބޮޑަށް މަގުފަހި ކުރުވާ ކަމެއް ކަމުގައެވެ.\n▪ ސިނގިރޭޓު ބުއިން\nމިއީ ދައްކަން އައު ވާހަކައެއް ވެސް ނޫނެވެ. ސިނގިރޭޓު ބުއިމަކީ ސިއްޙަތައް ވަރަށް ބޮޑަށް ގެއްލުންދޭ ކަމެއްކަމަށާއި ކެންސަރަށް ވަރަށް ފަސޭހައިން މަގުފަހިވާ ކަމެއްކަމަށް އެތައް ބަޔަކު އަންނަނީ ބުނަމުންނެވެ.\nސިނގިރޭޓު އުފައްދާ މީހުން މިކަން ކިތަންމެ ވަރަކަށް އޮއްބާލަން އުޅުން ކަމުގައިވިޔަސް ސިނގިރޭޓުގެ ދުންފަތުގައި ކެންސަރަށް މަގުފަހިވާ ގާތްގަނޑަކަށް 70 ވަރަކަށް ކެމިކަލް ހިމެނޭކަމަށް ދިރާސާތަކުން ދައްކައެވެ.\n▪ ވޭޕް ކުރުން\nސިނގިރޭޓު ނުބޯށޭ އެއީ ސިއްޙަތައް ގެއްލުންހުރި އެއްޗެކޭ ބުނުމުން ގިނަ މީހުންނަށް ހީވަނީ ވޭޕް ކުރުމަކީ އެހެންވީރު ރަނގަޅު ކަމެއް ކަމަށެވެ.\nނަމަވެސް މިއީ ކުށްހީއެކެވެ. މިދިޔަ އަހަރު ސައިންޓިސްޓުން ހެދި ދިރާސާއަކަށްފަހު ބުނެފައިވަނީ ވޭޕް ކުރި ގިނަ އަދަދެއްގެ މީހުންނަށް ލަންގް ކެންސަރާއި ބްލެޑަރ ގެ ކެންސަރު ޖެހިފައިވާ ކަމަށެވެ.\n▪ މާގިނައިން އަވީގައި އުޅުން\nމާގިނައިން އަވީގައި އުޅުމަކީވެސް ކެންސަރަށް މަގުފަހިވާ ކަމެކެވެ.\nސްކިން ކެއާރ ފައުންޑޭޝަނަކުން ބުނެފައިވާ ގޮތުގައި އަވީގައި މާގިނައިރު ހުރުމަކީ ހަންގަނޑަށް ގެއްލުން ދިނުމުގެ އިތުރުން ކެންސަރަށް ވެސް ވަރަށް ބޮޑަށް މަގުފަހިވާ ކަމެކެވެ.\nއެހެންކަމުން އަތްވަށް ނިކުތުމުގެ ކުރިން ސަންސްކްރީނެއް ނުވަތަ އަވިން ރައްކާތެރިކޮށްދޭނެ ހުރިހާ އެއްޗެއް ބޭނުން ކޮށްގެން އަތްވަށް ނިކުތުން ބުއްދިވެރިއެވެ.\nއޭ އުޚްތާއެވެ. ތިބާގެ އަމިއްލަ ނަފްސަށާއި ފިރިމީހާ އަށް އަނިޔާވެރި ނުވާށެވެ.


Dhivehi premium leag fashan hudda dheefi\nދިވެހި ޕްރިމިއާ ލީގު ފަށަން ހުއްދަ ދީފި\nހެލްތު ޕްރޮޓެކްޝަން އެޖެންސީ ގެ އެންގުމަށް މިދިޔަމަހުގެ3ވަނަ ދުވަހު މެދުކަނޑާލި ދިރާގު ދިވެހި ޕްރިމިއާ ލީގު އަލުން ފެށުމުގެ ހުއްދަ ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން މިއަދު ދީފިއެވެ.\nމިހުއްދަ އާއެކު މާދަމާ އަލުން މެޗްތައް ފަށަން އެ އިދާރާ އިން ނިންމާފައިވާކަމުގެ މަޢުލޫމަތު ވަނީ ލިބިފައެވެ. އަދި ލީގުގެ ޝެޑިއުލް މިއަދުގެ ވަގުތެއްގައި ކްލަބްތަކަށް ހިއްސާކުރާނެ ކަމަށްވެސް މަޢޫލޫމާތު ލިބެއެވެ.\nލީގު މެދުކަނޑާލިއިރު، 21 ޕޮއިންޓާއެކު އެއްވަނައިހައި އޮތީ މާޒިޔާ އެވެ. 15 ޕޮއިންޓާއެކު ދެ ވަނައިގައި އޮތް ވެލެންސިއެވެ.\nއެގޮތުން މާދަމާކުޅޭ މެޗުގައި ބައްދަލުކުރާނީ ސުޕާ ޔުނައިޓެޑް ސްޕޯޓްސް އާއި އީގަލްސް އެވެ.\nލީގު އަލުން ފެށުމުގެ ހުއްދަ އެޗްޕީއޭއިން ދީފައިވަނީ ލީގު މެދުކަނޑާލުމުން ކުލަބުތަކާއި ކުޅުންތެރިންނަށް ބޮޑު ގެއްލުމަކާ ކުރިމަތިލާން ޖެހޭނެ ކަމަށާއި، އެހެންކަމުން ލީގު ފެށުމުގެ ހުއްދަދިނުމަށް އެދި ފުރަތަމަ ޑިވިޝަނުގެ ކުލަބުތަކުން އާދޭސްކޮށްފައިވާ ދަނޑިވަޅެއްގައެވެ. އެގޮތުން މިދިޔަ އަންގާރަ ދުވަހު ބޭއްވި ނޫސްވެރިންގެ ބައްދަލުވުމެއްގައި ފުރަތަމަ ޑިވިޝަނުގެ ކުލަބުތަކުން ވަނީ ވާނުވާގައި ތިބެން ޖެހުމާ ގުޅިގެން ވަރަށް ބޮޑަށް ކަންބޮޑުވުން ފާޅުކޮށްފައެވެ.


Austria Gai7Miskitheh Badhu Koh 60 Imamun Gaumun Beyrukuranee - Vaguthu\nއޮސްޓްރިއާގައި ހަތް މިސްކިތެއް ބަންދުކޮށް 60 އިމާމުން ގައުމުން ބޭރުކުރަނީ\nއޮސްޓްރިއާގައި ހަތް މިސްކިތެއް ބަންދުކޮށް އެތައް އިމާމުންނެއް ގައުމުން ފޮނުވާލަން ނިންމާފިއެވެ.\nއޮސްޓްރިއިން ބޭރުކޮއްލަން ނިންމީ ތުރުކީގެ އިމާމުންތަކެކެވެ. ގާތްގަނޑަކަށް 60 އިމާމުން ބޭރުކޮށްލާއިރު ތުރުކީގެ ރައީސް އުރުދުގާން ވަނީ މިނިންމުން އެންމެ ހަރުކަށި އިބާރާތުން ކުއްވެރިކޮށްފައެވެ.\nއޮސްޓްރިއާގައި 600000 އެއްހާ މުސްލިމުން އުޅެމުންދާއިރު ތުރުކީއަށް ނިސްބަތްވާ 300000 މީހުން އެގައުމުގައި ދިރިއުޅެއެވެ. ސަރުކާރުގެ މި ނިންމުން އެ ގައުމުގެ މުސްލިމުންގެ ފެޑެރޭޝަން، އައިޖީޖީއައިއޯއީން ވަނީ ކުށްވެރިކޮށްފައެވެ.\nއެޖަމިއްޔާގެ ރައީސް އިބްރާހިމް އޮލްގުމް އާދީއްތަ ދުވަހު ވިދާޅުވީ ސަރުކާރުން ބޭނުންވަނީ ދީނީ ގްރޫޕްތަކުގެ އަގުވައްޓާލަން ކަމަށެވެ.\n"ސަރުކާރުން މި ގޮތަށް ނިންމީ ކުރިން އެންގުމެއް ނެތި، އެކަން ރަމްޟާން މަހު ތަންފީޒުކޮށް މިސްކިތްތައް ބަންދުކުރާނެ" އޭނާ ވިދާޅުވިއެވެ.\nއެގައުމުގެ ބައެއް އިދިކޮޅު ފަރާތްތަށް މިނިންމުމަށް ތާއީދު ކޮއްފައިވާއިރު އޮސްޓްރިއާގެ ކަލްޗަރ މިނިސްޓަރ ގެއަރްނޮޓް ބުލުމެލް ވިދާޅުވީ މިސްކިތްތައް ބަންދުކުރީ ކަނާތު ފިޔައިގެ ހައްދު ފަހަނައެޅި ހަރަކާތްތަކާއި އޮސްޓްރިއާގެ އިސްލާމިކް ފެއިތު ކޮމިޓީއިން ލައިސަންސްދީފައިނުވާތީ ކަމަށެވެ.\nސަރުކާރުން ބަންދުކުރަނީ ތުރުކީ މިސްކިތް ކަމަށާއި ކަމަށާއި އަދި އުވާލެވޭ ގުރޫޕަކީ އަރަބް ރިލިޖަސް ކޮމިއުނިޓީ ނަމަކަށް ކިޔާ ގްރޫޕެއް ކަމަށް ސަރުކާރުން ބުނެއެވެ. އެ ގްރޫޕަކީ ހަ މިސްކިތެއް ހިންގާ ގްރޫޕެކެވެ.\n34 މިނެޓް ކުރިން 1


Covid 19: Tourism ge gellun 195 billion dollarun mathi\nކޮވިޑުގެ ޓޫރިޒަމް ގެއްލުން 195 ބިލިއަން ޑޮލަރުން މަތީގައި\nބަނދަރުގައި ކްރޫޒްލައިނާއެއް: ދުނިޔޭގެ ޓޫރިޒަމަށް ލިބުނު ގެއްލުމުގެ ބޮޑު ބައެއް ޓޫރިޒަމަށް ވަނީ ވެފައި -- ފޮޓޯ: އަވަސް\nމިދިޔަ އަހަރު ފަހުކޮޅު ޗައިނާއިން ކޮވިޑް19 ފެނި، މިއަހަރު ފެށުނީއްސުރެ މިވަބާގެ ސަބަބުން ދުނިޔޭގެ ގިނަގައުމުތަކުގެ ބޯޑަރު ބަންދުކޮށް އަޅާފައިވާ ރައްކާތެރިކަމުގެ ފިޔަވަޅުތަކުގެ ސަބަބުން ދުނިޔޭގެ ފަތުރުވެރިކަމުގެ ސިނާއަތަށް ވަނީ، މިހާތަނަށް ކުރިމަތިލާން ޖެހުނު އެންމެ ބޮޑު ގެއްލުމާ ކުރިމަތިލާން ޖެހިފައެވެ. މިގޮތުން މިއަހަރުގެ ފުރަތަމަ ހަތަރުމަހު އެކަނިވެސް ދުނިޔެ ވަނީ 195 ބިލިޔަން އެމެރިކާ ޑޮލަރުގެ ގެއްލުމަކާ ކުރިމަތިލާން ޖެހިފަ އެވެ.\nމިދިޔަ އަހަރު، ދުނިޔޭގެ އިގްތިސާދީ އުފެއްދުން ތެރިކަމުގައި 8.9 ޓްރިލިޔަން އެމެރިކާ ޑޮލަރުގެ ހިއްސާއެއް ފަތުރުވެރިކަމުން ކޮށްފައި ވީނަމަވެސް، މިއަހަރު މިހާތަނަށް އަދި ބާކީއޮތް ބައިގައިވެސް ބޮޑެތި ގެއްލުންތަކެއް ދުނިޔޭގެ އިގްތިސާދަށް ކުރާނެކަމަށް ދުނިޔޭގެ ފަތުރުވެރިކަމާއިގުޅޭ އިގްތިސާދީ މާހިރުން ދެކެއެވެ. މިގޮތުން އެކިގައުމުތަކުގެ އިގުތިސާދުގައި ފަތުރުވެރިކަން ހިއްސާކުރާ މިންވަރު ތަފާތުވުމުން އިގްތިސާދަށް ކުރާ އަސަރު އެކިގައުމުތަކަށް ކުރާނީ އެކިވަރަށެވެ. ފަތުރުވެކަމަށް ބޮޑަށް ބަރޯސާވާ ގައުމުތަކަށް ކުރާއަސަރު ބޮޑުވާނެއެވެ.\nއިގްތިސޯދީ ގެއްލުން ލިބުނު ގައުމުތައް -- އަވަސް އިންފޮގްރެފިކްސް\nދެހާސް އަށާރަ ވަނަ އަހަރު އެމެރިކާގައި ފަތުރުވެރިކަމުން އެކަނިވެސް 2.8 މިލިޔަން ވަޒިފާ އުފެދުނެވެ. އެކަމަކު ކޮވިޑްބަލީގެ އެންމެ ގިނަމީހުން އެއްގައުމަކުން މިހާތަނަށް ފެނިފައިވަނީ އެމެރިކާއިން ކަމަށްވުމުން އެންމެބޮޑު ގެއްލުމެއް އިގްތިސާދަށް ކޮށްފައިވަނީ އެގައުމަށެވެ. މިއަހަރު މާޗްމަހުގެ ނިޔަލަށް އެމެރިކާގެ 31 ސްޓޭޓެއް ލޮކްޑައުން ކޮށްފައިވާއިރު ހަމަ އެމަހު ޔޫރަޕުންނާއި އިގިރޭސި ވިލާތުން އެމެރިކާއަށް ދަތުރުކުރުން ވަނީ ހުއްޓާ ލެވިފައެވެ. މިއަހަރުގެ ފުރަތަމަ ހަތަރުމަހު އެކަނިވެސް އެމެރިކާގެ އިގްތިސާދަށް ވަނީ 30.7 ބިލިޔަން ޑޮލަރުގެ ގެއްލުމެއް ކުރިމަތިވެފައެވެ. ހަމަމިއާއެކު ކޮވިޑު19ގެ ސަބަބުން އިގުތިސާދަށް އެންމެބޮޑެތި ގެއްލުން ލިބުނު ގައުމުތަކުގެ ލިސްޓްގެ ކުރީގައި ގިނައީ ޔޫރަޕުގެ ގައުމުތަކެވެ.\nމި އަހަރު ޖޫންމަހުގެ ނިޔަލަށް ދުނިޔޭގެ ފަތުރުވެރިން ދަތުރިކުރި މިންވަރު 98 ޕަސެންޓް ދައްވެފައިވާތީ ސްޕެއިނަށް ލިބިނުގެއްލުން ވަނީ 9.41 ބިލިޔަން އެމެރިކާ ޑޮލަރަށް އަރާފައެވެ. މިދިޔަ އަހަރު 89 މިލިޔަން މީހުންނާއެކު ދުނިޔޭގެ އެންމެގިނަބަޔަކު މިހާތަނަށް ދަތުރުކުރާ ގައުމަކީ ފްރާންސް ކަމުގައިވިޔަސް ކޮވިޑް19 ގެ ސަބަބުން އެގައުމަށް ލިބުނު ގެއްލުމުގެ މިންވަރު އުޅެނީ 8.8 ބިލިޔަން އެމެރިކާ ޑޮލަރުގަ އެވެ. މަތީގައި އެވާ ތާވަލުގައި މުޅިންހެން ހިމެނެނީ ރާއްޖެއަށް ފަތުރުވެރިން އަންނަ މޭޖާ މާކެޓްތަކަށް ވުމުން އެކަމުގެ ގެއްލުން ރާއްޖެއަށް ކުރާނެކަމީ ކަށަވަރު ކަމެކެވެ. އެކަން ތިރީގައި މިހިމަނާ ތާވަލުން ވަރަށް ސާފުކޮށް ފެންނަން އެހެރީއެވެ. މިތާވަލުގައި މިހިމަނަނީ ކޮވިޑް19ގެ ސަބަބުން އިގްތިސާދީ އުފެއްދުންތެރިކަން އެންމެ ދަށްވި ގައުމުތަކެވެ.\nއުފެއްދުންތެރިކަން ދަށްވި ގައުމުތައް -- އަވަސް އިންފޮގްރެފިކްސް\nމިލިސްޓްގައި ގިނައީ ކެރީބިޔަންގެ ގައުމުތަކާއި، ފަތުރުވެރިކަމުގެ މައްޗަށް އެގައުމުތަކުގެ އިގްތިސާދު ބޮޑުތަނުން ބަރޯސާވާ ގައުމުތަކެވެ. މިދިޔައަހަރު 31މިލިޔަނަށްވުރެ ގިނަ ފަތުރުވެރިން ކެރީބިއަން ސަރަހައްދަށް ޒިޔާރަތް ކުރިއެވެ. ކޮވިޑް19ގެ ސަބަބުން ފަތުރުވެރިކަން މުޅިންހެން ހުއްޓުމަކަށް އައިސްފައިވާތީ މިސަތަހައްދުގެ ގިނަ ގައުމުތަކުގެ އިގްތިސާދަށް ވަންނާނެ ފައިސާގެ މިންވަރު، 90-60 ޕަސެންޓާ ދެމެދުގެ މިންވަރަކަށް ދައްވާނެކަމަށް ވަނީ ބެލެވިފައެވެ.\nރާއްޖޭގެ އިގްތިސާދަށް ލިބިފައިވާ ގެއްލުމުގެ މިންވަރު އަދި އަންދާޒާ ކުރެވިފައި ނުވިނަމަވެސް، މިއަހަރު އިގްތިސާދަށް ވަންނާނެ ފައިސާ 85 ޕަސެންޓަށް ދަށް ވާނެކަމަށް ބެލެވެއެވެ. ކުރިން މަރުކަޒީ ބޭންކުން އަންދާޒާ ކޮށްފައިވާ ގޮތުން ދިވެހިރާއްޖޭގެ މިއަހަރުގެ އުފެއްދުން ތެރިކަމުގެ ނިސްބަތް 15 ޕަސެންޓާ ހަމަޔަށް ވެއްޓިދާނެއެވެ. ފަތުރުވެރިކަމާ ގުޅުންހުރި ތިރީހަކަށްހާސް ވަޒީފާ ގެއްލިފައި ވުމަކީ އެކަށީގެންވާ ކަމެކެވެ. އަދި ކުރިޔަށް އޮތްތަނުގައި ސްޓްރެޓެޖިކް ވިސްނުންތެރި ކަމާއެކު ކަނޑައެޅިފައިވާ މަގުޗާޓެއްނެތި ކަންކަން "ޕްރިއޯރިޓައިޒް" ނުކޮށް ކުރިޔަށްދާނަމަ، މިކާރިސާގެ ގެއްލުން އިތުރަށް ދެމިގެންދިޔުމުގެ ފުރުސަތު ބޮޑެވެ. މިހާތަނަށް އައިއިރު ދުނިޔޭގެ ފަތުރުވެރިކަމާބެހޭ ކައުންސިލްގެ "ސޭފް ޓްރެވަލް" ލިސްޓްގައި ރާއްޖެ ހިމެނިފައި ނުވުމަކީ މިކަމުގެ މިސާލެކެވެ. ކަމާބެހޭ ފަރާތްތަކަށް އެއީ ކުރަންޖެހޭ ކަމެއްކަން އެގިފައި ނެތުމުން އެކަމަށް ކުރަންޖެހޭ މަސައްކަތް، ކުރަންޖެހޭ ވަގުތުގައި، ކުރަންވާ ގޮތަށް ނުކުރެވި އޮތުމަކީ އެކަށީގެންވާ ކަމެކެވެ. ނުވަތަ އެކަންކުރަން ހަވާލުވެތިބި ދައުލަތުގެ ވެރިންނަށް އެހެން ކަންކަން މުހިންމުވީ ތޯއްޗެކެވެ.\nމިހާރުން މިހާރަށް ވެސް، މި ބަލިމަޑުކަން ކޮންޓްރޯލް ކުރުމަށް އެކަށޭނަ ފިޔަވަޅުތަކެއް އަޅާ، ދުނިޔޭގައި އިގްތިސާދަށް އެންމެ ކުޑަކޮށް އަސަރު ކޮށްފައިވާ ގައުމުތަށް ދެނެގަނެ އެފަދަ މާކެޓްތަކަށް އަމާޒުކޮށް އިޝްތިހާރާއި، ޕްރަމޯށަނާއި މާކެޓިން ހަރަކާތްތަށް ހިންގުމުގެ އިތުރަށް އެފަދަ ގައުމުތަކާއި ސިޔާސީގުޅުން ހަރުދަނާކޮށް ވަގުތާއި ހާލަތަށް ވިސްނާ ގައުމު ވެއްޓިފައިމިވާ ފުންވަޅުގަނޑުން އަރައިގަތުމަށް އިޚްލާސްތެރި، ތެދުވެރި މަސައްކަތްތަކެއް ފަށާކަށް ނުވޭހެއްޔެވެ؟\nޓޫރިޒަމް މިނިސްޓްރީ އޮފް ޓޫރިޒަމް ކޮވިޑް-19 + ދިވެހި ރާއްޖެ އަލުން ހުޅުވާލުން


Masverin bunanee mahuge agu badhalu nuvaane kamah | Mihaaru\nވިޔަފާރި / ރަމަޟާން 2019\nމަސްވެރިން ބުނަނީ މަހުގެ އަގު ބަދަލު ނުވާނެ ކަމަށް\nމަސް މާރުކޭޓުގައި ކަނޑު މަސް ވިއްކާ މީހެއް--ފޮޓޯ:މިހާރު\n05 މެއި 2019 - 14:40\nމާރުކޭޓުގައި ރޯ މަހުގެ އަގު އެއްވަރެއްގައި ހިފެހެއްޓިއްޖެ އެވެ. މަސްވެރިން ބުނަނީ މަސްވެރިކަން މި ދުވަސްވަރު ރަނގަޅުވެފައިވާތީ މި ރޯދަ މަހުގެ ތެރޭގައި މަހުގެ އަގުތައް މައްޗަށް ދިއުމުގެ ފުރުސަތު ނެތް ކަމަށެވެ.\nމަސް މާރުކޭޓުގައި މަސް ކިލޯއެއް ވިއްކަން ހުރީ 35ރ. އަށެވެ. މިއީ އާންމު ދުވަސްތަކުގައި ވެސް މަހުގެ އަގު ހުންނަ ވަރެވެ. މަސް މާރުކޭޓުގައި މަސްވިއްކާ މީހުން ބުނީ، މަހުގެ އަގަށް ބަދަލު އަންނާނީ މަސް ނުލިބިއްޖެ ނަމަ އެވެ. ވޭތުވެދިޔަ ދެ ދުވަހު ވެސް މަސްވެރިކަން ރަނގަޅު ކަމަށް މަސް ވިއްކާ މީހުން ބުނެ އެވެ.\nރޯދަމަހާ ދިމާކޮށް މަސް މާރުކޭޓުގައި މަސްވިއްކާ ފަރާތްތައް އިތުރުވެ އެވެ. އަދި މަސް ގަންނަ މީހުން ވެސް ވަރަށް ބޮޑަށް އިތުރުވެ އެވެ.\nކަނޑު މަހުގެ އިތުރަށް ފަރު މަހުގެ ބާވަތްތައް ވެސް މާރުކޭޓުގައި ވަރަށް ގިނަ އެވެ. އެގޮތުން ކުޑަ ގިނި މަހެއް 30ރ. އަށް ލިބެން ހުރި އިރު ބޮޑު ގިނި މަހެއް ހުރީ 60ރ. އަށެވެ. މާނިޔާ މަހެއް 60ރ. އަށް ހުރި އިރު ރަތް މަހެއް ލިބެން ހުރީ 150ރ. އަށެވެ. މީގެ އިތުރުން ފާނައެއް ލިބެން ހުރީ 200ރ. އަށެވެ.\nމަސް މާރުކޭޓުގައި މަސް ގަތުމަށް ގިނަ ބަޔަކު ހަރަކާތްތެރިވާ އިރު ލޯކަލް މާރުކޭޓް ސަރަހައްދު ވެސް ތަކެތި ގަންނަ މީހުންނާ އެކު ވަނީ ތޮއްޖެހިފަ އެވެ.\nމަސް މާރުކޭޓް ރާއްޖޭގެ މާކެޓް ރަމަޟާން 2019\n8 ކޮމެންޓް, 16 ރިއެކްޝަންސް\nއަގު ބޮޑުކޮށް އިއްޗިހި ގަންނަނީ މީހުންނަށް ކަން ދައްކަން އުޅޭ މީހުން، އެމީހުންގެ ސަބަބުން އެއްވެސް އެއްޗެއް އަގު ހެވެއްނުވޭ.\nމަސްވެރިން ނިކަން ތަފާތު ދައްކާލަބަލަ މި ރޯދަމަހު. މަހުގެ އަގު ހެޔޮކޮށްގެން ލިބޭނެ ގެއްލުމެއް ނޯންނާނެ. ދުނިޔަވީ ފައިދާގެ އިތުރުން އުޚުރަވީ ފައިދާވެސް ލިބޭނެ ލިއްލާހިއަށްޓަކާ ކުރާ ކޮންމެ ކަމަކުން\nމަސްވެރިކަމަކީ ކޮންމެވެސް ނާރެކޭ ކިޔާއިރު އަވައްޓެރި ހުރިހައި ގައުމަކަށްވުރެ މަސް އަގުބޮޑު.\nމާރުކޭޓުގައި މަސްވިކަން ތިބޭނީ މަސްވެރިންނެއްނޫން.\nހަމައަގު ތިއީ އިނގޭތޯ.\nއޯކޭވާނެ ޖަޒީރާގަ މަސް ނުކެޔަސް މަގޫފަތް ހުންނާނެނު. އެޖެންޑާ19 ސަޅިވާނެ\nމިއައީ މަސް ގަނެގެން... ކިލޯއެއް -/60 ރުފިޔާއަށް... މަސްވެރިން ބުނީ ތެޔޮ އަގުބޮޑުވީމަ ބޮޑުވީޔޯ؟


އަވްލީން (23 ވަނަ ބައި) – Esfiya\n“އަޒްހީން މަށާއެކު މަޑުކޮށްފަ ދެންތިބި ދެމީހުން ދޭ ވިޝާކާ ގޮވައިގެން.” މޯޑް ކުރިއަށް ޖެހިލަމުން ބުންޏެވެ. އަދި ދިޔަގޮތަށްގޮސް އަވްލީންގެ އަތުގައި ހިފާ ނެގިއެވެ. އެވަގުތު އަވްލީންގެ ފަޔަށް ވީ ތަދަކުން އަނެއްކާވެސް ރޮއިގަނެވުނެވެ. ވިޝާކާ މޯޑްގެ އަތުގައި ހިފާ ހުއްޓުވަން އުޅުނުވަގުތު ޔުނާލްއާއި އިބޫއާ ދެމީހުންގޮސް ވިޝާކާގެ ދެއަތުގައި ހިފެހެއްޓިއެވެ. ވިޝާކާ ގަދަ ހަދަމުންދިޔަނަމަވެސް އެ ދެމީހުން ވިޝާކާ ދަމާކޫއްތާފައި ގެންގޮސް އެތަނުން ބޮޑު ގަހެއްގެ ނިވަލަށް ވެއްދިއެވެ.\nމޯޑް އަވްލީން ނަގާ އޭނާގެ ކޮނޑުމައްޗަށް ލައިގެން ހިނގައިގަތީ އަނެއް ފަރާތުން އަތިރިމައްޗަށް ފައިބާށެވެ. އަޒްހީންވެސް މޯޑްގެ ފަހަތުން ހުރެ ދިޔައެވެ. ގަސްތަކުގެ އަތިރިއަށް ނެއްޓި އެ ސާފު ދޮންވެލިގަނޑުގެ މަތީގައި އަވްލީން ބެހެއްޓުމާއިއެކު އަވްލީން އުޅުނީ ދުއްވައިގަންނާށެވެ. ނަމަވެސް ފަޔަށް ތަދުވާތީ ފައި ނޭޅުނީމަ އެ ހިޔާލު ދޮކޮށްލާފައި ހުރިތަނަށް ތިރިވެވުނީ ހަދާނެ އިތުރުގޮތެއް ނުވިސްނުނީމައެވެ.\n“އޭ ބްރޯ މަ އަންނާނަން ބްރޯ ނިމެންވާއިރަށް އެހެރަ ގަސްގަނޑު ކައިރިއަށް ޖެހިލާފަ އިނގޭ.. ” އަޒްހީން ހީސްލަވައިގަނެގެން އެއްކައިރިއަކަށް ޖެހިލުމުން އަވްލީން ބެލީ ކޮންމެވެސް ގޮތަކުން މޯޑް ކައިރިން ސަލާމަތްވެގެންދާށެވެ. ދެމީހުނަށްވުރެ އެކެއް ކައިރިން ސަލާމަތްވާން ފަސޭހަވާނެކަމަށް އަވްލީން ވިސްނިއެވެ. ނަމަވެސް ފަޔަށް ތަދުވެފައި އިނުމުން ދުވެފައިދިއުމަކީވެސް ފަސޭހަކަމަކަށް ނުވާނެއެވެ.\nއަވްލީން ވިސްނަންއިނދެލާފައި މޯޑް ކައިރިއަށް ޖެހިލުމުން އަތުގެ ފުރާ ވެލިނަގާ މޯޑްގެ މޫނަށް އުކާލިއެވެ. އަދި މޯޑްގެ ލޮލަށް ވެލިއެޅިގެން އުޅުނު ވަގުތު އެއްފައިން ކޮރާފައި ކަހަލަ ގޮތަކަށް ކުރިއަށް ދެވޭތޯ ބެލިއެވެ. މޯޑްގެ ލޮލަށް ވެލިއެޅުމުން އަވްލީންއާއި އަޅާނުލާ މޯޑް ބެލީ ފުރަތަމަ މޫދު ދޮށަށްގޮސް ލޯ ދޮވެވޭތޯއެވެ. އަވްލީންގެ ފަޔަށް ތަދުވެފައިވުމާއެކު އެ ހިސާބުން ދާން އުނދަގޫވާނެކަން އިނގޭތީ މޯޑް ހުރީ ވަރަށް ހަމަޖެހިލާފައެވެ.\nމަޑުމަޑުން ކުރިއަށް ދެވުނު ނަމަވެސް އަވްލީން ހިތްވަރުކޮށްފައިގޮސް މޫދާ ދިމާލަށް އޮތް ގަސްގަނޑުގެ އަނެއް ފަރާތަށް ނެއްޓުނު ގަޑީ ހީނގަނެވުނީ ރޯލުފުޅި ހިފައިގެން އެދިމާލަށް ދިޔަ މަހުދީއާއި ލަޔާން ފެނުމުންނެވެ. އެ ދެމީހުނަށްވެސް އަވްލީން ފެނިގެން ބަލައިލިއިރު ގަސްގަނޑުގެ އަނެއް ފަރާތުން މޯޑް ނިކުތީއެވެ. އަވްލީން ކޮރު ޖަހާފައި ދިއުމުންނާއި ފަހަތުން މޯޑް ފެނުމުން ކަމެއް ގޯސްވެއްޖެކަން އެ ދެމީހުން ދެނެގަތެވެ. ދެމީހުން ދުއްވައިގަތްތަން ފެނުމުން މޯޑް އައި ކޮޅަށް އެނބުރި ދުއްވައިގަތީ އަޒްހީންވެސް ނެތުމުން އެ ދެމީހުންނާ ކުރިމަތިލާނެހާވަރު އޭނަގައިގަ ނުހުންނާނެކަން އިނގޭތީއެވެ.\nދުވެފައި ދިޔަ ދެމީހުން އަވްލީން އާއި އަރާހަމަވާއިރަށް އަވްލީން ރޮމުން ވިޝާއޭ ކިޔާ ވިނަގަނޑާއި ދިމާލަށް އިނގިލި ދިއްކޮށްލުމުން ދެމީހުނަށްވެސް ދުއްވައިގަނެވުނީ އަވްލީން އިނގިލި ދިއްކޮށްލި ދިމާލަށެވެ. ދުވެފައިގޮސް ގަސްތަކުގެ ތެރެއަށް ވަދެވޭއިރަށް ވިޝާކާގެ ހަޅޭކުގެ އަޑު އިވުމުން ފަޔަށް ލެވުނުހާ ބާރެއް ލާފައި ދުއްވައިގަތް މަހުދީގެ ހިތް އޮބިނޯންނަވަރަށް ތެޅެމުންދިޔައެވެ.\nމީހަކު ވަރަށް ބާރަށް އޭތް އޭ ކިޔާފައި ހަޅޭލަވައިގަތުމުން ވިޝާކާގެ މޫނާއި ދިމާލަށް ގުދުވެގެން އޮތް އިބޫ ސިއްސައިގެންގޮސްފައި ފަހަތް ބަލައިލިއިރު ވިޝާކާގެ ދެ އަތުގައި ހިފަހައްޓައިގެން އިން ޔުނާލް ދުމެއް ޖެހިގެން ދުއްވައިގަތީ މަހުދީ އާއި ލަޔާން ފެނިގެންނެވެ. ލަޔާން ޔުނާލް ގައި ފަހަތުން ދުއްވައިގަތްއިރު މަހުދީގޮސް އިބޫގެ އަތުހިފާ ނަގާ ވިއްސާލީ ލުއި ފަތެއްހެންނެވެ.\nކޮރުޖަހަމުން އަވްލީންއަށް އެ ހިސާބަށް ދެވުނުއިރު މަހުދީ އާއި ލަޔާން އިބޫ އާއި ޔުނާލްގައި ތަޅަމުންދިޔައީ ވަކި ގޮތެއް ބަލާފައެއްނޫނެވެ. އަވްލީންގޮސް ވިޝާކާ ކައިރިއަށް ހުއްޓުނުއިރު ވިޝާކާ ގިސްލާ ރޮމުންދިޔައެވެ. އަވްލީން ވިޝާކާ ކައިރިއަށް ތިރިވެ އޭނަގެ ގައިގައި ބައްދާލާއިރަށް ވިޝާކާގެ ރޮއުންވީ ގަދައެވެ. އެކަހަލަ ވަގުތެއްގައި މީހެއްގެ ހަމްދަރުދީ ލިބުމުން ކޮންމެ މީހަކަށްވެސް ވާނީ އެކަހަލަ ގޮތެކެވެ.\nލަޔާން އާއި މަހުދީ އަވްލީން އާއި ވިޝާކާ ގޮވައިގެން އެތަނުން ދިޔައީ އެ މައްސަލަ ޖައްސާ އެމީހުނަށް ހައްޤު އަދަބު ދޭނެކަމުގައި ބުނަމުންނެވެ. ވިޝާކާއަށް މާބޮޑު އަނިޔާއެއްވެފައި ނެތުމުން ލަޔާން އޭނަ އަތުގައި ހިފަހައްޓައިގެން ދިޔައިރު މަހުދީ އަވްލީންނަގާ އަތްދަނޑިމައްޗަށް ލައިގެން ދިޔައީ އަވްލީންގެ ފަޔަށް ތަދުވާތީ ނުހިނގިގެން އުޅޭތީއެވެ. “ލަޔާ ދޮންބޭ… ދޮންބެ ކައިރީގަ ބުނެބަ އެއްވެސް މީހެއް ކައިރީގަ މި ވާހަކަ ނުދައްކައްޗޭ.. މައްސަލަވެސް ނުޖައްސަން. މި ވާހަކަ ދައްކައިފިއްޔާ ދަތުރު ފަނިވާނެ. އަނެއްކާ މީހުން އަހަންނާ ދޭތެރޭ ދެކޭނީވެސް އެހެންގޮތަކަށް. އެމީހުންގެ މަގުސަދު ހާސިލްނުވިކަމުގަވިޔަސް މިކަން އެހެން މީހުނަށް އިނގިއްޖެއްޔާ ކިޔާނި ފޮނިތޮށި ކާފޫރުތޮޅި އިތުރުކޮށްގެން..” މަހުދީމެނަށްވުރެ ތަންކޮޅެއް ކުރީގައި ތިބެ ހިނގަމުންދިޔަ ދެމީހުން ވާހަކަދައްކަމުންދިޔައެވެ.\n“އަވީ ބުނެބަލަ. އެ މޯޑް އަވީއަށް ކިހިނެއްހެދީ؟ ކީއްވެ ފަޔަށް ތަދުވީ؟” މަހުދީ އަވްލީންއަށް ބަލާލަމުން އެހިއެވެ. “އަހަންނަކަށް އެއްވެސް ކަމެއް ނުކުރެވޭ.. އެމީހުނަށް އަތުނުވަންވެގެން ދުވެފައި ދަނިކޮށް މޫ ގަނޑެއްގައި އަޅައިގަނެފައި ވެއްޓިގެން ފަޔަށް ތަދުވީ.. ފަހުން އަހަރެން ގޮވައިގެން މޯޑް އަތިރިމައްޗަށް ފޭބިތަނުން އަހަރެން ވެލިއުކީމަ އޭނަގެ ލޮލަށް ވެލިއެޅިގެން ދޮންނަންދިޔަ ގަޑީގަ އަހަރެން ދަނިކޮށް މަހުދީމެން ފެނުނީ..” އަވްލީން ކުޑަގޮތަކަށް ކަންހިނގިގޮތް ކިޔާދިނެވެ.\nމީހުންތިބި ހިސާބަށް ދިއުމުގެ ކުރިން ވިޝާކާ ހަމަޖެހިލާ މީހުން ކައިރީ ބުނާނެ އެއްޗެއް ހިތުގައި ރާވާލިއެވެ. އަވްލީން ގޮވައިގެންގޮސް ގޮނޑިއެއްގައި ބޭންދުމަށްފަހު ފަސްޓްއެއިޑް ބޮކްސް ހިފައިގެންގޮސް މަހުދީ އަވްލީންގެ ފައިގައި ބޭސް އުނގުޅައިދޭން އުޅުމުން އަވްލީން އަމިއްލައަށް އުނގުޅާނެކަމުގައިބުނެ ބޭސްފުޅި އަތުލަން އުޅުނެވެ. ނަމަވެސް މަހުދީ ބޭނުންވީ އޭނަ އަވްލީންގެ ފައިގައި ބޭސް އުނގުޅާށެވެ. އަވްލީންގެ ޖިންސްގެ ފައިކުރި ކުރިންވެސް އޮޅާލާފައި ހުރުމުން މަހުދީއަށް ބޭސް އުނގުޅަން ފަސޭހަވިއެވެ. ވިޝާކާ ކައިރީ ބުނެގެން ފެންގޮސްގެން އަވްލީންގެ ފައި ދޮއްވުމަށްފަހު ތުވާލިކޮޅަކުން ހިއްކާލާފައި ބޭސް އުނގުޅާލަދިންއިރު އަވްލީން އިނީ ކަޅިޖަހާނުލާ މަހުދީގެ މޫނަށްބަލާށެވެ.\n“ހާދަ ވަރަކަށް ތި ބަލަނީ.. ތިހެން ބަލަންޏާ ގޯހެއް ހެދިދާނެ އިނގޭ..” އެތާ ކައިރީގައި ތބި ވިޝާކާ އާއި ލަޔާން އެތަނުން ދިއުމުން މަހުދީ އަވްލީންއަށް ބަލާލާފައި އެއްލޯ މަރާލަމުން ބުނެލިއެވެ. މަހުދީ އެހެން ބުނުމާއެކު އަވްލީން އިސްދަށަށްޖަހާލިއިރު މޫނަށް މަޑު ފިޔާތޮށި ކުލައެއްވެރިވެއްޖެއެވެ. “އަވީ ލަދުގަތީމަ ވަރަށް ކިއުޓް.. ހެހެ” މަހުދީ އަވްލީންގެ ކޮލުގައި ހިފާލަމުން ހީލިއެވެ. “އެކަމަކު ދެން ކިހިނެއް ހަދާނީ.. އަވީއަށް ދެން މި ދަތުރުގަ އެއްވެސް ކުޅިވަރެއްގަވެސް ބައިވެރިނުވެވޭނެ ދޯ..” މަހުދީ ދެރަވެލާފައި ބުނުމުން އަވްލީން ހީލިއެވެ. “އޯކޭވާނެ.. އެހެން ނޫނަސް ކުޅިވަރު ކުޅޭހިތެއްވެސް ނެތް. ވޮލީއާ ތިންމުގޯލި ކަހަލަ ކުޅިވަރުތަކަކީ އަހަންނަށް މާބޮޑަކަށް ކުޅެން އިނގޭ އެއްޗެއްސެއްވެސް ނޫން.. މައްސަލައަކީ މޫދަށް ނޭރެވޭނެތީ.. ވަރަށް މޫދަށްއެރޭހިތުން ހުރީ…” އަވްލީން މޫދާއި ދިމާލަށް ބަލައިލަމުން ބުނެލިއެވެ\nވިޝިކާ އާއި ވިޝާކާ އުޅޭނޫޅޭގޮތް ބަލަމުން އަވްލީންއަށް ބަލަމުން ލަޔާން އާއި މަހުދީ އުޅުނީ ދެ ބޮޑީ ގާޑް ފަދައިންނެވެ. ދޯނި މަތީގައި ވިޝިކާދެކެ ހިތްހަމަނުޖެހިފައި އިނުމުން އަދި ވިޝާކާ އޭނާއާއި ދޭތެރޭ ކަންތައްކުރިގޮތް ވިޝިކާ ކައިރީ ބުނެފައި އޮވެދާނެތީ އަޒްހީން އުޅުނީ ވިޝިކާއާއި ވީހާވެސް ދުރުންނެވެ. މެންދުރަށް ކައްކާ ނިމިގެން އެންމެނަށް ކާންދާން ގޮވިއިރު ގިނަ ކުދިން އުޅެނީ ފައިގަތަޅާ ކުޅޭށެވެ. ވިޝާކާވެސް ކުޅެން ހުރެފައިގޮސް އޭނަގެ ދޮންބެމެންނަށް ކާން އަޅައިގެން ގެންގޮސްދީފައި އަވްލީން އާއި އޭނައަށް އަޅައިގެން ދިޔައީ އަވްލީން ކައިރިއަށެވެ. ދެމީހުން ކާން ފެށިތަނުން ނަވާޒް ގޮސް ވިޝާކާ ކައިރީ އިށީނުމުން ވިޝާކާ ނަވާޒް ކައިރީ ކައިފިންތޯ އެހިއެވެ. އަދި އޭނަ ކާން އިން ތަށި ބައިންދާފައި ގޮސް ނަވާޒްއަށް އަޅައިގެންދިޔައެވެ.\nމެންދުރުގެ ކެއުމަށްފަހު ރެސްޓު ކޮށްލައިގެން ގިނަ ކުދިން އަނެއްކާވެސް ކުޅިވަރުތަކަށް ރުޖޫއަވި އިރު އަނެއްބައި ކުދިން އުޅުނީ އެކުދިން ސިއްރުން ގެންދިޔަ ކުލަ ފުޅިތަކުން ކުލަ ޕެކެޓް ހަދާށެވެ. މަހުދީ އާއި ލަޔާންވެސް އެކުދިންނާއި ބައިވެރިވެގެން ކުދިންގައި ކުލަ އުނގުޅިއެވެ. ” އޭ ބްރޯ ކޮބާ އެއްކަލަ ޒީނަތު އެމަންޖެ ނާންނަނީތަ؟” ކުއްލިއަކަށް ކަމެއް ހަނދާންވިކަހަލަ ގޮތަކަށް ލަޔާން ސުވާލުކޮށްލިއެވެ. ” އާން ނަސީބެއް އެވެސް. މަންމަ ބުނި ރަށުގަ އެ އުޅޭ ގަދަ ހުންގަނޑު ޖެހިގެން އެބައުޅެޔޯ.. އޭނަ އައިނަމަ އެއީ ބޮލުރިހުމެއް..” މަހުދީ ޖަވާބުދިންގޮތުންވެސް އޭނަ ޒީނަތުދެކެ ފޫހިވާވަރު ހާމަވިއެވެ.\nކުލަ އުނގުޅުމާއި އެކި އެކި ކުޅިވަރުތައް ކުޅުމުގައި އުޅުމަށްފަހު މޫދާ ދިމާލަށް ކުދިންތައް މިސްރާބު ޖެހުމުން މަހުދީ ބޭނުންވީ އަވްލީންވެސް ގޮވައިގެން މޫދަށްދާށެވެ. އެކި ހިސާބުގައި ގުރޫޕް ގުރޫޕަށް ކުދިން މޫދަށްއެރި މަޖާކުރަމުންދިޔައިރު މަހުދީވެސް އަވްލީން ގޮވައިގެން އެހެން ކުދިންނާ ތަންކޮޅެއް ދުރުގައި މޫދަށްއެރި ހުއްޓެވެ. އަވްލީންގެ އަތުގައި ހިފަހައްޓައިގެން ހުރިއިރު މަހުދީގެ ހުރިހާ ސަމާލުކަމެއް ހުއްޓިފައިވަނީ އަވްލީންގެ މޫނަށެވެ. އެހެން ކުދިންތައް މަޖާކުރާތަން ބަލަން ހުރި އަވްލީންއަށް އެކަން އިހުސާސްވެގެން އަނެއް ފަރާތަށް އެނބުރުނީ މަހުދީގެ މޫނަށް ފެން ބުރުވާލަމުންނެވެ.\n” އަވީ އަހަރެން އަވީ ކައިރީ ވަރަށް ބޮޑު ވާހަކައެއް ބުނަންވެފަ އެބައޮތް.. އަހަރެން.. އަހަރެން އަވީދެކެ ވަރަށް ލޯބިވޭ. ނޭނގެ ކޮންއިރަކުން ފެށިގެން ކަމެއް. އެކަމަކު އަބަދުވެސް އަހަރެންގެ ހިތުގައި އަވީއަށް ހާއްސަކަމެއްވޭ.. އަވީ ދެރަވެފައި ހުންނަތަން ފެނުނީމަ އަހަރެން ވަރަށް ދެރަވޭ.. އަބަދުވެސް ހިތަށް އަރާ އަވީ އުފާކޮށްދެވޭނެ ނަމައޭ.. އަހަންނަށް އަވީ އުފާކޮށްދެވޭނެ ފުރުސަތެއް ދީފާނަންތަ؟ އަހަންނާއި ރައްޓެހިވާނަންތަ؟” މަހުދީ އާއި ފުރަގަސްދީގެން ހުރި އަވްލީން އެނބުރި މަހުދީއަށް ބަލާލިއިރު ލޯ ފުރިފައިވަނީ ތާޒާ ކަރުނައިންނެވެ. “އަހަރެންވެސް ބޭނުން.. އެކަމަކު ދައްތަ ގަބޫލެއްނުވާނެ. ދައްތައަށް އަހަންނާ މަހުދީގެ ގުޅުމެއް އޮތްކަން އެނގިއްޖެއްޔާ ވަރަށް ރުޅިއަންނާނެ..” އަވްލީން ކަރުނަތައް އޮބަހައްޓަން މަސައްކަތް ކުރަމުން ވާހަކަދެއްކިއެވެ.\n“އަވީ މަންމަ އާއި ދޭތެރޭ ނުވިސްނާ.. އަހަރެން މަންމަ އެއްބަސްކުރުވާނަން. އެކަމަކު ދުވަސްކޮޅަކު ޖެހޭނީ މަންމައަށް ސިއްރުން އުޅެން. އަވީ ބުނެބަލަ. އަވީ އަހަރެންދެކެ ލޯބިވޭތަ” މަހުދީ އަވްލީންގެ ދެ ކޮނޑުގައި ހިފަހައްޓާލަމުން އަހާލިއެވެ. އަވްލީން އިސްދަށަށްޖަހާލަމުން ބޯ ޖަހާލުމާއެކު މަހުދީ ޔެސް އޭ ބުނެލަމުން ފުންމައިގަތެވެ. “އައިމް ސޯ ސޯ ހެޕީ.. އިރާދަކުރެއްވިއްޔާ އަހަރެން އަވީ ގެންގުޅޭނީ ވަރަށް އުފަލުން. އަވީދެކެ އަހަރެން އަބަދުވެސް ލޯބިވާނަން” މަހުދީ އުފަލުން ފޮޅިފައި ހުރެ ބުނެލިއެވެ. ދަތުރު ނިންމާފައި ރަށަށްދިޔައިރު ދެހިތެއް ލާމެހިގެން ދިޔަކަން އިނގުނީ އެ ދެމީހުންގެ އިތުރުން ލަޔާންއަށެވެ.\n“އުހުމް އުހުމް ވިޝާ ދެން އަވީއަށް ފަހަރިކިޔަންފަށާ އަވަހަށް” ރޭގަނޑު ކައިގެން އަވްލީން ގޮވައިގެން ހޮސްޕިޓަލަށްގޮސްތިބެފައި ލަޔާން ބުނި އެއްޗަކުން ވިޝާކާއަށް ދެ ލޯ ބޮޑުކޮށްލާފައި ޔޭ އޭ ބުނެލެވުނީ ފާޑަކަށް ހަޅޭލަވައިގަނެފައެވެ. “އޭތް އޭތް ޝޫސް” ލަޔާން ތުންފަތުފައި ޝަހާދަތް އިނގިލި ޖައްސާލަމުން އަޑުމަޑުކުރުމަށް އެންގީ އެ ހިސާބުގައި ތިބި މީހުންތައް އެ ދިމާލަށް ބަލައިލުމުންނެވެ. “އަހަންނަށް ކުރިންވެސް ހީވިއޭ.. ބަލާބަ މި އަވީ ވަގުކަން. އަހަންނަށްވެސް އަންގާނުލާ.. ދޮންބެ ކޮބާ؟ ދޮންބެ ޖެހޭނެ މިރޭ ކާންދޭން…” ވިޝާކާ އަވްލީންއާއި ދިމާކޮށްލުމަށްފަހު ދެން ބަލައިލީ ކައުންޓަރު ކައިރީގައި ހުރި މަހުދީއަށެވެ.\nކޮޓަރީތެރޭހުރި ހުރިހާ އެއްޗެއްސެއް ބުރުއްސަމުން މޯޑް ހަޅޭއްލަވަމުންދިޔައީ މޮޔައެއްފަދައިންނެވެ. ” މަގޭ މިޝަން ކޮންމެފަހަރަކު ފެއިލްކުރަން އެއީ ކޮންބައެއް؟ އެމީހުންނަކަށް ނޭނގޭނެ އެމީހުންނަށް އެ ބެހެވުނީ ކޮން ބަޔަކާކަމެއް؟ މިކަމުގެ އަދަބު އެމީހުންނަށް ލިބެންޖެހޭނެ. އަވްލީންއަކީ މަގޭ މީހެއް. އެންމެ ކުރިން އެ މަލުގެ ފޮނިބޯ މީހަކަށްވާނީ މަ.. އެކަމަކު އޭގެ ކުރިން އެބަޖެހޭ އެ މަހުދީއާ ލަޔާންއަށް ރަނގަޅު ފިލާވަޅެއްދޭން..” މޯޑް ބޮލުގެ އިސްތަށިގަނޑު ތެރެއަށް އަތްމަހާލައިގެން ހުރެ ދެކޮޅަށް ހިނގަމުންދިޔައެވެ.\nހޮސްޕިޓަލުން ނިކުމެގެން ދަމުން ވިޝާކާ ކާންދޭންޖެހޭނެއޭ ކިޔާފައި މަހުދީއާއި ދިމާކޮށްލުމުން މަހުދީ އެހެން ރެއަކުން ދާނީއޭ ބުނީ އެރޭގަ ގެއިން ކައިގެން ތިބުމާއެކު އަވްލީންއަށް ހިނގާފައި ތަންތަނަށްދާން އުނދަގޫވާނެތީއެވެ. މަހުދީގެ ސައިކަލު ފަހަތުގައި އަވްލީން ގޮވައިގެން ދިޔައިރު ލަޔާން ދިޔައީ އޭނަގެ ރައްޓެއްސެއްގެ ސައިކަލުގައި ވިޝާކާ ގޮވައިގެންނެވެ. ހަތަރު މީހުން އެއްކޮށްގޮސް ގެއަށް ވަންނައިރަށް ސިޓިންރޫމްގައި އިން ސަބީނާ ބަލައިލީ ހިތްހަމަނުޖެހި އިނދެއެވެ.\nVaahaka v reethi… Dhen kn irakun next part genes dheynee\nAlheyyy?? vv kiyaa hithun indhaaenimuny..next part kon irakun tha…waiting\nHaadha lahun thi up kohlee ekam ves vvv reethi\nWow…. nice ingey…\nStory varah varah reethi ingey Iff… Next part avahah up kohladhehchey plxxxxx… Waiting…..\nKbrtha Iff? Keehve reply nukuranee?\nMi v v v Habeys story eh. Knme dhuvahaku up kuraanama ????\nthankoleh avahah up kohba dhenves kiyaa hithun moyavanee mi\nއުމުރަށް ތިޔަނަމުގައި………………(ފަސްވަނަ ބައި)


BREAKING NEWS: Bangladesh In Raajje Ah Meehun Aun Manaakohfi - Vaguthu\nސިޔާސީ މުވައްޒަފުން އެޗްޕީއޭގެ އުސޫލަށް ތަބާވުމެއް ނެތް! - 39 މިނެޓް ކުރިން\nބަންގްލަދޭޝް އިން ރާއްޖެއަށް މީހުން އައުން މަނާކޮށްފި\nފެތެރެމުންދާ ކޮރޯނާ ވައިރަސްއާ ގުޅިގެން ބަންގްލަދޭޝް އިން އަންނަ މީހުން ރާއްޖެއަށް އެތެރެވުން ވަގުތީ ގޮތުން މަނާ ކޮށްފި އެވެ.\nސިވިލް އޭވިއޭޝަން އޮތޯރިޓީން ދެންމެ ނެރުނު ސާކިޔުލާއެއްގައި ވިދާޅުވީ ކޮވިޑް-19 އިން ރައްކާތެރިވުމުގެ ފިޔަވަޅެއްގެ ގޮތުން ފާއިތުވި 14 ދުވަހުގެ ތެރޭގައި ބަންގްލަދޭޝަށް ދަތުރު ކޮށްފައިވާ މީހަކު ރާއްޖެއަށް އެތެރެވުމާއި ޓްރާންސިޓްވުން ވެސް މާދަމާ އިން ފެށިގެން މިމަހުގެ 24 ވަނަ ދުވަހާ ހަމައަށް މަނާ ކޮށްފައިވާ ކަމަށެވެ.\nބަންގްލަދޭޝް އިން އިއްޔެ ވަނީ ކޮވިޑް-19 ފެނިފައެވެ.\nބަންގްލަދޭޝް އިން ރާއްޖެ އަށް މީހުން އައުން ބަންގްލަދޭޝް އިން ކޮވިޑް-19 ފެނުނުތާ އެންމެ ދުވަހެއް ފަހުން ރާއްޖެ އިން މަނާކުރިއިރު އިޓަލީގައި ވަރަށް ހަލުވިކަމާއި އެކު ކޮވިޑް-19 ފެތުރެމުން ދިޔައިރުވެސް ރާއްޖެ އަށް އިޓަލީ ފަތުރުވެރިން އައުން މަނާނުކޮށް ލަސްކުރި މައްސަލައިގައި ސަރުކާރަށް ވަނީ ފާޑުކިޔުން އަމާޒުވެފައެވެ.\nމާޗް 9, 2020 11:59\nބަންގްލަދޭޝް އިން އިއްޔެ ފެނުނީ މިއަދު މީހުން އައުން މަނާ، އިޓަލީގަ ފެތުރި އެތަނުން ރާއްޖެ އައި އިރުވެސް މަނައެއް ނުކުރެވުނު. ކިހާ މޮޅު\nމާޗް 9, 2020 12:05\nކީއްވެބާ އިންޑިއާ އިން މީހުން އައުން މަނާ ނު ކު ރަނީ. ބަނގުލަދޭޝް އަށްވު ރެ އިންޑިއާގަ ބަލި ގިނަ. މިހާ ރުވެސް ޗުއްޓީ އަަށް ގިނަ ޓީޗަ ރުނ ގޮސް ވީ\nމާޗް 9, 2020 12:10\nނަސީބުތާ... ތިވަރުވެސް ވީކަން.. ވެދާނެ ތީ ބަގްލަދޭޝް މީހުންގެ ފަރާތުން ބޮޑެތި ލާރި ބޮންޑި ބޮންޑި ނުލިބޭތީ ކަމައްވެސް.. ތިހާ އަވަހައް ތި އެތަނުން މީހުން ނާދެވޭ ގޮތް ހެދީ..\nމާޗް 9, 2020 12:30\nތިޔަކަމެއް ނުވާނެ! ރަސްރަށްވެހިން އެމީހުންގެ ޤައުމަށް އައުން މަނާކުރާނި ކިހިނެތް!\nމާޗް 9, 2020 12:34\nWhy not from india.\nBangladesh ah vure Gina meehun jehifa thibee india ga.\nމާޗް 9, 2020 12:38\nއިންޑިޔާ އިން މީހުން އައުން މަނާ ކުރޭ. ނޫނީ މަގުމައްޗައް ނިިކުންނަން ޖެހިދާނެ.\nމާޗް 9, 2020 18:55\nނުކުންނަންވީނު. ކަހެރުވަކެކޭވެސް ހިތައްނާރާނެ\nމާޗް 9, 2020 13:16\nއަޑު އިވޭ އާތިފާ އަށްވުރެ ވަރުގަދަ މީހެއް ހައުސިންގް މިނިސްޓްރީއަށް އާއި ވާހަކަ. އިވޭ މިީނައަކީ ޕެންޝަން އޮފީހަށް ބޮޑު އުނދަގުލަކަށް ވެގެން ބޭރުކޮށްލަން ތަޔްޔާރުކުރި މީހެކޯ. އަވަހަށް ދުވެ ރައްކާވީ ހައުސިންގް އަށް. މީނައަކީ މަކަރުވެރިގޮތަކަށް އުސޫލުތައް ހަދާ މީނަ އާއި އެއްބަސްނުވާ އިމިގްރޭޝަނުގެ މުވައްޒަފުން ކަނޑާލި މީހާ.\nހީވޭ ކިހާވަރަކުން ހައުސިންގް މިނިސްޓްރީ ދާނެ ބާއޭ. ދުވަސްކޮޅަކުން އިވޭނެ މުވައްޒަފުން ގެއަށް ދާއިމީ ގޮތެއްގަ ފޮނުވާލި ވާހަކަ. ސަލާމް!\nމާޗް 9, 2020 13:49\nރަނގަޅު، މީހުން އައުން މަނާކުރުމުގައި ގެންގުޅެންވީ މިންގަނޑު ތަފާތުވާނެ. އިޓަލީ ފަދަ ތަހުޒީބީ ގައުމެއްގައި އުޅޭ މީހުންނާއި ބަނގުލަދޭޝް ފަދަ ގައުމުތަކުގެ މީހުންގެ ހޭލުންތެރި ކަމާއި ވިސްނުން ހާސްބައި ތަފާތު ވާނެ، އަދި އެދެ ގައުމުގެ ފެސިލިޓީސް ޔަކާއި މިފަދަ ކަންކަމުގައި ގެންގުޅޭނެ އުސޫލުތައްވެސް ތަފާތުވާނެ. އެހެންވީމަ މީހުން އައުން މަނާކުރުމުގައި މިކަންކަމަށް ބެލެވޭނެ.\nމާޗް 9, 2020 13:54\nތިޔަކަމެއް ނުކުރެވޭނެ. 2ވަނަ ފަހަރަށް ހުއްޓާލިކަމަށް ތިޔަބުނަނީ. އެކަމަކު ދަންވަރު ފްލައިޓްން، 6،7މީހުންގެ ޕްކޭޖެއް މ. ފަރީދީ މިސްކިތު4އަނގޮޅިޔަށް ބާލައި، ކާރނޭޝަންމަގު ބަންގާޅު ޓްރެއިނިންގ ސެންޓަރަށާއި، ޝަމީމީގޯޅި ސެންޓަރަށް ނުވަންނަރެއެއްނުދޭ. އެތަނުން ޓްރެއިނިންގ ނިންމުމަށްފަހު، ޕެކޭޖް ޕެކޭޖަށް ފޮނުވައިލަނީ ރާއްޖެތެރެއަށް. ރާއްޖޭގެ ކޮންމެ ރަށެއްގައި ބަންގާޅު އެޖެންޓެއް.\nމާޗް 9, 2020 14:38\nމާޗް 9, 2020 14:48\nއިންޑިޔަ އިން މިބައްޔަ ޕޮސިޓިވް ވި މިހުން މަަގިނަ ބަންގުލަދެސް އައްވުރެ\nމާޗް 9, 2020 16:15\nބަންގަލާދޭސް ގަ3މީހުނަސްޖެހުމައެކުރާއްޖެ އައުންމަނާ . އިޓަލީގަ ޖެހި އެތައް ބަޔަކު މަރުވެ މުޅިއިތަލީ އެލާތްވެގންގޮސް 26 ގައުމަށް އިޓަލީންގޮސް ބަލިފެތުރުނު އިރު ރާއްޖެއަށް އިޓަލީން މީހުން އައުން ނުހުއްޓުވި ސަބަބު ތަހުގީގު ކުރަންޖެހޭނެ. ސަރުކަރަ އިޓަލި ފަތުރުވެރިކަމަ އޮތް ހާއްސަ ގުޅުން ތަހުގީގު ކުރެވެން ޖެހޭނެ\nމާޗް 9, 2020 19:32\nއަލިމަތަ، ދިއްގިރި، މާޔާފުށި މިއީ އެމްޑީޕީގެ ބޮޑުންގެ ރިސޯޓުތައް. މި ތަންތަނުގެ 90 ޕަސެންޓް ގެސްޓުން އަންނަނީ އިޓަލީން. ހުއްޓުވޭނީ ކިހިނެއް\nމާޗް 9, 2020 17:17\nއަންޑިއާ މީހުން އައުން މަނާ ނުކުރީ ކީއްވެ؟ ބަންގްލަދޭސް އައް ވުރެ އިންޑިއާ މާ ގިނަ...ކަލޭ މެން ފުރިހަ މަ ގޮތައް ކަންތައް ކޮއްބަލަ...އަހަރެން މުސްލި މް ޤައު މު އަދި ނަސީާބުން އެވަރެއް ނުވޭ...އެކަ މަކު ވެސް ބަންގްލަދޭސް މީހުން އައުން މަނާާ ކުރީ...ތިވަރުން ދިވެހިންވީނު\nއިންޑިޔާއިން ރާއްޖެއައް މީހުން އައުން ހަމަ މިހާރު ހުއްޓުވާލުމައް ސަރުކާރައް ގޮވާލަން.\nމާޗް 9, 2020 18:16\nއިންޑިއާ އޯ؟؟؟؟ ... އިންޑިއާ ކޮބާ؟؟؟!! ... ބަންގަލަދޭޝް އިން މީހުން އައުން ހުއްޓުވުން ރަގަޅު... އިންޑިއާ އިން އައުން ހުއްޓުވާ...\nމާޗް 9, 2020 19:24\nއިންޑިޔާއިން މީހުން އައުން މަނާކުރަނީ ކޮންއިރަކު؟ ގައިމު އެގަމުގައި ތިޔަ ބަލި ޖެހިފައި ތިބި މީހުން މާގިނަ.\nﷲއަށް ބިރުވެތިވޭ އަނިޔާވެރިންނާދުރަށްދޭ\nބަގުލަދޭސްއިން މީހުންއައުން މަނާ ދެންއިންޑިއާއިން މިބަލިޖެހިފަތިބޭ މީހުން އަޔަސްއޯކޭ ކިހެނެއް މިވަނީ\nމާޗް 9, 2020 19:31\nބަގުލަދޭސްއިން މީހުންއައުން މަނާ ދެންއިންޑިއާއިން މިބަލިޖެހިފަތިބޭ މީހުން އަޔަސްއޯކޭ ކިހެނެއް މިވަނީ ޔާﷲއަޅަ މެންގެގައު މުގެ އެން މެހާއަހުންނާއުހުތު އެން މެހާ މުސްލި މުއަހުންނާ އުހުތުން ދުނިޔޭގައިފެތުރެ މުންދާނުރައްކާތެރި ހުރިހާ ބަލިތަކުން އަޅަ މެންރައްކާތެރި ކުރައްވަވާދޭ އާ މީން


Ras Online - ބަޔަކު ހާވާހަޑި ޕީޖީ ސާފުކުރަންޖެހޭތަ؟ އެއީ އިތުބާރު ގެއްލުންތަ؟\nބަޔަކު ހާވާހަޑި ޕީޖީ ސާފުކުރަންޖެހޭތަ؟ އެއީ އިތުބާރު ގެއްލުންތަ؟\nއަހުމަދު މަސްނޫމް 15 ޖޫން 2022 - 19:16\nއަނެއްކާވެސް މަޖިލީހުގެ ބައެއް މެމްބަރުން ދައުލަތުގެ ވެރިއެއްގެ އިތުބާރު ނެތްކަމަށް ވިދާޅުވާން ފަށައިފިއެވެ. މިފަހަރު ސަރުކާރުގެ ވަޒީރެއް ނޫނެވެ. މިފަހަރު ދައްކަނީ ޕްރޮސެކިއުޓަރ ޖެނެރަލް ހުސައިން ޝަމީމުގެ ވާހަކައެވެ. 2019 ވަނަ އަހަރު ހުސައިން ޝަމީމް ޕްރޮސެކިއުޓަރ ޖެނެރަލްގެ މަގާމަށް އައްޔަންކުރެވިގެން ދިޔައީ 85 މެމްބަރުން ހިމެނޭ މަޖިލީހުގެ 74 މެމްބަރުންގެ ބޮޑު އަޣުލަބިއްޔަތަކުންނެވެ. އެވަރުގެ ރުހުމެއް އެމަނިކުފާނަށް ލިބިވަޑައިގެންނެވީ ސަބަބުތަކެއް ނެތިއެއްވެސް ނޫނެވެ. އެމަނިކުފާނުގެ ނަޒާހަތްތެރިކަމާމެދު ސުވާލު އުފައްދާނެ ޖާގައެއް، އެމަނިކުފާނު ކުރެއްވި އަމަލަކުން މިހާތަނަށް ފެންނާކަށް ނެތެވެ. ތަޖުރިބާ އާއި ގާބިލުކަމާއި މެދުވެސް ސުވާލެއް ނެތެވެ.\n2004 ވަނަ އަހަރު ގާނޫނީ ވަކީލުކަމުގެ ހުވާ ކުރެއްވި ޕީޖީ ޝަމީމް ގާނޫނީ އިލްމު އުނގެނިވަޑައިގެންނެވީ މިސްރުގެ އަލްއަޒްހަރު ޔުނިވަރސިޓީންނާއި އިނގިރޭސިވިލާތުގެ ސަސެކްސް ޔުނިވާސިޓީންނެވެ.\nޤާނޫނީ ދާއިރާއިން ޝަމީމް ޚިދުމަތްކުރަން ފައްޓަވާފައިވަނީ، އެޓަރނީ ޖެނެރަލްގެ އޮފީހުގެ އެސިސްޓަންޓް ސްޓޭޓް އެޓަރނީއެއްގެ މަޤާމުންނެވެ. އެމަޤާމުގެ އިތުރުން، އެއޮފީހުގެ ޑެޕިއުޓީ ޑިރެކްޓަރުގެ މަޤާމާއި، ވަޒީފާއާބެހޭ ޓްރައިބިއުނަލުގެ މެންބަރުކަމުގެ މަޤާމާއި، ޕްރޮސިކިއުޓަރ ޖެނެރަލްގެ އޮފީހުގެ ސީނިއަރ އެސިސްޓަންޓް ޕަބްލިކް ޕްރޮސިކިއުޓަރުގެ މަޤާމާއި، ދެފަހަރެއްގެ މަތިން ޑެޕިއުޓީ ޕްރޮސިކިއުޓަރ ޖެނެރަލްގެ މަޤާމު އަދާކުރައްވާފައިވެއެވެ.\nދިވެހިރާއްޖޭގެ4ވަނަ ޕްރޮސިކިއުޓަރ ޖެނެރަލް އަލްއުސްތާޛު ޙުސައިން ޝަމީމަކީ މިހާރު ޢަމަލުކުރަމުންދާ ދިވެހިރާއްޖޭގެ ޖުމުހޫރިއްޔާގެ ޤާނޫނުއަސާސީގެ ދަށުން ޕްރޮސިކިއުޓަރ ޖެނެރަލްގެ މަޤާމާއި ޕްރޮސިކިއުޓަރ ޖެނެރަލްގެ އޮފީހެއް އުފެދުނުއިރު، ދިވެހިރާއްޖޭގެ ފުރަތަމަ ޕްރޮސިކިއުޓަރ ޖެނެރަލް އަލްއުސްތާޛު އަޙްމަދު މުޢިއްޒާއެކު މަސައްކަތްކުރެއްވި ޕްރޮސިކިއުޓަރ ޖެނެރަލްގެ އޮފީހުގެ ދެވަނަ މުވައްޒަފެވެ. އޭގެ އިތުރުން، އޭނާއަކީ، އެންމެ ފުރަތަމަ ޑެޕިއުޓީ ޕްރޮސިކިއުޓަރ ޖެނެރަލެވެ.\nޝަމީމްގެ ގާބިލްކަމާއި ނަޒާހަތްތެރިކަމާމެދު މަދު ބަޔަކު ސުވާލު އުފައްދަމުންދާއިރު، އެމަނިކުފާނުގެ އިތުބާރު ގެއްލޭ ފަދަ އެއްވެސް ކަމެއްް ކުރައްވާފައިވޭތޯ މިއީ ގިނަ ބަޔަކު އުފައްދަމުންދާ ސުވާލެކެވެ. ނޫނީ މިއީ ޒާތީ ތައައްސަބުން ފުރިގެންވާ މައްސަލައެއްތޯ ބުނެވެސް ބައެއް މީހުން ދަނީ ސުވާލު އުފައްދަމުންނެވެ.\nޕީޖީ ޝަމީމްގެ އިތުބާރު ނެތްކަމުގެ ވާހަކަ ދައްކަން ފުރަތަމަ ފެށިީ މަޖިލީހުގައި ހިމެނޭ މަދު މެންބަރުންތަކަކާއި އެމްއެމްޕީއާރުސީގެ މައްސަލައިގައި ހިމެނޭ ވަޒީރެކެވެ. އެމްއެމްޕީއާރުސީގެ މައްސަލައިގައި ތުހުމަތުކުރެވޭ ވަޒީރު ޕީޖީ ޝަމީމާ ދެކޮޅަށް ހިންގަން ފެށި ކެމްޕެއިން މާބޮޑަކަށް ވަޔަކު ނުހިފިއެވެ. އެމައްސަލައިގައިވެސް ގިނަ ބަޔަކު ތިބީ ޕީޖީ ޝަމީމާ އެއްކޮޅަށެވެ.\nއަނެއްކާވެސް ޕީޖީ ޝަމީމްގެ އިތުބާރު ނެތްކަމުގެ ވާހަކަ ދައްކަމުންދާއިރު، މި ފަހަރު މައްސަލައަކަށްވީ 42 ކިލޯގެ މަސްތުވާތަކެތި ހިމެނޭ މައްސަލައެއްގައި ޕްރޮސެކިއުޓަރ ޖެނަރަލްގެ އޮފީހުން ދައުވާ ނުކުރަން ނިންމުމުންނެވެ. މީގައި ފާހަގަކޮށްލަން ޖެހޭ ކަމަކީ ދައުވާ ނުކުރަން ނިންމި ނިންމުން ނިންމީ، ޕީޖީ ޝަމީމެއް ނޫނެވެ. އެއީ ޕްރޮސެކިއުޓަރ ޖެނެރަލްގެ އޮފީހުގެ ނިންމުމެކެވެ. އެ ނިންމުން ނިންމަވާނީ ޕީޖީ ޝަމީމް އަމިއްލަފުޅަކަށް ނޫނެވެ. އެއީ އެކަންކަމާއި ހަވާލުވެތިއްބާވާ ބޭފުޅުންގެ މަސްއޫލިއްޔަތެކެވެ.\n42 ކިލޯގެ މައްސަލައަށް ބަލާއިރު، ދައުވާ ނުކުރަން ނިންމީ ސަބަބުތަކެެއް ނެތިއެއް ނޫނެވެ.\nމިމައްސަލާގައި ދައުވާ ނުކުރުމަށް ނިންމި ސަބަބުތަކުގެ ތެރޭގައި މައްސަލައިގެ ތެރެއިން ބަލާ ފާސްކުރި، މާފަންނު ލަވްނެސްޓްގެ ބަލައި ފާސްކުރުމަށް ކޯޓު އަމުރަކަށް އެދި ހުށަހެޅުމަށް އެކަށީގެންވާ ވަގުތާއި ފުރުޞަތު ލިބުނުއިރުވެސް ކޯޓު އަމުރަކާ ނުލައި ބަލައިފާސްކުރުން ހިމެނެއެވެ. އަދި ގޭގެ ވެރިފަރާތަކީ ކާކުކަން އެނގެން އޮތްއިރު އެގެ ބަލައިފާސްކުރުމުގެ ހުއްދަ އެހެން މީހެއްގެ އަތުން ހޯދާފައިވާތީ މަސްތުވާތަކެތި ފެނުނު ސީން ކަމުގައިވާ މ.ލަވްނެސްޓަށް ފުލުހުން ވަދެ ބަލައި ފާސްކޮށްފައިވަނީ ޤާނޫނުއަސާސީގެ 47 ވަނަ މާއްދާގެ (ށ) އާއި، މަސްތުވާތަކެއްޗާބެހޭ ޤާނޫނުގެ 149 ވަނަ މާއްދާއާ ޚިލާފަށެވެ.\nމީގެއިތުރުން މި މައްސަލައިގައި ބަލާފާސްކުރުން ކުރިއަށްދިޔަ ގޮތާމެދު ސުވާލު އުފެދޭ ގިނަ ކަންތައްތަކެއް އެބަހުއްޓެވެ. އަދި މި މައްސަލައިގައި ތުހުމަތުކުރެވޭ މީހުންނާ ގުޅުންހުރި ތަންތަން ބަލައިފާސްކުރިއިރު އެ ތަންތަނުގައި ހުރި ހެކީގެ ގޮތުގައި ބޭނުން ކުރެވިދާނެކަމަށް ފެންނަ ބައެއް ތަކެތި ތަޙުޤީގަށް ނަގައި ތަޙުލީލު ކޮށްފައިވާކަން ހުށަހެޅި ލިޔުންތަކުން އެނގޭކަށް ނެތެވެ. މީގެއިތުރުން މައްސަލައިގައި ހޯދިދާނެކަމަށް ފެންނަ މުހިންމު ހެކިތަކެއް ހޯދިފައި ނުވާތީ، މި މައްސަލައިގައި ތުހުމަތުކުރެވޭ މީހުންނާ، ފެނުނު މަސްތުވާތަކެއްޗާ ގުޅުވައިދެވޭ މިންވަރަށް ހެކި ޤަރީނާ ހޯދިފައި ނުވާކަމަށްވެސް ޕީޖީ އޮފީހުން ވަނީ ވިދާޅުވެފައެވެ.\nމިހާ ފާޅުކަން ބޮޑު ގޮތެއްގައި ގޯސްތަކެއް ހަދާފައި ހުންނައިރު، ޕްރޮސެކިއުޓަރ ޖެނެރަލްގެ އޮފީހަށް އެކަންކަން "އޮޅާލާފައި" މައްސަލައާއިގެން ކުރިއަކަށް ނުދެވޭނެއެވެ. ކޯޓަށް ދިއުމުން ދިފާއީ ވަކީލުން ފުރަތަމަވެސް ނަގަނީ މި ނުކުތާތަކެވެ. މީގެކުރިން ކިތަންމެ މައްސަލައެއްގައި ކޯޓުން ވަނީ އެފަދަ ނުކުތާތަައް ބަލައިގަނެ، ގާނޫނާއި ހިލާފަށް، ކޯޓު އަމުރެއް ނެތި ހޯދާ މަސްތުވާތަކެއްޗާއި ގުޅޭގޮތުން ނިންމުންތައް ނިންމާފައެވެ. މައްސަލަތައް ބާތިލުކުރުން ނޫން ނިންމުމެއް ނިންމާފައެއް ނުވެއެވެ. އެހެންކަމުން 42 ކިލޯގެ މައްސަލައިގައިވެސް ކޯޓުގެ ނިންމުން އަންނާނެ ގޮތް ޕްރޮސެކިއުޓަރ ޖެނެރަލްގެ އޮފީހުގެ ތަޖުރިބާކާރު ވަކީލުންނަށް އެނގިވަޑައިގަންނަވާނެއެވެ. އެހެންކަމަށްވާނަމަ ކޯޓާއި ޕްރޮސިކިއުޓަރުންގެ ވަގުތު ބޭކާރު ކުރުމުގެ ބޭނުމެއް ނެތެވެ.\nބައެއް ގާނޫނީ ވަކީލުން ވިދާޅުވާ ގޮތުގައި މަސްތުވާތަކެތީގެ އޮޕަރޭޝަންތަކުގައި ފުލުހުން ބަލަނީ "މެޑަލް" ޖަހާށެވެ. މިއީ ގާނޫނީ ދައުލަތަކަށް ވާއިރު ގާނޫނީ އުސޫލުތަކުގައި ހިފެހެއްޓުމުގެ މުހިއްމުކަން ބައެއް ފަހަރު ހަނދާން ނެތެނީއެވެ. ފުލުސް ކޯޓު ހިންގި ޒަމާނުގައިނަމަ މިއީ މައްސަލައެއް ނޫނެވެ. "ނަމަވެސް" ކިޔާފައި ހުކުމެއް ކޮށްލެވޭނެއެވެ. އެކަމަކު މިއަދު ޒަމާން ބަދަލުވެއްޖެއެވެ. ގާނޫނީ އުސޫލުތަކާއި ހަމަތައްވެސް ބަދަލުވެއްޖެއެވެ. ގާނޫނީ ނިޒާމް މުޅިން ބަދަލުވެ، ތަހުގީގްކުރުމާއި ދައުވާކުރުމާއި ޝަރީއަތްކުރުމުގެ ނިޒާމަށް ޒަމާނީ ބަދަލުތަކެއް ވަނީ ގެނެވިފައެވެ. ގާނޫނީ ތަންފީޒުކުރާ ފަރާތްތަކަށް ބާރުތަކެއް ދީފައިވާއިރު، ކުށްކުރާ މީހާއަށްވެސް ގާނޫނުތަކުގެ ތެރެއިން ހައްގުތަކެއް ވަނީ ކަށަވަރުކޮށްދީފައެވެ. އެހެންކަމުން ތަހުގީގްކުރުމުން ފެށިގެން ޝަރީއަތްކުރުމުގެ މަރުހަލާއާއި ހަމައަށް މި ހައްގުތައް ކަށަވަރުކޮށްދޭންޖެހެއެވެ. އުސޫލުތަކާއި ގާނޫނީ މަސްއޫލިއްޔަތުތައް ގާނޫނުގައިވާ ގޮތުގެމަތިން އަދާކުރަންޖެހެއެެވެ. ކަމަަކަށް ކަމެއް ކޮށްފައި، ދެން އޮންނަ މަރުހަލާއަށް ފޮނުވާލުމުން، އޭގައި އޮންނަ ހުރިހާ ހަޑިއެއް ސާފުކުރާ މީހަކަށް ޕްރޮސެކިއުޓަރ ޖެނެރަލް ވާނަމަ ގާނޫނުގައި ބުނާ ހަމަހަމަކަމާއި މިނިވަންކަމާއި ހައްގުތަކުގެ ބޭނުމެއް ނެތެންނޫންތޯއެވެ؟\nމިހާލަތުގައި މަޖިލީހުގެ މެމްބަރުން ފުރަތަމަ ކުރަންޖެހޭ ކަމަކީ ޕްރޮސެކިއުޓަރ ޖެނެރަލްގެ އިތުބާރު ނެތްކަމަށް ފާސްކުރުމުގެ ބަދަލުގައި، ގާނޫނުތައް އިސްލާހުކުރުމެވެ. ގާނޫނުތަކުގެ ތެރޭގައި ހުރި ދެކޮޅު ނުޖެހޭ ކަންކަން ހަމައަކަށް އެޅުވުމެވެ. ނޫނީ ފުލުހުން ބޭނުން ތަނަކަށް، ބޭނުން އިރަކު ވަދެ، ބޭނުން އެއްޗެއް ނަގައިގެން، ބޭނުން މީހަކާއި ދެކޮޅަށް ދައުވާކޮށް، ހުކުމް ކުރެވޭ ގޮތަށް ގާނޫނުތައް އިސްލާހުކުރާށެވެ.\nއެހެން ނޫންނަމަ ޕްރޮސެކިއުޓަރ ޖެނެރަލްގެ މަގާމުން ޝަމީމް ބޭރުކޮށްލާފައި ދެން އެމަގާމަށް ގެންނަ ބޭފުޅަކަށްވެސް ޖެހޭނީ "ބަޔަކު ހަވާހާ ހަޑިއެއް ސާފުކުރާށެވެ." ޝަމީމްގެ މައްސަލައަކީ ބަޔަކު ހާވާހާ ހަޑިއެއް ސާފުނުކޮށް، އޭގައި ހުރި މައްސަލަތަކުގެ ވާހަކަ ދެއްކެވުމެވެ. އަދިވެސް ދައްކާނެއެވެ. އެއީ ޕްރޮސެކިއުޓަރ ޖެނެރަލް ހުސައިން ޝަމީމްގެ "ޕްރޮފެޝަނަލް"ކަމާއި ގުޅިފައިވާ ކަމެކެވެ. މަގާމުން ވަކިކުރަން ބިރު ދެއްކިޔަސް އެމަނިކުފާނު ގެންގުޅުއްވާ އުސޫލުތައް ބަދަލު ނުކުރައްވާނެކަން މީގެކުރިންވެސް ވަނީ ސާބިތުކޮށްދެއްވާފައެވެ. ހަމަގައިމުވެސް ޕީޖީ ޝަމީމަކީ މިނިވަން މުއައްސަސާތަކަށް ނަމޫނާއަކަށް ނޫނީ ނުވާނެއެވެ.


Mask aai sanitizer in duty ma'aaf kurumun agah annaanee kon badhaleh? - vNews.mv\nމާސްކާއި ސެނިޓައިޒާއިން ޑިއުޓީ މައާފުކުރުމުން އަގަށް އަންނާނީ ކޮން ބަދަލެއް؟\nޠާހިރާ އަޒްހާރު 19 March 2020, 16:59\nމިދިޔަ އަހަރުގެ ފަހުކޮޅު ޗައިނާއިން ފެތުރެންފެށި ކޮރޯނާވައިރަހާ ގުޅިގެން، ދުނިޔޭގެ އެންމެ މުއްސަނދި ކުންފުނިތަކަށް މީގެ ކުރިން އޮންނަ ޑިމާންޑާއި އެކުންފުނިތަކަށް ލިބެމުންދިޔަ ފައިދާ މިހާރު ލިބެމުން އަންނަނީ ސަރޖިކަލް މާސްކާއި ސެނިޓައިޒާ ވިއްކާ ކުންފުނިތަކަށެވެ. އަދި މިދަތި ދަނޑިވަޅުގައި ގިނަ ބަޔަކު އެންމެ ބޮޑަށް ބޭނުންވެފައި ތިބި މާސްކާއި ސެނިޓައިޒާގެ އަގު ދުނިޔޭގެ ހުރިހާ ހިސާބެއްގައިވެސް ވަނީ ބޮޑުވެފައެވެ. ދިވެހިރާއްޖޭގައިވެސް ކަން ވަމުން އަންނަނީ ހަމަ މިފަދައިންނެވެ.\nދިވެހިރާއްޖެއިން ކޮރޯނާވައިރަހަށް ޝައްކުކުރެވޭ ފުރަތަމަ މީހާ ފެނުނު ވަގުތުން ފެށިގެން ސަރޖިކަލް މާސްކާއި ސެނިޓައިޒާ ވިއްކާ އަގު އެތައް ގުނައަކުން ވަނީ ބޮޑުކޮށްފައެވެ. ވިޔަފާރިވެރިން ބުނިގޮތުގައި ސަރޖިކަލް މާސްކާއި ސެނިޓައިޒާ ވިއްކާ އަގު މިހާ ބޮޑަށް އުފުލިފައިވަނީ އެމީހުންނަށް ލިބޭ އަގު ބޮޑުވުމާއި، މި ތަކެތިން ކަސްޓަމްސްއިން ނަގަމުން އަންނަ ފީ ބޮޑުވުމުގެ ސަބަބުން ކަމަށެވެ. އެހެންނަމަވެސް ކަސްޓަމްސްއިން ނަގަމުން އައި ފީއަކީ މި ތަކެތީގެ އަގު ބޮޑުކުރުމަށް ދެއްކޭނެ ބަހަނާއަކަށް ދެން ނުވާނެއެވެ.\nރާއްޖެއިން ވެސް ކޮރޯނާވައިރަސް ފެނި، ސިއްހީ ކުއްލި ހާލަތު 30 ދުވަހަށް އިއުލާންކޮށްފައިވާއިރު، މި މުއްދަތުގައި ރާއްޖެ އެތެރެކުރާ ސާޖިކަލް މާސްކާއި ސެނިޓައިޒާއިން ނަގަމުން އަންނަ އިމްޕޯޓް ޑިއުޓީ އަދި ޕްރޮސެސިން ފީ 18 މާޗް އިން ފެށިގެން ކަނޑާލުމަށް ސަރުކާރުން ވަނީ ނިންމާފައެވެ. މިކަން ހާމަކޮށް ކަސްޓަމްސްއިން ނެރުނު ބަޔާނެއްގައި ވަނީ ގާނޫނު ނަންބަރު 7/2012 އާއްމު ސިއްހަތު ރައްކާތެރިކުރުމުގެ ގާނޫނުގެ ދަށުން، ރާއްޖޭގައި ސިއްހީ ކުއްލި ނުރައްކަލުގެ ހާލަތު އިއުލާނުކޮށްފައިވާ މުއްދަތުގެ ތެރޭގައި، ވިޔަފާރިތަކާއި އަމިއްލަ ފަރާތްތަކުން ރާއްޖެއަށް އެތެރެކުރާ މާސްކާއި ސެނިޓައިޒާއިން ނަގަމުން އައި އިމްޕޯޓް ޑިއުޓީއާއި، މުދާ އެކްސްޕޯޓް ކުރުމާއި އިމްޕޯޓް ކުރުމާއި ރީއެކްސްޕޯޓް ކުރުމުގެ ގަވާއިދުގެ7ވަނަ މާއްދާގެ ދަށުން ނަގާ ޕްރޮސެސިން ފީ 18 މާޗުން ފެށިގެން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު މައާފުކޮށްދެއްވާފައިވާ ކަމަށެވެ.\nކަސްޓަމްސްއިން ބުނީ މާސްކާއި ސެނިޓައިޒާއިން ނަގަމުން އައި އިމްޕޯޓް ޑިއުޓީ މައާފުކޮށްދެއްވާފައިވަނީ ދިވެހިރާއްޖޭގެ އެކްސްޕޯޓް އިމްޕޯޓް ގާނޫނުގެ 8 ވަނަ މާއްދާގެ (ހ) އާއި (ށ) އިން ރައީސުލްޖުމްހޫރިއްޔާއަށް ލިބިދޭ އިޚްތިޔާރުގެ ދަށުން އިމްޕޯޓް ޑިއުޓީ މައާފުކުރުމާއި، މައާފުކުރުމުގައި އަމަލުކުރާނެ އުސޫލުގެ 8 ވަނަ މާއްދާގެ (ހ) އާއި (ރ) ގެ ދަށުން ކަމަށެވެ.\nސާޖިކަލް މާސްކްގެ ޑިއުޓީއަށް ކަސްޓަމްސްއިން ނަގަމުން އައީ 15 ޕަސެންޓެވެ. ސެނިޓައިޒާގެ ޑިއުޓީއަށް ނަގަމުން އައީ 10 ޕަސެންޓެވެ.\nސަރުކާރުގެ މި ނިންމުމާ ގުޅިގެން މާސްކާއި ސެނިޓައިޒާގެ އަގަށް ދެން އަންނާނެ ބަދަލަކީ ކޮބައިތޯ ސުވާލު އުފެދެއެވެ. މި ސުވާލަށް ސީދާ ޖަވާބެއް ދޭން ވިޔަފާރިވެރިންނަށް ވެސް އަދި ދައްޗެވެ. އެގޮތުން އެންމެ ފުޅާ ދާއިރާއެއްގައި ރާއްޖޭގައި ބޭސްފިހާރަަ ހިންގަމުންދާ ސަރުކާރުގެ ކުންފުނި، އެސްޓީއޯއަށްވެސް މިތަކެތި އާންމުންނަށް ފޯރުކޮށްދެވޭނީ ކޮން އަގެއްގައިކަން ބުނަން އަދި ނޭނގޭ ކަމަށް އެފަރާތުން މައުލޫމާތު ދެއެވެ.\nމާސްކާއި ސެނިޓައިޒާ މިހާރު ގަންގަން ނުލިބޭކަމުގެ ޝަކުވާ ވެސް ރައްޔިތުންގެ އެހާ ބޮޑެވެ. ކޮވިޑް-19 ފެތުރެން ފެށުމާއެކު ގިނަ ބަޔަކު މާސްކާއި ސެނިޓައިޒާ ގަނެ ގިނަ ފިހާރަތަކުން އެތަކެތި ހުސްވެ، އަގުވެސް ވަނީ އުފުލިފައެވެ. މިވަގުތު ގިނަ ބޭސްފިހާރަތަކުން މާސްކާއި ސެނިޓައިޒާ ހުސްވެފައިވާ ކަމަށް ބޭސްފިހާރަތަކުން ބުނެއެވެ.\nއެސްޓީއޯ ބޭސްފިހާރަތަކުންވެސް މި ތަކެތި މިވަގުތު ނުވިއްކާ ކަމަށް އެސްޓީއޯއިން ވަނީ މައުލޫމާތުދީފައެވެ. މާސްކާއި ސެނިޓައިޒާ އެސްޓިއޯއިން މިވަގުތު ދޫކުރަނީ ފްރަންޓްލައިންގައި ހަރަކާތްތެރިވާ ފަރާތްތަކަށް އެކަނި ކަމަށް އެސްޓިއޯއިން ބުނެއެވެ. އަދި އާންމުންނަށް މާސްކާއި ސެނިޓައިޒާ ވިއްކަން ފަށާނީ ކޮން އިރަކުންކަން ބުނަން އަދި ނޭނގޭ ކަމަށް ވެސް އެސްޓީއޯއިން ބުނެއެވެ.\nއިގްތިސޯދީގޮތުން މިފަދަ ހީނަރުކަމެއް އައިސްފައިވާ މިފަދަ ދަނޑިވަޅެއްގައި މާސްކާއި ސެނިއިޓައިޒާއިން ނަގާ އިމްޕޯޓް ޑިއުޓީ ކަނޑާލާފައިވާއިރު، ރައްޔިތުން ތިބީ ދެން މިތަކެތި ރާއްޖެ އެތެރެކޮށް ކުޑައަގެއްގައި ލިބޭނެ ދުވަހެއްގެ އިންތިޒާރުގައެވެ. ނަމަވެސް ސިއްހީ މާހިރުން ލަފާދެއްވަނީ ބަލިމީހުންނާއި ބަލީގެ އަލާމާތް ހުންނަ މީހުން ފިޔަވައި އެހެން މީހުން މާސްކު ނޭޅުމަށެވެ.\nވިޔަފާރި ކޮރޯނާވައިރަސް ރާއްޖެ ރިޕޯޓް


Maamigileega sahha vote thakeh baathil kuri officialunah adhi fiyavalheh naalhaa | Mihaaru\nވޯޓު ފޮއްޓެއްގައި ހުރި ކަރުދާސްތަކެއް ގުނުމުގެ މަސައްކަތް އިލެކްޝަންސް ކޮމިޝަން (އީސީ) ގެ މުވައްޒަފުން ކުރަނީ. --- ފޮޓޯ: ހުސެއިން ވަހީދު/ މިހާރު\nމާމިގިލީގައި ސައްހަ ވޯޓުތަކެއް ބާތިލުކުރި އޮފިޝަލުންނަށް އަދި ފިޔަވަޅެއް ނާޅާ\n24 އެޕްރީލް 2019 - 20:184comments\nރައްޔިތުންގެ މަޖިލީހުގެ ރައީސް ގާސިމް އިބްރާހިމް ތަމްސީލް ކުރައްވާ މާމިގިލީ ދާއިރާގައި ބެހެއްޓި ތިން ފޮއްޓަކަށް ލާފައިވާ ގިނަ އަދަދެއްގެ ސައްހަ ވޯޓުތަކެއް ބާތިލްކުރި މައްސަލައިގައި އޮފިޝަލުންނާ ދޭތެރޭގައި އެއްވެސް ފިޔަވަޅެއް އަދި އަޅާފައި ނުވާ ކަމަށް އިލެކްޝަންސް ކޮމިޝަން (އީސީ) އިން ބުނެފި އެވެ.\nއީސީގެ މެމްބަރު އަހުމަދު އަކްރަމް ވިދާޅުވީ އެ ކޮމިޝަންގެ ޓީމަކުން މައްސަލަ ތަހުގީގު ކުރަމުން އަންނަ ކަމަށެވެ. އަދި ތަހުގީގު ފުރިހަމަ ކުރުމަށް ފަހު، މައްސަލަ ޕްރޮސެކިއުޓާ ޖެނެރަލް (ޕީޖީ) އޮފީހަށް ފޮނުވަން ފެނިއްޖެ ނަމަ، އެކަން ކުރާނެ ކަމަށް ވެސް އަކްރަމް ވިދާޅުވި އެވެ.\n"އެކަމާ މެދު ނިންމި ގޮތް އަންނަ ހޮނިހިރު ދުވަހުގެ ފަހުން ހާމަކުރާނަން،" އަކްރަމް ވިދާޅުވި އެވެ.\nމި މަހުގެ ހަ ވަނަ ދުވަހު ބޭއްވި އާއްމު އިންތިޚާބުގެ ވޯޓުގައި މާމިގިލީ ދާއިރާ މި ފަހަރު ވެސް ކާމިޔާބު ކުރެއްވީ ޖުމްހޫރީ ޕާޓީގެ ލީޑަރު ގާސިމެވެ. މާމިގިލީ ދާއިރާގެ ގޮނޑި ތިން ވަނަ ފަހަރަށް ގާސިމް ދިފާއު ކުރެއްވީ އެމްޑީޕީގެ ކެންޑިޑޭޓް އަލީ އަމީޒާ ވާދަކުރައްވައި ކުޑަ ތަފާތަކުންނެވެ. ގާސިމާއި އަލީ އަށް ދީފައި ހުރި ސައްހަ ވޯޓު ވެސް ބާތިލް ވޯޓުގެ ގޮތުގައި ގުނާފައި ހުއްޓެވެ.\nމާމިގިލީގެ އިތުރުން ފެންފުށި ހިމެނޭ ދާއިރާގެ ބާތިލު ވޯޓުގެ ގޮތުގައި އެންމެ ފުރަތަމަ ކަނޑައަޅާފައި އޮތީ 190 ވޯޓެވެ. ސައްހަ ގިނަ ވޯޓުތަކެއް ބާތިލު ވޯޓުގެ ގޮތުގައި ގުނި ކަމަށް ބުނެ ޝަކުވާ ހުށަހެޅުމާ ގުޅިގެން، މާމިގިލީގައި ބެހެއްޓި ތިން ފޮއްޓަކާއި އދ. ފެންފުށީގައި ބެހެއްޓި ފޮއްޓެއް އަލުން ވަނީ ގުނައިފަ އެވެ.\nވޯޓު ފޮށިތައް ގުނަން އީސީން އޭރު ނިންމީ ގާސިމާއި އަމީޒާ ދެމެދު 80 ވޯޓުގެ ފަރަގެއް އޭރު އޮތުމާ ގުޅިގެން މި ނަތީޖާ އަށް ބަދަލު އައުމަކީ އެކަށީގެންވާ ކަމެއް ކަމަށް ބުނެ އެވެ.\nބާތިލް ވޯޓުތައް އަލުން ގުނުމުން، ގާސިމާއި އަމީޒަށް ވަރަށް ގިނަ ވޯޓު އިތުރުވި އެވެ. އަލުން ގުނުމުން ނަތީޖާ އަކީ ގާސިމަށް 1،163 އަދި އަމީޒަށް 1،053 އެވެ. ދެ ބޭފުޅުންގެ ވޯޓުގެ ފަރަގަކީ 110 އެވެ.\nއިންތިޚާބާ ބެހޭ ގާނޫނު ބުނާ ގޮތުން ބާތިލް ވޯޓު ކަނޑައެޅުމުގެ ބާރު ލިބިގެންވަނީ ވޯޓު ފޮށީގެ ވެރިޔާ އަށެވެ.\nއިތުރު ލިޔުންތައް މެމްބަރު ގާސިމް އިބްރާހިމް (މާމިގިލި) ރައްޔިތުންގެ މަޖިލިސް އިލެކްޝަންސް ކޮމިޝަން އދ. މާމިގިލި ރައްޔިތުންގެ މަޖިލީހުގެ އިންތިޚާބު 2019


Fahiththage Inda dhathuru - Hali News\nފަހިއްތަގެ އިންޑިޔާ ދަތުރު\n14 March 2021, 23:07\nފަހިއްތަ އަކީ ފަންސާހުގެ އަހުރުތައް ގުނަމުންދާ ރާއްޖޭގެ ރަށެއްގައި ދިރިއުޅޭ7ކުދިންގެ މަންމަ އެކެވެ. ފަހިއްތަ ގެ ލޯ ފުސްވާން ފެށުމާއި ގުޅިގެން ޑޮކްޓަރަށް ދައްކަން އިންޑިޔާ އަށް ދިޔައެވެ. ފަހިއްތަ އާއެކު އޭނާގެ ފިރިމީހާވެސް ދިޔައެވެ. މި ދެމަފިރިން އިންޑިޔާގެ ޓްރިވެންޑްރަމަށް ދިޔައީ ކޮންމެވެސް ވަރަކަށް އާއިލީ ގުޅުން އޮތް މާލޭގައި ދިރިއުޅޭ ބަޔަކާއި އެކުއެވެ.\nފަހިއްތަގެ ދެމަފިރިން ގޮވައިގެން ލޮލުގެ ޚާއްޞަ ޑޮކުޓަރުން ތިބޭ ހޮސްޕިޓަލަކަށް ދިޔައީ މި ދެންނެވި އާއިލީ ތިމާގެ ދެމަފިރިންނެވެ. ފަހިއްތަ ޑޮކުޓަރަށް ދެއްކުމަށް ފަހު ލޮލަށް ބޭސް އަޅައި ޓެސްޓް ތަކެއް ހަދަން ޖެހޭތީ ނަރުސްކުއްޖަކު ފަހިއްތަ ގެންގޮސް ކުޑަ ކޮޓަރިއެއްގައި ބޭންދިއެވެ. ފަހިއްތަ އާއި ހަވާލުވެގެން ދިޔަ ދެމަފިރިންގެ ތެރެއިން އަންހެންކުއްޖާ ފަހިއްތަ ގާތު ގޮނޑީގައި އިށީންނާށޭ ކިޔާފައި ފާޚާނާ އަކަށް ދިޔައެވެ. މި ކުއްޖާ ފާޚާނާ އިން ނުކުމެގެން އައިރު ނަރުސް ކުއްޖާ ފަހިއްތަ ގެއްލިގެން ހޯދަނީ އެވެ. ފަހިއްތަ އާއި ހަވާލުވެގެން ދިޔަ ކުއްޖާވެސް ވަރަށް ކަންބޮޑު ވެއްޖެއެވެ. އޭނާގެ ފިރިމީހާ އަށް ގުޅިއިރު ފިރިމީހާ މިހިރީ ފަހިއްތަގެ ފިރިމީހާ ޑޮކްޓަރަށް ދައްކަން އެހެން ޑޮކްޓަރެއްގެ ގާތުގަ އެވެ. ދެން ހުރިހާ ކަމެއް ހުއްޓާފާއި ނަރުސް ކުދިންނާއި ފަހިއްތަ އާއި ހަވާލުވި ދެމަފިރިން ފަހިއްތަ ހޯދަން ފަށައިފިއެވެ. އެތައް އިރެއް ފަހުން ފަހިއްތަ ފެނުނީ ހޮސްޕިޓަލުގެ އެހެން ޑިޕާޓްމެންޓެއްގައި ތިބި ދިވެހިން ތަކަކާއި ވާހަކަ ދައްކަން އިންދައެވެ. ބޭސް އަޅަން ގޮނޑީގައި ބޭންދީމާ ތެދުވެގެން ދިޔައީ ކީއްވެހޭ އެހީމާ ފަހިއްތަ ބުނީ ނަރުސްކުއްޖާ އައުން ލަސްވެގެން އޭނާ ހޯދަމުން ދަނިކޮށް މިބައިމީހުނާ ދިމާވެގެން ވާހަކަދައްކާލަން އިނީ ކަމަށެވެ. ފަހިއްތަ ގޮވައިގެން ދިޔަ ދެމަފިރިން އެހެން ކަންތައް ނުކުރުމަށް ފަހިއްތައަށް ވަރަށް ނަސޭހަތް ދިނުމަށްފަހު ޑޮކުޓަރަށް ދެއްކުމުގެ ކަންތައް ނިންމާލާފައި ހޮޓަލަށް ހިނގައްޖެއެވެ.\nއަނެއްދުވަހުވެސް ފަހިއްތަ ގޮވައިގެން މި ދެމަފިރިންނަށް ޑޮކްޓަރަށް ދާން ޖެހިއްޖެއެވެ. ޓެސްޓްތަކުގެ ނަތީޖާ ދައްކައި، އަލުން ޑޮކްޓަރަށް ދެއްކުމަށެވެ. މިފަހަރު ހޮސްޕިޓަލަށް ވަންނަން ވެގެން އޮޓޯއިން ފޭބި އިރު ފަހިއްތަގެ ފައިވާނުގެ އެއްކިބައެއް ނެތެވެ. ދެން މުޅި ކުރޮޅި އެފުށް މި ފުށަށް ޖެހި އިރުވެސް ފަހިއްތަގެ ފައިވާން ކިބައެއް ނުފެނުނެވެ. އެންމެ ފަހުން ފަހިއްތަ ކުރޮޅިއަށް އެރީ ފައިވާނުގެ ދެކިބަޔަށް އަރައިގެންތޯ ބެލުމަށް ހޮޓަލުގައި ތިބި މީހުނަށްވެސް ގުޅިއެވެ. ހޮޓަލުގައި ފަހިއްތަ ގެ ފައިވާންކިބަ ނެތުމުން ދެކިބަޔަށް އަރައިގެން އައިކަން ޔަގީން ވިއެވެ. އެހެންކަމުން ފަހިއްތަ ގާތު އޮޓޯގައި އިން އިރު އިނީ ފައިވާނުގެ ދެކިބައަށް އަރައިގެންތޯ ސުވާލުކުރިއެވެ. ފަހިއްތަބުނީ އޮޓޯގައި އިނީ ފައިވާން ބާލައިގެން ކަމަށެވެ. ފަހިއްތަ އާއި ހަވާލުވި ދެމަފިރިންނަށް މިވީ ގޮތް އެނގިއްޖެއެވެ. އޮޓޯގެ އެންމެ ބިއްދޮށުގައި އިނީ ފަހިއްތަކަމުން ދުއްވަމުން ދިޔައިރު ފަހިއްތަގެ ފައިވާން ކިބަ ވެއްޓުނީ އެވެ. އެހެންކަމުން ދެން އެ ދެމަފިރިންނަށް ޖެހުނީ ޑޮކްޓަރަށް ނުދައްކާ އިހަށް ފަހިއްތަޔަށް ފައިވާނެއް ގަންދޭން ބާޒާރަށް ދާށެވެ.\nކޮންމެ މީހަކުވެސް ކޮންމެ ތަނެއްގައި އުޅުނަސް އަމިއްލަ އަށް ވިސްނައި ޒިންމާ ނަގަން ޖެހޭ ކަންތައްތަކެއް ހުންނާނެއެވެ. އެހެން ނޫންނަމަ ފަހިއްތަ އަށް ދިމާވި ކަހަލަ އެތައް ހާދިސާއެއް ދިމާވެދާނެއެވެ.


Bhansali aaeku 20 aharu fahun masaikaiy kuraakan Salman iulaan kohfi\nބަންސާލީ އާއި ސަލްމާން އަދި އާލިއާ--\nބަންސާލީއާއެކު 20 އަހަރު ފަހުން ސަލްމާން މަސައްކަތް ކުރާ ފިލްމުގައި އާލިއާ\nބޮލީވުޑުގެ މަޝްހޫރު ޑައިރެކްޓަރު ސަންޖޭ ލީލާ ބަންސާލީއާއެކު 20 އަހަރަށް ފަހު މަސައްކަތް ކުރަން އުޅޭކަމަށާއި އެފިލްމުގައި ސަލްމާނާއެކު ފެނިގެންދާނީ އާލިއާ ބަޓްކަން ސަލްމާން ހާން އިއުލާނުކޮށްފިއެވެ.\nބަންސާލީގެ ފިލްމަކުން ސަލްމާން ފެންނަން އުޅޭކަމަށް އަޑުތައް ފެތުރެމުންދާތާ އެތައް ދުވަސްތަކެއްވެފައި ވަނިކޮށް ސަލްމާން އިއްޔެ ކުރި ޓްވީޓެއްގައި ވަނީ ބަންސާލީއާއެކު 20 އަހަރެއްހާ ދުވަސް ފަހުން މަސައްކަތް ކުރަން ނިންމާފައިވާ ކަމަށް ބުނެފައެވެ. އަދި އެފިލްމުގެ ލީޑު ބަތަލާއަކީ އާލިއާ ބަޓް ކަން ވެސް ސަލްމާން އިއުލާނުކޮށްފައިވެއެވެ.\nބަންސާލީ ޑައިރެކްޓުކޮށް 1999 ނެރުނު ފިލްމު "ހަމް ދިލް ދޭ ޗުކޭ ސަނަމް" ގައި މަސައްކަތްކުރި ފަހުން ސަލްމާން އޭނާއާއެކު މަސައްކަތްކުރާ ފުރަތަމަ ފަހަރެވެ. އަދި އާލިއާ ވެސް ސަލްމާން އާއެކު މަސައްކަތް ކުރާ މިއީ ފުރަތަމަ ފިލްމެވެ.\nބަންސާލީއަކީ ވަރަށް ތަފާތު ފިލްމުތައް ނެރޭ ޑައިރެކްޓަރެކެވެ. އެގޮތުން މިފަހަކަށް އައިސް އޭނާ ނެރެނީ ކޮންމެވެސް ތާރީހީ ވާހަކަތަކެއްގެ ތެރެއިން ލޯބީ ދައްކުވައިދޭ ފިލްމުތަކެކެވެ. އެކަމަކު، އެ ފިލްމުތަކަކީ ބޮލީވުޑުގައި ބޮޑު ކާމިޔާބެއް ލިބެމުން އަންނަ ފިލްމުތަކެކެވެ.\nބަންސާލީއާއެކު މަސައްކަތް ކުރުމަކީ ވަރަށް ގިނަ ބޮލީވުޑު ތަރިން ބޭނުންވާ ކަމެއް ނަމަވެސް އެއީ އެހާ ފަސޭހައިން ލިބޭ ފުރުސަތެއް ވެސް ނޫނެވެ. ސަލްމާން އާއި އާލިއާ ފެނިގެންދާ ފިލްމުން ޝާހުރުކް ހާން ފެންނާނެ ކަމަށް ވެސް އަޑުތައް އެރި ނަމަވެސް އެކަން ރަސްމީ ސިފައެއްގައި އަދި އިއުލާނެއް ނުކުރެއެވެ.\nމުނިފޫހިފިލުވުން އާލިއާ ބަޓް ސަންޖޭ ލީލާ ބަންސާލީ ސަލްމާން ހާން\nއެމްއާރްއެމްގެ ފާޑުކިޔުން އެޗްއާރްސީއެމް އަށް